text:
成日寫Ambrose嘅第一次,其實媽媽都有好多第一次架!
今日爹爹要陪奶奶去醫院做個小手術,我就請左假湊Ambrose.其實都好少會自己一個人湊住Ambrose成日,最多都只會係星期六上午,下午爹爹放工就會返黎一齊湊,加上爹爹又轉左長短周,真係少之又少呀!一諗起要自己一個人對住個仔全日,其實都好大壓力,有d驚,唔知點捱過呢一日咁長!
早上九點起左身,call朋友仔睇吓出唔出到去食早餐,好彩佢都起左身!一人帶住一個b,我手抱,佢就推車,去到卓爾居食早餐!之前Ambrose幾個月果時我都有試過一個人帶佢搭的士去同親戚飲茶,對我黎講,果次嘅第一次都已經係有難度,因為平時我根本唔會自己一個人湊住Ambrose去唔係樓下惠康或萬寧嘅地方,所幸係果時Ambrose重細唔會太扭,一餵完奶就即行去搭的士,最多都係抱住佢食,只少佢唔會扭左扭右扭落地同周圍攪野!但係自從佢識得攞野學行掉野扭計之後,我都無試過一個人湊佢出去,重要係坐定定同人食早餐,真係第一次!不過點都要試吓架喇,唔通真係唔出街咩!抱吓又俾佢行吓就到左卓爾居,好快就叫左野食,一如想像之中咁,佢都係坐唔定,首先係攞左朋友b嘅餐具起勢fing,d餐具又fing哂落地,又想典落地,又掉濕紙巾,真係好失禮,唯有出絕招,俾餅餅,咁佢先稍為坐定定食,不過我都要好快食哂我嘅早餐至得,因為一包餅仔唔可以頂得好耐!無驚無險都勉強攪得掂!
食完早餐陪朋友仔同個女買鞋,呢個又係一大挑戰,因為Ambrose好似佢呀媽我咁鍾意鞋,响屋企成日都要攪鞋,出去買鞋又係咁將人地架上面d鞋放哂落地,就連個架都拆埋,真係好難攪!佢一d都無令我失望,去到鞋舖,做齊哂!連sales姨姨都忍唔住要話佢!我就好似捉牛咁成日要去捉佢,我話我食左果份早餐嘅energy真係唔頂得幾耐囉!之後我地上左頂層嘅冒險樂園,Ambrose一去到見有個駕駛盤,咁啱佢舉高手就揸到,不知幾開心係咁又抆又搖,叫極都唔走呀!引左佢一排先引到佢行入去,兜左個圈,就咁坐要入錢果d搖搖車就走喇!我諗而家真係唔可以成日同佢去呢d遊樂場所,因為佢真係開始唔肯走喇!
行完冒險樂園就開始準備返屋企,經過一間童裝店,我走入去睇衫,佢有張lego台俾小朋友玩lego,點知Ambrose又係搗亂,將一舊舊嘅積木係咁掉,真係令人煩惱又尷尬,我係咁鬧佢,佢都無反應,sales姨姨走埋黎,佢先識驚撲向我,之但係姨姨鬧佢,佢只係呆左十幾秒,一手抆住我,一手都重要繼續掉野,真係激死人!點解呢隻豬仔咁唔聽人講,咁鍾意掉野搗蛋,真係好擔心佢第日會好難教呀!無辦法之下,我唯有一手抱起佢唔俾佢掂野,一手俾埋錢走人!
返到屋企好快趣餵粥仔,佢一路食已經一路釣魚喇!個樣超好笑!勉強食完抱左佢入房瞓,我先叫鬆左一口氣!起碼都叫過左半日啦!呢一次係媽媽第一次自己帶住Ambrose出去食野同埋去屋企樓下以外嘅地方行街街,都叫可以啦!係我攰d囉!
下半日點過?嘻嘻!佢瞓左之後我都有好多野要做,洗野同準備佢第日粥仔料都用左好多時間,我想同佢一齊瞓都唔得!好彩佢成點鐘瞓,三點半四點先起身,起身之後又食一餐粥仔,時間真係快過!
食完粥仔之後,我第一次自己帶佢去搭小巴去市中心!無車仔又無揹帶,就咁手抱!如果唔係咁,我根本都搭唔到車出去,我唔想行喇!成功去到市中心,個腦不停諗做咩好,但因為我真係好肚餓,我諗今晚又唔知幾點先有得食晚飯,成四點幾只食左份早餐,真係無哂力!所以我決定去食野!!!身上又無錢,第一站係去櫃員機禁錢!禁錢都有d難度,因為我無力單手抱住Ambrose又單手禁錢,唯有放低佢,但又驚佢行左去,好彩我排左個櫃員機係近一個角落,咁我就由佢响個角落度拍吓牆,係咁同Ambrose講叫佢唔好郁,等一陣媽咪,當佢想行開去嘅時候,又用好誇張嘅語氣指住個出錢位同佢講話陣間有野出架,咁佢先定左一陣望,到有錢出黎我好快手攞左收好就一手抱番起佢走人!
諗緊邊度有d地方有得坐好少少又快,最好有人送埋餐,咁我可以唔使煩!最後我去左Euro go go食下午茶,買完飛响最近出餐位嘅地方竟然有張台四張椅,啱哂我,夠哂大唔怕Ambrose攪攪震!好好彩亦都好順利,我又係用餅仔定住Ambrose自己嘆埋個下午茶,又氹到佢飲少少水添,重勁過朝早食早餐呀!今次係我第一次單對單同Ambrose出去食野,哈哈!
嘆完個tea,終於都有力氣喇,同Ambrose行入左Bossini,果度有張玩具台,佢去到唔知點解又好興奮咁睇人玩,又自己揸住d玩具fing,我就响附近睇衫仔,期間有d姨姨同sale姐姐走去撩Ambrose,我都有埋去應酬吓,不過見d姨姨好似好鬼熱情咁又摸Ambrose又流哂口水大讚佢皮膚靚,我即刻有d毛管棟,又怕d人不懷好意,都係快快抱起Ambrose叫佢同人say goodbye就走人喇!出到去見有Xbox遊戲機擺出黎任人玩,有d扭扭格同大食鬼公仔,Ambrose見到又好奇又有d驚咁,想擺佢去同食鬼影張相係咁都要走番黎,玩扭扭格又係咁.我地玩玩吓頭先流哂口水個姨姨又出左黎見到我地又撩過,我真係有少少唔太鍾意d陌生人咁熱情,一來我要應酬講幾句,二來我又唔識佢地,又摸又搣Ambrose又流哂口水咁,真係怕左佢囉!
我地玩完又走左去二樓bb部行吓,見到有件抓毛外套好抵,同左Ambrose試完又幾好睇咁,決定買喇!去到俾錢果度要排隊,好衰唔衰隔離係玩具部,啱啱有部Mickey Mouse單車放左出黎,佢一見到就想落地,但我又要排隊俾錢,唔俾佢落地,佢又係咁典,我真係手都斷埋,好辛苦不斷格硬抱實佢,一手又要攞住件外套同摷手袋攞定錢,又係咁不斷同佢講要等陣,真係驚險呀!好辛苦俾完錢之後我就放佢落地,但佢睇完架單車就俾隔離袋波波吸引左,係咁响度篤!好攪笑!
之後我驚Ambrose睇太多玩具唔願走,我俾佢睇左陣玩左陣一手又抱走佢,去左我行開間時裝店睇衫喇!雖然Ambrose去到都好痴我,唔肯俾人抱抱,但佢都無點扭計,sales姐姐好主動攞左條絲巾出黎同佢玩,佢又ok,玩到咯咯笑,之但係一定要响我附近先得,每當我一行遠兩步佢就苦哂口面望住我!雖然因為咁我唔可以去試衫同試褲,但咁樣都有個好處就係我唔可以盡情購物,慳返!最終,我都係買左件衫同一條legging就走喇!
望吓錶,原來已經六點幾,天都黑喇,係時候返屋企!經過藥房,用埋今日到期嘅減二十元嘅優惠卷買埋包學習褲就走.唔知好彩定唔好彩,小巴站排哂長龍又無車,我見又抱住Ambrose,又揹住手袋,又抽坐包紙尿褲,即刻行去搭的士返去,減左果二十元就用黎幫補的士錢,呵呵!
返到屋企已經六點九,近七點鐘,老爺黎到,接手湊住Ambrose,我可以抖吓!今日真係超充實!估唔到除左第一次同Ambrose出去食早餐成功之外,我竟然可以自己帶住佢去市中心,嘆下午茶同埋shopping,呢個第一次令人太振奮喇!有左第一次,應該之後再有第二三次唔會太難掛!Ambrose,媽咪終於可以同你出街街喇,唔使再等人返黎先出得門口喇!嘻嘻!


c: text/html

text:
繼續有 幸福童話之旅 商品文章!今日想同大家分享兩樣來自 日本迪士尼商店 嘅小飾物!響我未作出介紹之前,就咁睇睇以下相片中嘅兩款商品,你又估唔估到係咩黎嘅呢?
第一款商品嘅主角係 三眼仔!咦?好似有啲熟口熟面... 佢地究竟係 三眼仔 定係 豆豆?
其實呢個小飾物係以 豆豆 黎做設計藍本嘅,但係就變咗做一支火箭,裝住咗三隻 三眼仔!
火箭裡面嘅 三眼仔 係拎唔到出黎嘅,冇咁過癮,不過帶佢地出街的話可以避免跌出黎,都好嘅!
日本嗰邊推出過好多融合其他 迪士尼朋友 嘅 豆豆 主題商品,我見過 小熊維尼,怪獸公司 等等... 近期,豆豆 佢地亦有唔少新造型呢!無論佢地戴咗高帽,鬍鬚,抑或眼鏡,都係咁可愛!
至於另一款小飾物就係迷你襟章;店內不同嘅位置放咗一大堆襟章,有大襟章,亦有迷你嘅.假如想擁有自己心愛嘅 迪士尼朋友 襟章,就要不斷響嗰堆襟章裡面搵,好似尋寶遊戲咁!
經過一輪搜索,最後我就搵到 小熊維尼,米奇,奇奇帝帝 迷你徽章各兩個,全部都好靚!
可惜嘅係,有部份比較熱門嘅 迪士尼朋友 襟章已經俾人買走哂... 要搵到心頭好都唔係咁易... 我另外仲買咗四款,當中包括《反斗奇兵》三眼仔公仔機,《小飛象》電影內嘅小老鼠 Timothy!
剩低嘅兩個襟章係一對熊仔黎嘅,咁佢地係邊個?暫時保持神秘,遲啲將會再同大家分享,嘿嘿!

robotstxt: allowed

filter: keep


text:
呢一日原本打算朝早去朗豪坊影Kitty,跟住去行山,由於得半日,所以搵o左條短程路線行,今次去o左南朗山,正常速度的話,來回步程大約個半鐘,景色都唔錯呀!
Monthly Archives: 十一月 2011
24/11 15周年紀念日 ~ 晚餐 @James KitchenPosted on
轉眼間已經係15周年紀念嘞!上年去Sweet 19食飯慶祝,感覺就好似無幾耐之前o既事哩!時間過得真係好快呀!
之前無特別諗去邊o度食飯,原本我話不如去返Sweet 19,因為o果o度D o野幾好食,而且又夠靜,坐得又舒服,後o黎老公o係Openrice搵o左o係尖沙咀厚福街o既James Kitchen,於是今年我o地就o係呢o度慶祝嘞!
6/11 晚餐 ~ Med Star Mediterranean CuisinePosted on
呢日係老公生日,不過老公好多公司o野做,連生日都要o係屋企做o野.原本呢日個安排係日頭做o野,挨近夜晚就出去食飯 (其實已經好多好多好多個禮拜六日,我o地都係o甘樣過).原本諗好o左地方去食飯慶祝,不過點知屋企個Printer無墨 (除o左一個禮拜做足7日,六日要OT,就連墨都要蝕埋比公司),晏晝突登出左深水埗食Lunch兼買墨,原本老公諗住返屋企繼續做o野,但係諗o下諗o下,又覺得返屋企之後轉過頭又再出過o黎好似好“Sin”時間,再加上老公想去透透氣,就係o甘,我o地o係深水埗行o左一陣,跟住就去o左黃金海岸嘞!
由於老公想去黃金海岸食完o野,可以早D返屋企繼續做o野,所以我o地五點幾就食晚餐,呢個時候仲有下午茶餐叫哩!我覺得生日要食好D呀!不過老公話唔緊要,都係o既,只要可以o係埋一齊,其實食D乜o野都係其次呀!
4/11 結婚5周年紀念 ~ 晚餐 @Niji BistroPosted on
呢日係木婚紀念日,放o左工,去o左Niji Bistro食飯慶祝.


text:
所以.....我一連七日的假期今日開始啦~
(如果計埋今日全日出0左去 TRAINING, 我係連放八日!!!)
雖然, 無乜特別 PLANNING
不過咁凍...朝早可以瞓晏 D, 已經好幸福!!
由細到大都好鍾意聖誕節
總覺得呢個節日好令人開心
不過, 今年唔知點解又無乜特別興奮的感覺~
反而, 我好期待出年五月的北海道旅行
第一次去北海道, 好多地方都想去
不過, 因為我地唔會自駕遊
所以 PLAN 行程上有點難度
希望快 D 可以決定到行程
之後就可以 BOOK 酒店
暫時計劃會住三晚溫泉酒店
好期待~
******
呢個月都有煮下新菜色
蜜糖黑椒焗咸豬手
我本身都幾鍾意食咸豬手
見好似幾易整, 所以我又試
煲熟後, 簡單用加蜜糖 + 黑椒再拎去焗, 已經好好味
五香薑蔥雞
之前黃淑儀個節目教整手撕雞
我用0左佢個食譜來蒸雞, 都幾好味!!
只係用鹽, 五香粉, 薑蔥墊底拎去蒸就得
簡單又好食!!
冬菇蒸雞
呢個又係我鍾意食的
其實好想放上飯面一齊蒸
不過怕太多油太無益, 所以都係分開蒸
豆豉雞
嘻嘻...又係雞, 唔知真係以為我前世同雞有仇
呢個係蝸牛先生炒的, 好惹味
蒸魚
WEEKEND 的蒸魚
炒飯
蝸牛先生的炒飯
炒得好乾身, 好味 (我每次都炒得好濕, 好失敗)


text:
2016.03.20 木婚紀念日
前幾年的結婚紀念日都係喺日本慶祝
不過今年蝸牛先生請唔到假
所以唯有留港慶祝
3.20 踏正十二點就食 CAKE 慶祝
好耐無買過 Paul Lafayet 的 cake, 水準好似好過 Tony Wong
{Tony Wong 好耐都無出過新款, 已經無乜驚喜}
好趕急咁整咗張卡, 希望蝸牛先生鍾意
到正日, 其實無乜慶祝活動
不外乎都係食同食...嘻嘻...
lunch 去了我愛的燒肉店: 和宴 {尖沙咀}
每次都一定要食佢碗牛肉烏冬, 因為真係好好好好味
呢碗係跟餐加的, size 比較細 (其實都算唔細)
但我決定下次一定要叫一碗 regular size 食到夠
{佢個湯底, 辣辣地, 牛肉味又濃, 真係好正, 如果我識整就好喇}
之後去0左睇戲
睇完都唔知做乜...無無聊聊咁
浪費咗兩個鐘
睇完戲就出發去食晚飯啦~
今次揀咗 Ritz Carlton 的 Tosca
揀佢的原因, 唔多唔少係因為佢0既夜景
{話說之前跟同事上過 103樓飲嘢, 當下的夜景真係好靚, 於是好想同蝸牛先生去感受一次}
點知.......
當日的天氣......潮濕多霧
上到去我哋乜都睇唔到, 好可惜!!
唯有寄望一陣的食物好味啦
{不過我已經唔多記得當晚食咗乜, 下次真係要影低份 MENU}
先上麵包, 份量都幾多, 大約有三, 四款
其中薄薄的我覺得幾好味
其它的就普普通通
迎賓小吃: 唔太記得係乜, 不過印象中味道幾好
頭盤: 頂頭的係腸仔, 呢碟味道都唔錯的 {可能係我鍾意食腸}
前菜 芝士伴蛋: 蛋加芝士, 旁邊係炸脆咗的蒜
新穎的配搭, 但其實食落味道唔太特別
前菜: 似炸過的麵包包住帶子, 呢個幾特別, 味道亦唔錯
主菜: 食落有啲似肉醬千層麵
但要配埋上面的泡泡一齊食先會覺得特別
主菜 牛: 食落都幾鮮嫩, 不過牛味唔太重
甜品: Sorbet
質地同平時食到的有少少唔同, 入口即散, 完全無口感
味道亦唔太特出
Petits 4
唔會太甜, 都唔錯的
最後餐廳送了一小盒餅乾俾我地做結婚周年禮物
今晚無 VIEW 睇而食物味道又唔算特出, 有少少失望添~
不過, 最緊要係有蝸牛先生陪我慶祝~
之後就係送禮物時間:
我送比蝸牛先生的周年禮物
第一次擁有情侶 {夫妻} 產品
呢對錶唔貴, 但我覺得個款幾靚
佢可以隨時換錶帶, 另一組係尼龍錶帶, 斯文同 casual 都岩襯
蝸牛先生送比我的禮物
VCA 手鏈
簡簡單單都幾靚
話咁快就結婚五周年. 多謝蝸牛先生呢五年的照顧
唔知點解婚後的時間真係過得好快
每日的日子都過得好充實
雖然少咗好多私人的時間
但我都覺得幾開心
希望以後都可以一樣快樂~


text:
唔知有無sis同小編一樣對頭髮嘅香氣有種情意結,總係好鍾意有風吹過嘅時候聞到淡淡嘅洗頭水味,如果係男神面前經過就算未記得住個樣都記得住陣味~( ̄▽ ̄)咁究竟味最吸引到男神呢~今日一齊嚟睇下韓國男生最鍾意女仔嘅洗頭水香味啦!!
Beyond Professional Defense Shampoo
韓國品牌Beyond除咗有出化妝品同護膚品之外,仲有頭髮同身體護理架~而呢隻Professional Defense Shampoo仲非常受歡迎添!
加入天然藍莓成份嘅洗頭水能夠為頭髮保濕,修護受損髮質,而洗頭水都屬於清爽型,對頭皮有控油效果!而香味方面,當然有清新嘅藍莓果香,酸酸甜甜咁又唔會太俗,非常宜人架~
ReEn滋潤秘策千里香洗髮精
ReEn係LG旗下嘅品牌,以佢嘅草藥護髮產品最為出名,而呢隻洗頭水加入咗蜂蜜,人蔘,地黃根同白茯苓等等嘅萃取物,能夠活化毛囊,強化髮根,令頭髮更有光澤!
不過唔好以為用草藥製嘅洗頭水就一家唔好聞喎~最正嘅係佢好似香水咁分咗前,中,後調,前調就係杏香同黑莓(睇嚟莓果系香味幾受男仔歡迎~)中調:玫瑰同牡丹,而後調就係檀香,麝香同香草,香味仲好持久添!
LUSH DADDY-O紫羅亮澤洗髮露
有用過LUSH洗頭水嘅sis都知道佢好天然有機,同平時用開嘅洗頭水唔同,呢隻DADDY-O洗頭水比較稀身,同埋加入咗紫羅蘭成份所以唧出嚟係深紫色~
佢嘅特點就係加入鋸齒岩海藻同有機檸檬浸泡液令頭髮更加柔軟,而海鹽又可以令頭髮更豐盈同有彈性,就好似棉花糖咁鬆咁軟~而香味呢,紫羅蘭嘅花香加埋檸檬好fresh嘅味道,聞落去會有好舒服嘅感覺,就係小清新嘅味道~
Source:lush instagram


text:
地約左 一點係藍田MTR 坐巴士﹐點知原來果架巴士成 40分鐘先有一班GA﹐我地 MISS 左啊﹐所以只好搭的士過去啦﹐唔水跳錶去到目的地﹐咁都好過等多40分鐘呢.
今次識左三個新朋友仔﹐佢地都係初學影相呢﹐不過都好有心機去影啊﹐哈哈﹐其中一個仲係同我同一日生日 TIM ﹐超開心啊
先來張全景先﹐都有D藍天GA
三家村係位於鯉魚門入面 GA﹐所以我地落車地方基本上就係鯉魚門碼頭 ﹐所以有好多魚船呢
今日都唔算太熱﹐28度左右﹐真係比之前影得舒服好多
進入鯉魚門LA
入到鯉魚門﹐見到好多海鮮鋪頭﹐不過我掛住影貓貓﹐冇乜點影鋪頭﹐WAKAKA﹐貓貓會係令一篇先出現今次都收獲不少啊
過左D 海鮮鋪頭﹐去到石灘附近﹐見到好多人係度﹐非常熱鬧
冇人GEI﹐唔通願者上釣
唔知出去做乜東東呢
來一下六通渠先
心願樹﹐又許番個願先
呢棵樹都幾大棵GA﹐緊係啦﹐因為滿載著各人的心願呢希望各人的心願都可以一一實現啦
幾大煙霞...
若果打風﹐呢度D屋都幾危險咁WOW
住在這邊又好﹐住在令一邊都好﹐若能知足﹐一樣都咁開心呢
只供裝飾﹐咁真係有人跌左落水﹐咁點算呢
去到天后宮啦
經過天后宮﹐後面還有一D奇奇怪怪GEI石﹐好多人都係度釣緊魚呢
休息左一陣回到石灘﹐開始日落﹐見到D耶穌光﹐於是我地又停係度影啦
現場睇會清楚一D﹐影出來始終都有D差別﹐唔太明顯咁
行番出門口﹐同幾位朋友道別先﹐事關今日打完波只係食左個早餐﹐所以現在鬼死咁肚餓﹐所以要醫醫個肚先
呢兩張夜景係吃完野影GA
晚上的鯉魚門都好靚下GA
P.S. 唔出櫻花﹐怕悶親大家 (咪一陣Blacklist 我就敗家火(笑 ^o^) )﹐不過大家不用擔心﹐櫻花之旅我一定會出晒 GEI 冇人睇都要出啊.
轉移視線﹐係近排學的 (就好似金先生早排原本好 HIT GEI﹐但講得多都悶 GA MA﹐ 所以我又煲下曾先生)


text:
Aplus Wedding Decoration
服務詳情
評語 提交評語
初時我哋都聽到一啲Aplus嘅負面消息,關於佢哋嘅成品同新人期望唔同,進度又唔係咁好.不過我老婆其實好早就心儀Aplus啲backdrop好靚,去到婚展睇完其他又唔係好啱,所以最後就決定都係試吓Aplus.我哋主要同佢哋嗰邊係email聯絡多.我覺得佢哋都算跟得足,又俾足夠時間我哋決定,唔會話好急咁要我哋好快諗好,之後就出稿俾我哋睇.佢哋package就包台前嘅一啲柱型decoration,welcome board同backdrop,都好fit到落個場度.唯一comment就係希望佢哋可以俾多款式選擇,反正都係佢哋自己design.佢哋都有分啲係漫畫風,有啲就elegant啲,有啲係只係貼嘢上去同直接printing.我個人就覺得如果可以多啲款揀就更好喇!整體嚟講我哋都覺得成品出到嚟都好ok,物料質素都好,而且進度方面都完全無問題.
我喺百利行行下見到Aplus,見到呢間有啲英倫feel嘅佈置,覺得幾靚,同我傾計嘅女仔知道我哋時間趕,主動幫我設計其他嘢,而我就淨喺俾咗個由我妹妹設計嘅logo俾佢.成個過程好順暢,佢哋又好主動,最後又準時俾到貨我,十分滿意.
我結婚嗰日有個花球,但第二日發現唔見咗.我於是打俾APlus睇下佢哋有冇執到,佢哋特登入倉幫我睇下有冇執到,最尾拎返個花球好開心,好多謝佢哋!


text:
第三天
夜晚訓得好舒服,好唔捨得呢個溫暖被窩;相比起前一晚火車上,完全係天堂與地獄,下次坐硬坐之前都係要諗清楚,唔係必要都真係唔好坐座位,始終有張床係舒服好多好多~
一早五點幾起身睇下有冇日出睇先,但見到咁既情況...都係訓多陣算啦
六點幾﹑七點幾都有望過天氣,依然咁大霧,唉...心諗今次唔通咩都見唔到就要走?
無論點都好都要離開啦,走之前食返碗桂林米粉先
好大霧好大霧,好小心一步一步落山
馬仔自己一個企係大霧入面唔驚既咩?如果我自己一個係道就驚到震啦
雖然咩都見唔到,一場來到都係去千層天梯睇睇,山長水遠去到冇理由就咁就落山既,萬一將來有朋友問起呢道有咩睇既時候唔識答咪大獲,都係去望望,希望有奇蹟出現
龍脊呢邊既正宗瑤族房屋有多層設計,最低層用來養動物,上面起居生活;不過行過時動物味道有D難聞...
繼續在霧中前進
去到千層天梯所在地,千層就唔見到啦,幾層都仲見到既
人地影相影到好壯觀架...琴日又話希望在明天,而家明天到啦,咪又係要失望,電視廣告呃人既
離開千層天梯繼續落山,突然有發現,好似有風吹散D霧?
嘩...等一等大霧真係比風吹散左好多,即刻有D野睇
隱約見到下面村寨,原來琴日上到咁高,比個叻自己先~
望返上山,冇陽光視野始中唔太清晰,不過有得睇已經好好,唔要求咁多啦
對面應該都有好多梯田,但就比霧遮住晒
山下既壯界,一陣會經過,都係居高臨下睇正好多;原來廣告係冇呃人,聽日一定會好天既,希望在明天丫ma~
見機不可失,即刻返轉頭去千層天梯望望先
個人覺得好似一舊舊便便
大約20分鐘,所以野又再次被大霧覆蓋;其實我覺得自己好幸運,原本已經打定輸數咩都見唔到就要落山,真係好好彩,雖然只係短短既時間,最少都比我地欣賞到呢個咁靚既梯田,總算冇白來呢個地方
離開呢道繼續向山下走,好多梯田約隱約現
壯界呢邊,好多梯田已經放左水,農夫們努力工作
嘩...又散霧啦,點解咁好彩架,心情就好似中獎咁,以為冇機會,機會可以突然係面前出現,以為機會已經走左,又會有下一個機會等緊你,哈哈~旅行中總會遇到好多驚喜,總會有好多意想不到既事發生
一路行一路影相,唔經唔覺就快去到最低既大寨
可以遠離城市繁囂,忘記城市中所有煩惱,安心享受一晚寧靜既田園生活,係香港用幾多錢都唔會感受到,不枉咁辛苦坐十幾個鐘車來到呢道,就算只係一晚都已經心滿意足
寨中見到有人燒炮仗,又有人湯豬,心諗今日唔通係節日?但真係好對唔住,問村民先知原來唔係節日,係有人過身...
離開龍脊前先食個午餐,由於時間唔多,簡簡單單食個竹筒飯,呢個竹筒飯比起琴晚材料更多更好食,而且只係15蚊咋
新鮮煮好太熱,要涼一涼先,將竹筒擘開就有得食
食完就要趕住走啦,乘坐12:30車返桂林
龍脊行程好快就完lu,雖說天氣唔好,又落雨又大霧又冇陽光,不過可以呼吸清新空氣,可以享受田原風光,又可以食到農家飯,對於我地幾個城市人黎講呢D機會真係好難得,而且旅程中又有好多意外驚喜,大家都好享受今次短短既旅程;離開龍脊就要去下一個目的地陽朔啦!


text:
嘩!嘩!嘩!又到左小王子妳媽教你地整o野食嘅時間o勒~係米好期待呢?hahaha.....
我一嬲o係"嘩!Box教室"度教你地整o野嘅宗旨都係要簡單易做兼零失敗,要普通人用普通o野去做出一d嚇死人嘅o野嘅.點為之係普通o野?則係5洗點買屋企都搵到,or 就算要買都周街買到嘅o野去做d靚到嚇死人嘅o野law.
所以次次"嘩!Box教室",無論係我自己試做一或係正式錄影,我都盡量5 用Tools去做嘅,因為每次我都係幻想緊如果我係你地~第一次做呢樣o野,屋企又咩都無,咁點算好呢?所以每次就算我有o個樣工具,我都尊登5會用嘅.
可以令一個普通C9做到一d好5普通嘅o野至為之very Good.
之但係一直都有好多Blog友叫我教整糖皮,老真講我其實5係好想教,因為糖皮呢樣o野係一樣真係要Tools,又dTools難買兼貴到嚇死人嘅o野嚟.所以如果教整糖皮嘅話,o係你未整到d靚到嚇得死人嘅o野之前,自己就先o係賣Tools 間shop度嚇死左自己先o勒~
呢個就係我一路都5想教你地做糖皮嘅原因.
個個都話想學做花,之但係做糖皮花o個d Tools貴到呢~我查實神早已經o係賣Tools o個間鋪頭度死左幾次.不過~
正所謂死過返生,18年後又一條好漢啫.
為左要教你地做糖皮花,其實我諗左好耐.究竟點先可以5用Tools做到糖皮花呢?試過好多種方法,又做左好多Research~雖然係真係有5洗用Tools做嘅糖皮花,但係好多時都要用技術搭夠,有d好似好易嘅技術,其實對第一次接觸糖皮嘅人嚟講真係會有難度gar!
所以Blog友們,今次小王子媽媽教你地做嘅o野,小王子媽媽5敢寫包單係零失敗gar.我試左好多個做型,有d真係難~好似我試做 "小公主米通蛋糕"咁,就發現係教5到你地o勒~但係我盡左力o勒,希望一直想做糖皮嘅Blog友,可以趁呢個機會試下玩下糖皮na.下次至教返你地做返d零失敗嘅o野下~
P.S.一直都5想錄得d Video太長,之但係又真係有好多o野要講比你地聽,5單只係要教你地點做,而係要教埋你地個理論.好似點樣溶朱古力,點解次次做酥皮都失敗.....
想教識你地個原理,而5係單單淨係識做5識解,識標5識本呀!糖皮真係有學問gar,就算你去買Tools,都要識點同人講買咩gar係米?
所以Blog友們對5住呀~今次有7個Video.
我係真係好比心機咁錄,而小王子爸爸亦都好有心機咁幚我做Video Edit 同upload上Youtube度gar,希望你地5好哂左我同小王子爸爸嘅心機,可以有耐心咁睇哂佢.
食用膠水
材料:
Tylose Powder 3/4tsp
滾水 1cup
做法:
將Tylose Powder 洒在滾水中,用匙攪幾分鐘,然後放涼後入樽放入雪櫃.
o係攪完幾分鐘之後Tylose Powder都重未溶 or 有粒狀都5緊要,因為o係放涼同入雪櫃雪嘅過程裡面,Tylose Powder會繼續溶o係水入面嘅.o係呢個時候5好以為好希道咁落Tylose Powder,因為雪完之後佢會杰第好多gar!食用膠水可以存放好耐gar,平時5用o個時就放入雪櫃度處存.
溫馨提示:
1. 用嚟包蛋糕嘅糖皮英文叫Fondant,做比較軟身亦都比較難乾,之所以我地食o個時至會有touch dry但係又內軟嘅口感.
2. 用嚟做花同整做型嘅糖皮叫Gum Paste,Gum Paste比Fondant較硬身,亦都比Fondant快乾好多,所以至可以用嚟做公仔嘅.
3. Fondant可以好easy咁變做Gum paste,只要將Tylose Powder or CMC Powder 加入去Fondant度,你就可以將佢當成Gum Paste咁用o勒~
4. Tylose Powder 同 CMC Powder 其實係兩樣5同嘅o野嚟,但係佢地o係做糖皮嘅用途都係一樣,所以有d shop直頭寫佢地係同一樣o野.所以你地就算賣左邊一樣都ok嘅.
6. 用嚟做食用膠水嘅係Tylose Powder而5係CMC Powder,一般用嚟做糖花嘅食用膠水用我上面o個個份量就OK ga o勒.
7. 究竟要加幾多落Fondant度至o岩呢?其實無一個定律嘅~
有d人每100g Fondant 加1tsp CMC powder/Tylose Powder
有d人每300g就落1﹣2tsp
有d人..........
o拿~都無一定嘅,我覺得如果係做公仔嘅話我就會落多小小,因為佢將會用嚟支 較重嘅部份.之但係其實都係講個手感嘅,你做多兩次就會知道太硬同太軟嘅分別gar o勒.
8. 做糖皮係一定5會用水質食用色素嚟溝色嘅,第一係因為水質食用色素嘅顏色5夠濃縮,所以可能落哂成樽都未溝到你想要嘅顏色.又因為落左大量水質嘅色素落舊糖皮度,糖皮會比色素裡面嘅水溝到希哂,糖皮應有嘅濃度就會改變o勒.
9. 如果無"食用膠水",可以用小小水(5好油咁多呀,5係d糖皮會溶gar!)嚟代替,不過因為今次做嘅花盤做型,要痴上去嘅花會比較重,所以就咁用水嚟痴可能會有難度.
5用水同"食用膠水"嘅話~可以用蛋白,不過我5知HK d蛋白可5可以生用,我地呢度係OK嘅.
P.S. 視像教學Video o係相下面,請碌到落最底.
天父愛世人~對我佢又點只淨係錫我一個小王子呢!
天父錫我呢個小王子極奇特別又超奇趣gar!o係學習方面嚟講,小王子確實係個天材,之但o係學習以外嘅事呢~小王子查實係個生活白痴,對日常生活嘅o野係完全攪5掂,根本就係無辦法照顧到自己.所以到家下12歲,我都要好似揍BB仔咁嚟揍佢.就好似去廁所咁,如果我5叫佢出嚟~不論小王子係Wee or Poo,佢都會死守住個塔,慌死有人會同佢搶咁無十幾分鐘都5會出嚟.食完飯去洗手,之但係如果我無叫佢用soap咩~小王子就係咁用水沖一沖就算.沖個涼嚟講,若言無我坐o係度望住佢,一路提住話查Soap la~洗頭na~沖水la~喂!落護髮素呀......咩呀?未沖淨dSoap呀!........小王子係分分鐘沖半粒鐘都未行到出個廁所門口.我一嬲都5比小王子一路食野一路睇書,點解?係米因為對消化5好?非也~非也~係因為每次當小王子一打開本書,咁所有應該要做嘅野都會用多100倍嘅時間至會完成到.一路食野一路睇書?咁佢餐飯肯定要食足兩粒鐘.以前細個重誇~小王子自細就5鍾意食o野,乜鬼都話5食,細個我餵小王子食飯,我要一路咁同住小王子講﹣﹣>呀~ ma大口.
𡁻~
吞~o拿~係每個動作都要叫住,全聲控gar!我家小王子天生係全自動﹣﹣全自己(我)聲控郁動!小王子就快去到一個"無我叫佢,佢連氣都5會透"嘅地步gar o勒~幾cute至得gar!
之前米提過"聚寶盤"規定所有學生都要選修一樣Sport嘅~
重記5記得小王子第一個term揀左打網球?終於因為泎波對泎波,於是成場球都無人打得返個波過對面場,打打下波小王子直頭坐左o係個網球場中間度hea.
第二個term小王子由打網球轉左去踢波,
再一次係泎波對泎波,成班o靚仔連個波都未知o係邊就係咁猛踢空氣.
呢個term小王子終於可以揀返佢自己一路都想玩嘅Sport o勒~呢個Sport要呢個term開始至比Year 7嘅小朋友揀嘅.係咩?
你地重記5記得呀?
就係劍擊o勒~
唉~小王子終於都揀到一樣,5洗我擔心佢哂親,又5怕佢比人踢親,兼著住咁厚套衫睇怕莫講話係劍,刀槍都應該不入嘅盔甲,睇怕小王子都應該無得傷na掛?
咿?小王子連劍都學埋點灑,咁遲d若然小王子學埋騎馬,咁米成為真正嘅白馬王子law?
嘩~全自動聲控白馬王子呀~勁呀!
查實有樣野我真係5係好明,明明係個小朋友讀書,5關父母事gar喎~點解學校咁奇趣,做親功課都硬係要預埋媽媽一份gar呢?係咁嘅~上個Term小王子英文科有個assessment,係要佢地想像家下係莎直比亞時代,但係阿莎生又未紅,重係Potato.要小王子佢地做一份旅遊指南介紹d人嚟英國旅行,而其中一個旅遊點就係去睇阿莎生套舞台劇o勒~做完旅遊指南重要做Presentation嘅.無錯!單o野講到呢度都係完全正常嘅,之不過..........點解?點解竟點解個老師會同d細路講如果你做Presentation o個時帶d野比d同學食,等佢地可以一路食一路聽你發up風,咁佢地enjoy 洛~自自然然就會攞到高d分la~
\@0@/~ 咁都得?
查實係咁嘅,o係"聚寶盤"度做Presentation,好多時都係全班一齊比分嘅.則係點?則係你做緊Presentation嘅時候,除左你自己之外老師連同全班同學都可以一齊比分,老師收哂d分紙就會睇,如果自己比左低分但係全班都比高分呢~佢就會加返你小小分,相反如果佢比左高分but全班都比低分你呢~佢就會減你分ga o勒!
咁帶o野返去收買同學呢個咁崇高嘅責任,一定係落o係本人身上ga la~
喂!咁攪法d細路米無左"人一做事一人當"呢個咁好嘅美德law?一或其實學校想傳達有難同當呢個道理呢?
要整野返去食,又要貼題.......
大佬呀~究竟阿莎生平時食乜gar?
之前o個幾日小王子竟然同我講.....
小王子﹣﹣"媽媽!英文Presentation有同學帶抽獎卷返去派呀?"
我﹣﹣"吓?5係哇?"
小王子﹣﹣"係呀~"
我﹣﹣"唓~咁不如直接帶錢返去派la!"
終於我做左呢個曲奇,呢種曲奇我真係第一次做,所以做得mama地,下一次再做一定會靚好多.
小王子話莎士比亞好多劇都有講曲奇上面o個d小天使gar喎~所以佢話呢d曲奇將會o係阿莎生個劇場度賣,重要係限量嘅,你要去睇莎劇至買到bor.o拿~鬼同人一樣gar啫,一聽到限量就發癲gar o勒.
到最後小王子同我講好多同學仔話塊曲奇好好味,所以全部私人醒多一分比小王子喎!
查實小王子做Presentation關我咩事至得gar?阿老師好像真係驚我太得閒咁gar喎~咩都要預埋我一份.激死呀!
小王子今日就去Camp o勒!四日三夜,雖然好5捨得之但係我暗亞底想佢去四十日三十九夜,正所謂"年紀大,機器壞",恐怕四日三夜 5夠我攪o個個Board game!
諗下~諗下~做媽媽真係慘,明明係地球人嚟,之但係5知點解硬係要做d 5係地球人份內嘅事??
要做地球人一嬲都做開o個d家務同揍仔就更ga la~幾時個老公想食d咩,5識都諗到識嚟煮,間5使個仔又話學校要交乜交物.咩話?5識整?
話之你,總之就係時限一到,你死都要死到出嚟.同個仔更加係拍哂心口話OK!之但係.......之但係我明明係無超能力gar喎!因乜解究d人好似5知咁嘅?
喂~住滿HK 7年都有居留權兼叫做HK人la,我o係地球住滿7年好耐gar na!?!? 有居留權 gar wor~係叫地球人gar na,可5可以treat我like地球人呢?
唉~小王子呢個Christian Study Board game我係完全無頭緒點攪,所以我更加5會有時間諗過今個禮拜個"嘩!Box教室"要教你地做d乜?正因為我地都係媽媽~又正因為我地都已經o係地球住滿7年~再因為我地都有地球居留權~再再因為我地都叫做地球人~再再再因為地球有地心吸力~再再再再因為我地都無超能力!所以.....我決定......再一次.......教你地........做........5洗焗嘅蛋糕!
大佬~吊頸都要透下氣la!你估人人都識煮o野ga咩?之但係又人人都會生日,學校又間間都要充數,兼且個個仔都對媽媽都充滿期待.唉~家下做媽媽真係5得你死!無錯!今次"嘩!box教室"又教係地做零失敗兼靚到嚇得死人嘅蛋糕~
Blog友們!坐定na~
今日我教你地做呢個用米通做嘅免焗蛋糕,可能好多Blog友以前都用米通做過類似嘅o野,但係我相信無咩人識得將佢用咁嘅做法做成蛋糕.今次"嘩!Box教室"嘅重點5係教你地點做呢個米通餅,而係教你地點利用呢個好多人都識做嘅米通餅做成生日蛋糕,同究竟點樣可以好易咁裝飾佢,但係又靚到嚇得死人.所以一連兩堂嘅"嘩!Box教室"會教你地裝飾呢個"免焗蛋糕",上次你地整"棒棒棉花糖"買左咁多棉花糖,應該未用哂gar?o拿~今次教你地用埋o個包棉花糖o勒,成機大可以打一打斧頭na~hahahaha.....
呢堂教你地用棉花糖嚟裝飾個蛋糕,下一堂就教你地用糖皮做裝飾,想試下玩糖皮嘅Blog友記得5好錯過下堂"嘩!Box教室"na!
材料:
棉花糖 2cup
牛油 38g
Rice Bubble/米通 105g
溫馨提示:
1. 上面嘅份量只夠做4個大嘅Muffin Tin size,如果想做20cm生日蛋糕就要將份量乘四,做法一樣.
2. 焗盤一定要噴油/掃牛油,然後再用焗爐紙圍邊同鋪底.
3. 做彩糖嘅時候,食用色素記得要續滴落,5好一次過落太多色素,因為我地係想將d糖染色,5係想溶左d糖.
4. 做彩糖嘅食用色素一定係要用水溶嘅食用色素,5好用啫哩狀or粉狀嘅食用色素.
5. 棉花糖花可以預先做好一堆,用膠盒放好,等裝飾時用.
6. 好多人都做過米通蛋糕餅,你地可以用你地平時整開o個米通餅食譜嚟做呢個"免焗蛋糕",其他做法跟我教你地做嘅樣就得o勒~
查實我個個weekend都焗面包嘅,因為要焗定做成個禮拜小王子爸爸同小王子做早餐.有時焗方包,有時就焗Bread Roll,閒5中又會焗下雞尾包呀~菠蘿包呀~腸仔包呀咁,小王子爸爸好鍾意食雞尾包gar,佢就更係想我個個禮拜都焗雞尾包la~之但係雞尾包好多牛油,所以我係間5中至會整gar啫~咁o岩o岩過左o個個weekend我除左焗小王子爸爸食嘅Bread Roll之外,重焗左幾個熊仔包比小王子做"嘩!Box",所以今日個"嘩!Box"都係熊仔包.P.S.個熊仔包入面夾左菠菜,雞肉,芝士同cream cheese gar!重記5記得前兩個禮拜我幚小王子做o個個"細胞模型"?成份Assessment 30分,模型o個part 15分,Presentation o個part又15分."聚寶盤"有樣o野好,就係無論做咩 Assessment 都好,老師都會派埋張評分Requirement過你,話明份功課係點評分,則係你做左邊part呢就會有幾多分,個project裡面有咩呢又會有幾多分.比分o個時老師就跟住個評分Requirement逐個take,攞幾多分白紙黑字無得咬.例如好似份"細胞模型"Assessment咁,講到明個Presentation要有內容要有咩,而其中一樣就係如果個presentation講多過2分鐘就會少一分.咁個模型係我做gar ma~所以模型o個part攞滿分係一dd都5出加嘅事嚟嘅.而以小王子o個種慢世魔王性格,個Presentation要講多過2分鐘~亦都係完全可以肯定嘅事嚟嘅.所以30分滿分小王子到最後攞到29分啫~比完分之後老師真係問小王子可5可以比左個"細胞模型" 聚寶堂,等佢可以show比以後o係"聚寶堂"度讀 year 7小朋友,等佢地知道要點做呢個"細胞模型".老實講,好彩小王子5洗攞返個模至返嚟啫~如果5係我真係5知去邊度搵個位比佢放咁大壇o野呀!好o勒~呢關我終於捱過左o勒,
之但係...........點解?究竟點解呀?~我真係5明白,如果想考d小朋友點解5 正正經經測個驗呢?因乜解究硬係要做d勞民傷財嘅事gar呢?又話要環保嘅?重整咩Boardgame至得gar?呢度買張卡紙分分鐘十蚊八蚊gar,明乎其實紙重貴過銀紙law!而且我上次做完o個個"細胞模型"都重未回完氣gar喎~小王子又返嚟話Christian Study要做BoardGame,真係聞風喪膽呀~BoardGame?嘩~老師你玩野咩?想玩米出去買富law,整乜鬼要d細路做呀?家下d老師招招都咁狠,我真係接5住!話哂我都只不過一個移居地球嘅外星人啫~都話地球有地心吸力我用5到超能力gar洛.本來諗住小王子下個禮拜去Camp我就可以嘆世界,點知o個幾日原來係"聚寶堂"醒比我做Boardgame嘅時間,真吹脹!


text:
20.9.07
管理自己
咁對於點樣先做可以做Leader又咩叫掌握Management, 出面街已經有無限既資源去提供, 肥龍喺度無謂班門弄釜. 不過反而肥龍想講接受他人既Leadership 同Management既心態上面.
相信有唔少多人都有呢個情況,面對老細既指示, 一係就信心不足,唯唯諾諾, 照單全收. 另唔係就會覺得呢啲指示, 不外如是, 自己可能心情有一套更好既方案. 問題只係無機會講, 又或者會覺得講咗老細唔明(唔聽).
但係如果換個角度諗, 其實有幾多人會喺收到既指示前, 會好好管理及準備好自己去執行所指派既工作呢? 你可以話老細無料無計劃無能力, 但一件事既成敗, 除咗計劃之外, 執行力亦非常重要. 試問有邊個唔想指指點點, 叫人做野呢? 問題係如果你無執行既能力同經驗, 順風順水時當然無問題啦, 但如果遇到問題或發現資源唔夠既時候, 就要見真章嘞.
仲有, 如果你老細真係無料無計劃無能力, 如果真係俾你上咗佢個位, 你又敢唔敢講會無問題呢? 咁如果無呢啲能力同經驗的話, 係咪應該先諗吓不如去按照指示去做, 期間自己一面留意及學習當中要在意既地方及技巧, 從中偷師.
喺肥龍工作生涯中, 大部份既老細都係只會喺面前做一(幾)次, 你見到學到幾多係你既事. 肯落手落腳教既, 少之又少.
講起學習, 肥龍覺得同老細討論, 其實亦係一個唔錯既學習過程. 雖然呢個過程, 所花既能量, 絕對唔會比做老銷對客戶既少, 但喺討論過程中, 你更加可以睇到老細既思維同顧慮, 又或者一啲宏觀既考慮. 依啲真係睇咩書都唔會學到. 至於, 最後吸收到幾多, 就係睇個人既造化同天份啦.
1 則留言:
- 安諾勿斯 說...
-
學家英哥話齋「有卓見!」.
時下d年青人一係冇d自信,冇獨立思維,叫你去東就東,西就西,踼一踼,郁一郁,唔識融會貫通,做o野死咕咕;又或者自信爆燈,唔聽你支笛,叫你去東就去西,去西就去東,做o野唔上心,走精面,認精學懶.
依兩種心態都好難學到o野,你冇獨立思考力,就get唔到人地o既思慮同細節;你唔虛心學習,就跟本連偷師o既機會都冇,固步自封,你想進步都難.
出黎做事要以肥龍兄為榜樣,要open-minded去不斷接受意見同批評,又要隨時ready分析過濾人地o既思路.因為機會可一不可再,唔係哩次學習吸收,可能再冇下次.
- 2007年9月22日 上午11:13


text:
大角咀近年有好多口碑唔錯嘅食肆,而在OP網長期勁多哈哈笑嘅金船長餐廳,今日第一次去試,相信亦係最後一次.或者以前呢間餐廳可能真係好食嘅,但我絕對唔會認同係…因為同預計之中相差實在太遠,尤其係果個好評如潮嘅心太軟,我未試過食完一啖之後,就求之不得想佢馬上喺我面前消失…
未食個餐之前,先黎一個金船長小食拼盤,拼盤有焗青口,炸魷魚圈,炸金菰菜同埋蜜糖雞件.焗青口唔熱,炸魷魚圈可以練牙力,炸金菰菜食落去都幾得意,而蜜糖雞件有驚喜,肉夠嫩口而且蜜味十足,幾好食…
餐湯係大蒜薯仔湯,又比想像中好味喎!啖啖都感覺到香濃薯仔味,蒜味亦剛好唔太搶,幾好飲…呢個餐湯等我以為係一個好開始…
呢個係是日晚餐SET嘅紐西蘭西冷牛扒,要6成熟同埋黑椒汁.黑椒汁無乜問題,問題在於塊牛扒本身,烤得太熟喇,成舊實到爆,而且整體偏鹹,感覺真係同椰林閣食扒無乜分別…
本以為SET DINNER貨仔係咁上下,呢個餐牌上有船長推介嘅美國肉眼牛扒 (8oz),7成熟配蒜蓉汁,同樣都係有overcook問題,而且食落去肉味欠奉,味道亦係麻麻地,如果作為推介的話真係完全失敗…收$208一位,夠我去森美食兩份美味牛扒餐…
另一個船長推介嘅係美國牛肋扒(8oz),要6成熟同埋什菌汁,比之前兩份牛扒仲要差,不單止烤得過火,而且仲有好勁牛羶味,成塊Dr. Martens鞋底咁硬,真係唔知點食,仲要隻什菌汁有少少苦澀味,唉~~ 諗諗下真係食花園餐廳仲好過佢….
諗住食返個甜品會開心啲,點知真係仲衰…送上時心已沉,點解咁細咁扁?破開佢之後朱古力漿慢慢流出,以為有轉機,點知大家食落口真係你眼望我眼,唔想再食第二啖.用上布丁同其他食店嘅係有唔同,但口感好膠唔係討好果隻,真係仲衰過甜之迷心太軟…唉~放棄!
金船長餐廳出名嘅百搭車仔意粉亦叫左俾小朋友食,唔可以叫差,但真係唔值得專登黎食,賣相…見到都唔想影.其實要自己配搭食意粉的話,去意蠔屋一定好得多.或者仲有黑松露芝士夾心比薩同埋牛肉漢堡我未試,但今晚已有3樣點名推介菜式都係失望而回,唔想再打撃多一次.加上呢度坐得唔太舒服,如果再到大角咀食西菜,隔離街的意味肯定更好…
金船長餐廳
大角咀大全街55號3A


text:
去到赤柱, 又點能夠抗拒Jenny’s 既誘惑呢, 响屈人寺則邊條樓梯行上一層就係嘞, 今次有幸畀我見到鳳梨卷添, 聽聞佢要特定既季節先會出現, 又會好快畀識貨之人買走晒個喎, 鋪頭店長-嗰位好優雅既女仕又話我聽, 以前啲曲奇係响鋪頭焗製, 但係份量有限, 唔足以應付大量客人, 好多時都會售罄, 令客人撲空而回, 所以依家係响工場製作, 每日取貨, 哦, 明白晒, 以往你只要追蹤住焗曲奇所發出既香味, 就會引領你到佢鋪頭, 啲嘢係咁架嘞, 一利就有一弊
當初以為呢隻鳳梨卷啲味道咪同台灣嗰隻差唔多啫, 我真係 , 佢啲菠蘿茸嗰種香味係獨有既, 好似話係指定用某個地方出產既菠蘿, 所以唔係全年都有, 總之就一試難忘啦
HK$75 (17 pcs)
曲奇真係好鬆化, 拎都要小心啲, 有一款係包含果仁响裡面既8種口味, 我喜呢款4種口味多啲,
HK$60 4-mix ( 4 種款)
銅鑼灣
CRUMBS scones 提子味,朱古力同芝士味, 佢係一大底用刀切成四方型, 唔係用模切架, 提子乾同人唔同, 明顯有處理過(焗過?), 好得, 芝士味就唔夠出, 整體嚟講都好鬆化, 但係睇吓個袋幾油, 耐唔耐食吓算嘞
曲奇四重奏响跑馬地開左分店, 佢既出品蝴蝶酥, 牛油味同甜味適中, 又夠香脆, 蝴蝶酥其他大路做法係切好一塊塊之後洒砂糖响面, 或者卷好左之後將砂糖碌响外邊先切, 而佢應該係成底洒左糖响面之後先卷, 然後切, 所以咬每一啖都食到有香甜味, 咁做好有難度, 糖落多左就會唔脆偏硬, 幾考工夫架, 呢個真係冇得彈, 要彈都係價錢方面卦, 略貴咁啦, 不過一分錢一分貨嘛, 值既


text:
2012年6月28日
東京迪士尼樂園 園外記事
東京迪士尼之旅2012 - 旅程日誌
Day 6 日期:6月12日 (星期二),地點:東京迪士尼渡假區
可能因為太興奮,我同 Duffy 佢地一早就起咗身.
去樂園之前,食個簡單早餐先,係牛奶同飯糰.我又俾媽媽呃咗,我本身響便利店想拎一盒我上次飲過嘅牛奶,佢又叫我拎呢一盒,我再三問佢肯唔肯定呢盒係唔係牛奶,佢好肯定咁話係,點知,又係酸奶 =_=
落到去酒店大堂,下面又係有好多有關迪士尼嘅野,先有廣告牌.
有一間專賣兩間樂園嘅商品嘅商店,不過,既然兩間樂園都會去,所以我唔入去睇啦...
商店出面有好大個 米奇.
除咗上面兩塊廣告牌,仲有最新嘅 東京迪士尼樂園 迪士尼復活節奇幻世界 嘅廣告牌.
又有 Duffy 海報!每次見到 Duffy 都會好開心!
有穿梭巴士來往酒店同埋單軌鐵路站,巴士都係經過特別設計架.
其實我地間酒店只係同單軌鐵路站差一條馬路,所以我決定行過去.行嘅時候,影一影個酒店招牌先:東京灣大倉酒店!
去到單軌鐵路站啦!呢到係海濱站.
每個車站內都有 奇妙紀念幣 嘅鑄造機.
我響月台等車時,都不忘影下車站牌.
買咗兩日車票,兩日內可以任坐,仲有紀念車票,係 Duffy 啊!好開心啊!好靚啊!
可能都幾早,只係8:15,所以車上都冇咩人.
見時間幾充裕,又經過昨日去過嘅車站,所以落車整下金幣.
原來車站入面有啲關於單軌鐵路嘅展覽牌,昨晚都發現唔到添!
另外,亦有一幅畫咗整個 東京迪士尼渡假區 嘅畫.
終於都黎到 東京迪士尼樂園站!
響月台上可以隱約見到園內嘅建築物,城堡就最明顯啦,因為夠高嘛.另外右邊亦可以見到 明日世界 嘅 怪獸公司 總部.
車站都係以美式建築風格黎設計架喎!
落到去,可以見到後面嘅 東京迪士尼樂園酒店.
車站門口,有 迪士尼渡假區線 嘅字樣.
離樂園開門仲有半個鐘,但都有唔少已經響到等緊啦.
去到買飛嘅位置啦,等開門就好多人,但係就冇咩人買飛喎.可能大部份都係全年證嘅持有人.
一跳就跳到去夜晚嘅10:00啦!樂園要關門啦!晚上嘅單軌鐵路站,唔知大家見唔見到,中間個鐘上面有一隻 米奇!
搭單軌火車返酒店!
返到去 海濱站,出站時,見到咁啱有穿梭巴士,所以就上咗車.車上嘅扶手都係以 米奇 頭型設計架!
就連冷氣風口都可以見到 米奇 嘅蹤影!
玩咗成日,好累啊!返酒店要好好休息一下,聽日向 東京迪士尼海洋 進發!
於 18:55
標籤: 東京迪士尼之旅2012 [外傳]
訂閱: 張貼留言 (Atom)


text:
畀人點相
呢排成日畀人點相﹣>有時我帶少個女落街,都會有d三唔識七嘅人走嚟問,仲有個呢?
我自己落街買野時,就會有人問:𠲖~你今日咁輕鬆嘅!
估唔到咁多人認我地
其實今次出呢個post,仲想講下...見面
好多人都會喺facebook到留言話想趁我走之前見下面
老實講...可免則免
我唔識點當面拒絕人
所以次次人地問起我都會避免回答
點解?
相信上次有個BK媽咪畀人擋肚單野大家都知
人地喺網上可以整假A/C,post人地嘅相,post埋假資料,我地係無法查證嘅
我一諗起呢單野就怕怕
呢到咁多人我相信絕大部份都唔會咁做,但有時d野真係唔知咁清楚㗎嘛...
另外,喺上年某晚,有個媽咪推住架BB車上咗嚟我屋企,話有睇開我個blog,想同我做朋友
我相信呢位媽咪係絕對無惡意嘅,亦只係想大家交個朋友
但係咁亦都話都畀我知...居然一個blog就可以畀人搵到上門
呢樣係我驚嘅地方
有睇開呢到嘅人都知我住東涌映灣園
映灣有五千幾個單位,我真係估唔到會有人可以知我住邊一個單位!
問返管理處先知原來嗰位媽咪係住呢度嘅,佢同下無服務大堂D人傾傾下就知我搬咗去邊咗邊個單位
我無正式向管理處投訴,唔想攪大件事
但真係估唔到,咁同下面d人傾兩句,就會畀到住客資料人地
咁要用八達通doo幾多次先入到嚟都無用啦
所以...
如果人地真係想同我見面嘅,我都會約一大班人一齊
相信咁會安全D
希望大家唔好介意我嘅警介心
亦希望呢位媽咪唔好介意我講呢個case出嚟同大家分享
我只係計對管理處,唔係針對嗰位媽咪呀!


text:
小檬26M喇!
兩歲之後嘅25M skip咗,今日追返先!
食:
佢好多野唔食, 啲淋patpat小朋友最鍾意嘅野,如蒸蛋,豆腐,魚佢就唔鍾意,
之前食得好地地嘅肉同菜,而家又話唔食,
佢鍾意啲有得咬吓嘅食物,最估唔到嘅係稜魚餅,佢超鍾意食,
於是我就叫婆婆將啲肉同紅蘿蔔或粟米放入去一齊整,
等佢不知不覺咁食咗,點知佢能夠scan返啲肉出嚟,
你真係比佢激到你啤一聲!不過有時都好成功,yeah~
佢好鍾意食粉面,所以有時都煮米線,字母公仔粉,烏冬比佢,
將啲肉碎整湯,等佢食烏冬果時都有啲肉到肚,
不過就唔可以大粒,如果唔係佢又會lur返出嚟(真係好煩)
佢都鍾意食白飯,有時佢食咗粉,佢都會嚟搵我地攞飯食.
都試過當煮咗飯比佢嘅時候,佢話要粉粉.或者煮咗粉粉時佢話要飯飯=___=
或者要比啲甜頭佢佢先肯食,例如食一啖菜菜/肉肉先有魚餅食,
其實咁樣唔好,不過冇辦法,難得佢肯食
當然有諗過你唔食就餓佢,佢到時就咩都食,
不過有老人家喺屋企嘅話又點會餓啲小朋友吖
不過好在佢都好鍾意飲鮮奶,所以都會比佢早晚飲.
水水繼續鍾意飲,而家又鍾意自己用杯杯飲,好似好威咁,
雖然都會飲瀉啲啲,不過水就冇問題啦!
佢飲完仲會話啲係提子味添
之前好鍾意飲嘅湯,就一時時喇.
麵包都係鍾意,不過有時淨係搣咗啲提子乾嚟食
零食都有比但係真係好少好少,雖然佢會冇啦啦話要,不過我都唔想佢食咁多.
薯片,汽水,會話好辣嘅,佢就唔會lur話要,拎比佢都話唔要唔要,
愛極一時嘅檸檬茶話佢知大人飲嘅, 佢就唔會lur話要
不過佢見都爸爸飲可樂就會叫爸爸飲比佢睇, 叫媽媽食薯片比佢睇
自己進食,都算成功嘅,佢都好肯自己畢(梗係當埋玩嘛)
反而係有時我地嫌煩,如果係米線果啲會餵佢,因為會快啲!
新買嘅巴C圍裙,拎返啲舊嘅比佢佢都唔用,淨係用呢個
總之食呢方面就真係好煩.


text:
上星期五到咗小檬學校做故事媽媽
學校安排咗啲時段,比家長們返學校講故事比小朋友聽.
我上個月已經諗緊講咩故事好...
一心諗住要搵啲故事書有pop up,
或者係揭起,拉起果啲...等小朋友覺得有趣啲,
時間一日一日咁過,我都冇的起心肝去搵
今個星期就喺屋企嘅書籍櫃睇吓有咩書啱.
發覺好似乎冇咩發揮
(哈哈,講到自己好勁咁!! )
於是就食晏時間喺公司附近嘅書局睇吓,終於決定講呢本.
莎莎到沙灘去
準時到達學校之後,等咗一陣,老師就帶住小檬出嚟迎接我地
(原本淨係我,因為有爸爸喺到好似仲緊張,
不過爸爸車到我嚟都同埋一齊入去啦~ )
入到去,老師就叫小朋友同我地打招呼~
有少少緊張,不過好快就冇事好似平時咁講故事咁
一開始我就遮住沙灘兩個字.等啲小朋友估吓莎莎去邊到玩
佢地真係好叻,一睇就知道係沙灘!
講故事嘅時候我加插啲野等小朋友冇咁悶,
莎莎著住啲咩呀?
估下莎莎去邊?
莎莎游水嘅時候, 叫啲小朋友一齊扮游水,啲小朋友有動作零捨興奮!
游完水, 摸住個肚, 會點架??
見到啲咩食物呀??
問吓佢地有冇去沙灘玩呀, 莎莎愛清潔嘅沙灘,
叫啲小朋友要愛護環境
...等等等
大部分都喺按自己度好嘅point講,
不過都有啲爆肚!
到最後就揭曉莎莎去咗沙灘.
星期五下午已經收到學校嘅相,真係太快了!
teacher Genmami~
做緊帶太陽眼鏡呀
小朋友都好踴躍答我嘅問題,都好多反應~
扮游水水嘅時候都有跟住郁吓郁吓
爸爸全程負責微笑嘅
整體嚟講,都算滿意自己嘅表現.
媽咪努力嘅原動力就係嚟自呢位忠心嘅粉絲!
睇吓佢聽到微微笑幾開心~


text:
06 November 2011
紅磡+北角+九龍城碼頭及馬頭角公眾碼頭,大磡村舊址,油塘茶果嶺道舊廈 Part.01
Part.01
行程相當豐富的一天
首先係尖咀睇完醫生後就搭van仔到左紅磡碼頭,成日係黃埔搭車番旺角時見到依個碼頭,好想去影下相,卒之攪攪下攪到去中環灣仔既航線停埋都未去到,睇天文台天氣唔錯,就的起心肝去影相,位置唔算太中心,但尚算不太遠,巴士站得番好少車,但風景相當不錯,而且海風相當舒服,而且好多人釣魚,熱鬧,碼頭呢就得番北角果邊仲開緊,碼頭窗口係圓型既而且入閘位唔洗比錢住,去到北角先比,所以整個候船處好似自助咁唔見工作人員,感覺比較特別
去到北角碼頭天色更藍,而且印象中好似未黎過,所以心情相當不錯,出閘後見到好多賣海鮮既檔口,雖然條路好濕,但感覺幾地道下,海鮮種類相當多,後尾仲見到隻漁船落貨,怪不知咁多海鮮,依個碼頭係橋底,感覺冇紅磡碼頭咁通爽,但乘涼既人都不少,只係釣魚人少d,可能冇黃埔咁邊咁多魚掛
北角碼頭隔離係另一個碼頭,係富裕小輪既維港遊碼頭,可能未到夜晚,所以完全冇人,而且2架粉紅色既船都泊左係度,襯起個天其實都幾靚
離開左北角搭船到九龍城碼頭,之前係土瓜灣做野都耐唔使經過偉恆昌,無聊時唔想番屋企好似都有搭船到灣仔,可惜加下得番北角既航線,未到碼頭時卒之見到海心廟,之前只係睇相見過,真身原來咁細,係全部大廈包圍住,有d格格不入咁
去到九龍城碼頭,之前都冇認真睇過個碼頭,原來佢個design都幾靚,正門有波浪式既簷篷,碼頭都算大,幾靚,而佢隔離係馬頭角公眾碼頭,我對佢真係完全冇印象,至於巴士站,比較舊而且破落,但巴士都算多,所以我都搵到我要搭既車去下一站了
搭61x去到新蒲崗四尾街落車,就去到大磡村舊址,點解去依度?話說有次我搭車經過,見到大磡村個牌,雖然條村拆左好耐,政府居然咁好死留番個牌係度,所以就諗有機會一定要影番張相,所以就順手去埋,大磡村個牌都開始生銹,而且只係停車場同空地既通道入口,一發展個牌都唔知仲保唔保得住,行入少少就見有兩棵大榕樹,好高d根都好長,希望佢好好成長唔好比人整死啦

Photo Link <<<<<<<<<<<
No comments:
Subscribe to: Post Comments (Atom)


text:
同你吟一吟
徐子珊厚皮拉票2012年12月20日
今年無 綫玩一人一票選視帝視後,唔只觀眾有份參與,無 綫上下員工都可以投佢 哋神聖一票.為 咗成為首個民選視後,本身已經係大熱 嘅徐子珊,並冇放軟手腳,趁住上個禮拜二晚(十二月十一日),無 綫 響電視城舉行一百七十九席盆菜宴,徐子珊進行拉票大行動.
著上全黑運動裝,身上掛住 fans整俾佢 嘅彩帶,徐子珊攞住鑲滿閃石大聲公,不斷呼籲:「我係 8號徐子珊,請投我一票.」同議員拉票冇分別,徐子珊除 咗向高層埋手,仲「落區」打幕後以及寫字樓班同事主意,甚至教埋點填投票表格.做得出,唔怕認,徐子珊承認面皮厚:「我好大膽,唔怕醜,叫同事上網投我,難得有呢啲機會,拉票不惜工本.」
事隔兩日,徐子珊聯同馬國明陳茵媺等候選人去將軍澳商場出席拉票活動,繼續 keep住個彩帶造型,主動行埋班街坊身邊拉票,老中青幼連 BB都唔放過,通殺.
一眾高層上台祝酒鼓勵士氣,台下 嘅徐子珊拍爛手掌,你睇嚇黎耀祥,填飽個肚緊要過擦鞋.
投我一票,醒你一秒合照!(設計對白)
為 咗拉票,徐子珊連幕後都唔放過,有員工要求合照換票,通通有求必應.
陳法拉都有份憑《東西宮略》入圍女主角,不過佢冇出力拉票,只係著住四吋鬥零 踭擒高影低盆菜宴盛況.
陳豪唔係大熱,不過淨係睇盆菜宴當晚啲同事爭住同佢合照,就知受歡迎與否,係大聲公嗌唔到出 嚟!


text:
2007年5月5日 星期六
回味 part 1
今年大少爺兩個Vacation都揀東京,要出年三月先可以去新加坡
好想介紹新加坡食物,我覺得新加坡既食物好好食,好食到每年都要去食1次
爸爸生前每次去都係為咗食,反而探姑姐家人係其次
唔知由邊度開始寫好
就由每次都會食,又經常令我掛念既食物
我只會斷斷續續得閒先會寫,今次就兩個地方先啦!
(亞坤)係大少爺最愛,我比較鍾意去舊舖,新分店太無味道喇
舊舖既員工會傾下講下人情味濃
舊舖既奶茶同美祿都特別好飲
大少爺好鍾意食烤多士,我每次問佢買唔買kaya返香港佢都話唔買
因為香港無烤多士食,佢話kaya要配烤多士先好食,而烤多士係亞坤先好食
套餐有kaya toast,水煮蛋,茶或咖啡,美祿
新分店@Raffles
太無味道既膠杯
新加坡好多food court,我只鍾意去Esplanade隔離既Makansutra同埋 Lau pa sat
Lau pa sat為既只係串燒
而Makansutra比較舒服,有陣陣涼風,遇著Esplanade有戶外音樂會,更可以聽住樂食嘢
呢檔燒雞亦好好食
Laksa
呢度既肥雄記唔算係新加坡裡面最好食既,但環境所致總係食得愉快
係乜呢?呢個係我同大少爺都好好好好好鍾意食既
總覺得呢度特別好食,個檔主甚至被應邀到美國交流
係炒粿條,佢呢檔既黑醬油特別好味架
一定要飲既冰凍蔗汁
食完沿路就會見到好幾檔雪糕檔,每次都要食雪糕三文治
多款味道,我最鍾意芋頭及紅豆味
次次都會買返香港既彩色益力多,每次都有朋友叫我幫佢買
紫色係提子味,青色係青蘋果,橙色係橙味,其餘係原味
To be continues.................
1 則留言:


text:
終於都買咗喇!
由入伙 Day 1 開始就講話要買張 futon 放喺間細房仔度做客房,每次去 IKEA 都睇佢既 futon, 但就係唔啱心水.
平時如果我哋有一個人瞓得唔好,會落樓下瞓梳化,但其實張梳化喺詹占阿姨阿叔換梳化既時俾我哋,佢哋都唔知已經用咗幾多年,根住轉到我哋手都成四年半,其實已經坐得好辛苦,瞓成晚既話第二日都會腰酸背痛,加上我返香港既時候整親咗條腰,開頭都無乜太特別,但後來越黎越嚴重,最後發現原來喺我前排病,成日坐同瞓喺張梳化度,所以條腰越黎越衰,後尾我用一個星期盡量少用張梳化,條腰真係即刻好番好多;跟住我病完到詹占病,又瞓得唔好,所以令我哋 dick 起心肝去搵 futon, 上網睇咗好耐,最後我哋喺 downtown 搵到呢間
價錢無疑係比 IKEA 貴,但係 quality 好,又可以 upgrade 床褥,又多 cover 揀.所以 finally 買咗 lu~~~~
This past Saturday 送貨黎,我哋砌好之後坐同瞓上去,真係好舒服!舒服到我哋兩個都唔願起身.仲舒服過我哋張床.雖然係貴,但我哋都覺得係一個值得既 purchase. 而且我哋都講咗年幾,絕對唔係一時衝動既決定.
可惜既係,我哋買咗嗰個 cover 既顏色,喺間 store 度睇既時候明明好好,但可能間房既燈光問題,隻色返到屋企完全唔同咗咁,所以我哋諗住去 refund, 要再揀過另一個 cover 先得.
真係好舒服,好想快d有一晚瞓唔著等我有個藉口去瞓新 futon!! hehe…


text:
上到magic nail,上一輪整既人都未整完,所以我可以好安心咁食dinner同埋睇下雜誌,一路睇一路睇都冇idea架,等Karen做完佢個客,我就問佢有咩好整,佢就suggest我整銀底車厘子,um…其實都ok既,雜誌有個款係白底,紅色french再畫車厘子架,好靚好sharp,不過我又唔可以exactly整到一樣,Karen話銀粉底都好閃喇喎,叫我信佢,好啦,我信啦
到開始整時,Carmen問我決定整咩未,我話車厘子呀,佢就叫我不如整士多啤梨啦, 士多啤梨都好靚呀,或者你整5種唔同生果啦,啱你呀,um…又好似有d見地喎,又係雜誌度見到真係有5種唔同生果喎,都好似幾好,跟住問下畫花既小玲可唔可以咁做啦,佢話ok,不過我同Karen都諗唔同個底用咩色好,因為銀色唔襯橙,諗呀諗,我再睇下本雜誌,終於都見到一隻又浮誇,又可以跟住整既款喇,就係食人士多啤梨加石呀,個圖係3隻手指畫士多啤梨,兩隻用石,個底就係閃粉french,好喇,終於好肯定咁話我要整邊款喇,閃粉都揀好晒,開工開工,整呀整,其實只係整左閃粉french都已經好靚,我始終都係鐘意d閃閃下既野,所以上次既彩色french我一直都唔鐘意,整完一隻手,就比小玲畫,Karen一直都好強調同小玲講,你畫大大粒,好juicy咁就啱晒佢架喇,咁小玲都畫得好靚呀,真係又大又juicy,好正呀,同整另一隻手時,佢仲suggest我,畫士多啤梨既手指可以唔同左手,好啦,我就調下位啦,效果真係唔錯,畫完畫,同返Karen同我加石,嘩嘩嘩,真係閃爆呀,超靚,今個月終於都可以整返一款我滿意既款式喇,哇哈哈,真係好開心呀~~~
左手,食指d石其實我個原意唔係好想咁架,不過唔緊要啦,都好似幾cutie呀,粒粒士多啤梨都好大粒架,好正~~


text:
落到街,我地諗住打的,不過又比人搭左喎,又冇第2架,我地就上左van仔啦,好彩,真係一架van接一架,好快就返到媽咪屋企,因為我好肚餓,我就叮左本來係二家姐既早餐食,哈哈(我入房叫佢起身,佢仲話唔駛咁早,真係比佢激死,我叫左佢幫我影相架嘛)
哈哈,跟住搞笑既事又出現喇,話說我地一上左屋企,亞jim就打比佢媽咪,問佢幾時黎,我地要去拎餅啦,咁好似係佢公公聽電話,我明明聽到佢話99唔係度,去左拎野,一陣佢地出門時就打比我地,好啦,我地等呀等,等呀等,冇理由咁耐都未黎架,亞jim又打去,嘩,好似冇左件事咁,又唔打比我地同我地講佢地出左車喎,咁你過黎點都要同我地講架,唔通佢地想自己就上黎呀,咁得人驚,跟住一知佢地出左車,我同jim就飛奔去拎餅,其實人地都好快手架喇,點完數就入袋比我地,我地兩個人4隻手拎住7袋唐餅走,初初拎都唔係好重,不過差不多行到返欣明苑時真係好重,好辛苦,不過我又唔可以停,因為我地見到架車到左,我又要行快d,返左入屋先喎,真係攰死我喇.
好啦,返到屋企喇,我就帶左bob cook入房,出奇地有人黎佢地都唔知,吠都冇吠過,好乖呀,二家姐就仲未ready,我就叫左小鴨同我影,佢都ok啦,係有時有d黃家衛上身咁囉,亞人地舅母一入屋,我就聽到佢好大聲話,恭喜晒呀,呢個係生果籃,生生猛猛呀,哈哈哈哈,我真係覺得好好笑呀,我就係o係房度聽到佢地係度講講講,反左大半個鐘就走喇,我就出黎同d過大禮物資係咁影相,我影影下,發現左媽咪回漏左一盒豆,搵日要比返伯母,哈哈
雖然我唔駛參與好多,不過我都覺得好攰喎,反反反,反左一陣,食左個皮蛋酥我就準備出去jenjen婚禮喇.


text:
今日既主要景點就係期待以久既白川鄉,尋日已經向高山駅濃飛巴士站買好左今日一日遊既車票4500円包埋合掌造り民家園入園券,自由選揀登車時間,一日遊當然有咁早得咁早啦,不過唔係班班車都可以預約架,要搭晨早8:50班車就一定要早D到,今朝我地已經一早起身,不過要食埋個飛騨和牛早飯,又要去行埋高山朝市,好明顯我地就早唔到啦,去到已經見一條人龍,話咁快就坐滿人,心諗唔通要等一個鐘等下班車!?說時遲那時快,見站長數數人頭,指左一輪,就見有另一架巴士駛埋泥,嘩,太好彩啦,原站長見仲有咁多人,所以安排多班車,09:00正式開車!
從高山去白川鄉車程約1小時,實在好興奮去到發現仲未溶晒雪喎,我地既策略就係先上天守閣展望台影相,爭取時間當然唔會行上去啦,第一件事去搵專線小巴200円,每小時約4班,我地算係第一批人上去,人唔多唔使迫,正!
*哩幅係經過仿移軸鏡處理過既,係咪好得意呢!?
之前睇相見D合掌屋以為好細間,其實都唔細架,有D起到好大,好有原始風味,唔知點解梗係覺得有D似貴州個D村寨既.其實合掌屋都唔係白川鄉獨有,奧飛騨,高山附近都有好多,不過就以白川鄉哩條村最密集同最原汁原味,雖然話日日都有成千上萬旅客到坊,但其實仲有好多人仲向哩到生活,有D屋就做左民宿,不過仲有唔少農民以種稻米為生架,差唔多間間屋前都有一塊稻田,相信秋天泥可能會更靚,既可欣賞紅葉又可欣賞到秋收時昏既金黃稻田添!
*遠望d殘雪都幾靚
*近睇黑炆炆囉
*春回大地
車票包埋既合掌造り民家園,其實係將好幾間合掌屋加以修復後,再作對外開放既示範單位,車票包埋當然值得參觀啦,反正單買來回車飛都要4300円,俾多200円仲唔抵睇呀!其實個人覺得白川鄉行3-4個鐘已經好足夠,除非你好鍾意影相,要影均日出日落之類啦,否則唔使向到過夜囉!
*飛驒和牛咁出名,又點可以齋食肉呢,哈哈,一於試埋飛騨和牛奶先,嘩,唔講唔知呀,香港買到既北海道牛奶咪寫住乳脂濃度係3.6既,哩包野竟然係5.2呀!嘩,唔怪得超濃奶味啦,好在細細包咋,唔係飲多幾包實變埋肥牛都得囉!呵呵
上一篇:春日櫻紅大會 - 高山 Takayama
下一篇:春日櫻紅大會 - 下呂溫泉 Gero


text:
2013年4月26日
延續回憶的相簿, 感受每張相片的故事...
曾經都同大家分享過,響我心目中,每張相片裡面都存在著一個故事,一個記載著回憶嘅故事;翻開一本屬於自己嘅相簿,就好似睇緊一本故事書,令人回想過去嘅經歷...
響不知不覺間,2013年已經過咗三份之一,唔知大家響過去嘅幾個月有冇一啲深刻嘅經歷呢?上年我製作咗第一本屬於自己嘅相簿,今年將會延續落去!我早前就已經買咗一本新嘅2013相簿!
2013相簿,固然係代表呢本相簿印證著呢一年所發生嘅事!但更重要嘅係,有好多 魔法師米奇!
另一樣我覺得幾得意嘅係,封面後面有一個位置可以放相,放咗之後,嗰張相片就會顯示於封面!
正常黎講,我會響年尾先至一次過曬相,所以暫時都唔會有相片放入呢本2013相簿;其實上年嗰本我都未完成,因為用咗七個園區做主題,仲差 迷離莊園!應該好快會大功告成架啦!
講起相片,趁機會講埋另一樣由樂園送出嘅紀念品啦!就係一本好趣緻嘅相片動畫簿!大家仲記得聖誕節嘅 映像.微故事 活動嗎?呢本相片動畫簿就係參加呢個活動所獲得嘅禮物!
一打開呢本簿,會發現只係得一張相片,之後慢慢揭落去,就會出現更多相片;快速地揭頁的話,一張又一張相片就會繼而出現,去到最後,就係一棵由多張相片組成嘅聖誕樹!
每張相片原先已經有佢本身嘅故事,但多張相片組合起黎,又會譜寫出新故事!係唔係好得意呢?大家都一齊感受一下每張相片所帶出嘅故事吧!偶然睇返以前嘅相,亦都會係一件幾開心嘅事!
於 20:40
標籤: 有趣創作, 迪士尼雪亮聖誕2012, 迪士尼樂園收藏品, 迪士尼樂園商品
訂閱: 張貼留言 (Atom)


text:
2010年10月20日 星期三
>>>>>宇正b一歲喇<<<<<
哇!!
一年啦
今日工作中突然想起上年呢個時候
自己身在何方呢?
記得自己是19號晚入醫院的
21號黃昏先生得出宇正b
仲要係開刀 (omg...)
呢年
我和老公初嘗當爸爸媽媽滋味
由當初的「生手」到現在的「熟手」
所以時間和精神都放在宇正b的身上
感覺好實在
滿一歲嘅宇正b
媽媽番工嘅日子
每天係點過呢 ??
近排 宇正b瞓得麻麻
夜晚驚醒1-3次
要呵一陣先瞓番
朝早大約7-8點叫飲奶
飲完通常都瞓得番
不過有時要扭呢輪先瞓
宇正b嘅睡眠時間一天大約10-12個鐘
好多人都同媽媽講瞓得好少
不過呢d真係唔係我控制到
下午宇正b係嫲嫲到基本上係無瞓咁滯
無論嫲嫲點暗都好
宇正b最多瞓半個鐘到
所以每晚番到屋企
都好攰
好攰味早d瞓囉
但是又唔願瞓喎
係都要等到last餐奶先瞓
所以呢幾日媽媽將last餐奶提早d餵
希望宇正b11點前可以入睡
瞓多d 瞓夠d 無咁扭
食方面
滿一歲嘅宇正b
開始多方面嘗試
下午茶有食半個蛋黃
而愛食嘅宇正b
有得食就好開心
呢方面令媽媽好放心
擔心少一樣
只要唔好過量
keep住唔好過重就可以喇
活動方面
滿一歲嘅宇正b
活動能力好似無乜進展
可以扶住企 想但未可以扶住行
唔識爬 不過係床到可以碌到自己想去個度
坐好穩 仲開始要個pat pat移到想去個個度
說話表達方面
滿一歲嘅宇正b
識講好多bb話
因為媽媽唔識聽bb話
所以唔知宇正b噏乜
不過媽媽早兩個月前就開始慢慢教宇正b「BB手語」
不過就唔正統架 係媽媽同宇正B之間獨創嘅
係宇正B未識講嘢前
可以作有限度嘅溝通
宇正B最近識左飽飽呢個動作(拍肚仔)
不過好少做 (事關宇正B好少覺得飽~)
另外最叻嘅動作就應該係拍手喇
宇正B心情愉快時就會拍手
尤其是等到LAST餐奶個陣
黎緊下年一月
宇正B將會番PLAYGROUP喇
剛剛在網上CHECK到抽中左
一星期一次的親子班
希望到時可以識到新朋友仔喇
希望宇正B
黎緊越黎越進步喇
不過最緊要都係健健康康
訂閱: 張貼留言 (Atom)


text:
( 3-FEB-2013 SUN )
今朝 9 點半起咗身喇 所以去金姆指食早餐 因為我好想食蕃茄牛肉通粉呀 ~
食完就去惠康辦年貨 之後番到屋企沖涼 抖陣就番教會喇 ~
鐘點黎咗抹嘢 我可以唔駛做咁多 所以陪里奧大人去舖頭拎衫 行陣就番屋企 lu ~
今次聽道 終於令我明白點解要 " 快快的聽 慢慢的說 慢慢的動怒 " 即係要專注聽神嘅話語 如果講員講緊一個關於自己唔好 d 嘢 用黎分享 我地唔可以嬲 咁樣就聽唔到上帝嘅說話 我地反而要感恩 講員帶出神嘅話語出黎 我好慚愧 自問唔係一個虔誠嘅基督徒 思考之後無實踐真道 因為虔誠唔係講出黎 係要做出黎 詳細察看 時常遵守 實行出來 就必蒙福 希望我會做到 ~
唔多 3 點就食嘢 又去金姆指 因為我勁想食麻辣米線 ~
是日懶餐 - 照燒金菇雞扒 + 粟米蛋花湯
照燒金菇雞扒 - 金菇係上星期二買架 好在無壞咋 本來想整黑椒汁 不過里奧大人話生痱滋 唔食辣喎 所以用照燒雞翼醬汁 加埋雞肉腸 顏色靚 d 唔駛白雪雪咁 ~
粟米蛋花湯 - 今日真係唔想煲湯 所以滾粟米湯算喇 ~
食完飯洗埋碗就沖涼 之後食糕同士多啤梨 一路睇 " 街坊廚神 " 一路食 搞到勁想食鹹嘢
睇完聖經就瞓覺 唔可以偷懶 ~


text:
「關公災難」就講得多,公關呢個職業到底做咩好多人都唔清楚.而大台近嚟就有套新劇《幕後玩家》專講公關,畀大家了解吓呢行到底做咩.不過大台拍親職業劇都總係被人插同現實不符,呢套會唔會又出事呢?其實大台都成日搵特別職業嚟拍劇,就好似以下呢3套劇集咁:
魚躍在花見-壽司師傅
《魚躍在花見》呢套劇當年有兩大花旦楊怡同胡杏兒,又有張智霖同謝天華,仲遠赴日本取景,真係睇人睇景都值啦.最特別之處,在於呢套劇係講壽司師傅,壽司我哋就食得多,壽司點整又真係無咩點留意,更不要說壽司師傅啦.其實要成為壽司師傅一啲都唔易,呢套劇都有講到,食材點樣處理,溫度高啲低啲都唔得,刀功更加非常重要,特別係整雞泡魚刺身,稍有不慎就會令人食物中毒致死.所以《魚躍在花見》講壽司師傅呢種喺日本受到非常尊重嘅職業都幾特別,雖然我最記得都係某某壽司專門店嘅贊助⋯⋯
ID精英-入境處
紀律部隊成日都拍架啦,不過通常唔係警察(仲要特別係重案組)就係消防員,你唔悶我都厭啦.2008年呢套《ID精英》就一反傳統,揀咗入境處呢個聽落就無咩緊張刺激感嘅紀律部隊做題材.郭晉安飾演嘅方浚杰就係總入境事務助理,後來就加入埋入境處調查組,揭發咗多個不法入境事件例如假結婚事件,假證件集團,偷運人蛇集團等等.呢套劇一聽本來以為幾悶吓,但睇睇吓先發現入境處幾重要,唔係有佢哋把關,真係咩人都可以偷偷嚟香港,好似查假結婚,唔貼身追查其實都幾難知.
純熟意外-保險意外調查員
不時聽到啲新聞揭發啲人呃保險,啲查案劇集都總係有一單係原本以為係意外,點知發現原來死者死之前另一半幫佢買咗人壽保險,再揭發係一單謀殺案.不過到底啲保險公司點知你係咪呃佢?咪就係請人返嚟查,老實講呢套劇之前,真係無留意保險意外調查員呢個職業.蔡思貝飾演嘅殷然,就憑住心思細密同分析,好容易就發現所有意外嘅疑點,揭發啲人呃保險.呢套劇其實係咪想同大家講無咁容易呃保險呢?雖然套劇後來走上奇怪嘅方向,但至少都被大家認識一個陌生嘅行業,同埋同大家講claim保險都唔係咁易架~
嚟緊仲有咩特別職業好拍?
殯儀行業-講真中國人成日覺得白事係禁忌,拍吓呢種題材先可以令更多人了解其實佢哋幾值得尊重;
立法會議員-睇吓建制,泛民點樣表裡不一,再影射吓現實政治人物,實好高收視,之前港視嘅《選戰》,美劇《House of Cards》都係例子;
音樂家-宜家個個小朋友都識幾種樂器,拍返套港版《交響情人夢》,再搵葉詠詩客串做拍揮家,等大家都知香港都可以出到著名音樂家!
圖片來源:TVB.com


text:
2014年10月23日 星期四
點解BB成晚出汗?
13 則留言:
小b開住冷氣都出晒汗呀...唔開冷氣真係唔惦囉~回覆刪除回覆
原來大家都仲有開冷氣~ 咁小B開住都出晒汗, 真係好熱喎~咁你同小B著幾多衫呀?刪除
小檬 小至中回覆刪除
B be 中至高回覆
B be係咪細D, 所以再大汗D呢?刪除
咁你地仲有冇開冷氣呀?
小霸王 都幾大汗, 但就係瞓覺頭一小時最勁, 之後就小小回覆刪除回覆
文中都話係剛入睡後係最多汗, 之後就小D~ 咁小霸王係正常, 哈哈~刪除
但我唔知晉之後多唔多汗呀, 因為我已經自己訓左, 冇再follow up~
tarebaby 都算易出汗, 而家我有時風扇都唔想開, 但佢會熱C lor...回覆刪除回覆
我唔敢唔開呀~ 佢地有時會熱醒, 醒左仲煩~刪除
多謝晉媽分享!我都正有此問題!包包開冷氣都出汗,訓到個頭濕晒,但我地同一間房訓,我已經覺得好涼,同佢著少啲又怕冷親,都唔知點好回覆刪除回覆
我都唔知呀~ 但如果開AC, 就同佢著薄既長衫長褲~刪除
我諗如果真係開始訓左既時候大汗, 之後小D既話, 就之後半夜熄AC 開風扇......
但我諗要教鬧鍾起身做, kakaka~
一仔都怕熱,但冷氣夠凍,就唔会出汗.回覆刪除
夜晚瞓觉,多數开冷氣,一仔只用毛巾冚住肚仔架!
依排間中开一陣冷氣先,后只开風扇,一仔又ok,無出汗bor,有時我会諗是否因为間房向南,較冬暖夏涼呢?
木木都係成頭汗呀! 好驚佢會攝親呢~ 但木木爸係唔可以唔開AC既人,唔開一大一細發癲的話我下場會好慘,哈哈!回覆刪除
燒腩仔由細到大都有呢個問題,無論冬天夏天都會瞓到一身汗,間房稍為焗D都一定熱到醒,但講開我先醒起,呢個星期我同佢試飲七星茶,飲咗兩日之後瞓覺好似無咁大汗喎,唔知有無關係呢?我哋由細到大都未畀過呢D開奶茶之類嘅嘢佢飲㗎﹗回覆刪除


text:
食完兜一輪,d店都未開, 又未夠九點, 爸爸話不如去昂平咯! 既然只得十零人排隊, 咁就排一陣隊啦.
D飛原來都幾化學下, 入閘後會食飛, 要搞一輪, 仲兩野就俾工作人員整爛咗添! 但佢話唔怕喎, 到時回程會有人係閘口俾過另一張飛我出閘喎. 睇怕咁既情況經常發生, 唔怪得知人多既時候會click實晒d人啦.
爸爸後腦既剷青長返d啦,冇咁肉酸lu.
係吊車上, 見有港龍升空, 可能係Bibi果班機都未定呀.
上到黎, 梗有係市集留連一陣既
叫爸爸係長梯級度同我影大佛既遠角度合照, 佢不情不願. 原來佢話我身邊有d女仔係著短裙既, 佢踎係度影, 瓜田李下, 唔方便喎.
跟住我地又行去心經簡林, 因為時間尚早, 只得我地兩個咁滯. 拿, 我終於都出鏡啦.
市集外仲有d檔仔賣紀念品既, 一百蚊三隻錶, 都算價錢公道, 為表支持, 係咁意買隻雞乸咁大隻字既錶啦.
回程時冇乜人, 我同爸爸包咗架吊車, 正咯.....
落到去先見到人龍排到好長, 鬼咩, 入閘系統咁差勁, 想散得切d人都難啦!
去返東涌坐車, 經過東薈城既噴泉, 俾爸爸回味下Bibi細個果陣係度玩到變落湯雞既情境.
約咗班姨媽姑爹中午茶聚, 匆匆趕返出銅鑼灣.
hehe.... 飲完茶仲去埋Sogo Basement, 買咗呢間野既出品:


text:
( 28-jan-2011 fri )
Happy friday 喇 今朝去 KFC 食早餐 因為 $14 可以食到好飽 好開心呀 ~
菇場靜到呢 我打乞痴 8 啩話嚇佢一跳喎 ~
今日同 8 卦出去食麥記 我好小喺其他人面前食 Big Mac 因為要張開好大個口先食到 但我今次好想食囉 唔理咁多 我用個紙盒遮住 咁佢就睇唔到我個口幾大喇 ~
菇場有人唔做喇 所以有 tea 食 我都食咗奶油多 + 熱檸蜜 我覺得今日個口無停咁食呀 仲係樣樣都好飽肚下 不過呢個 tea 成 5 點先黎到 咁都好嘅 一陣電髮唔會餓囉 ~
今晚放工同家姐一齊搭地鐵去表妹度剪髮 咁啱攝影表弟又黎埋 真係好開心呀 ~
由於太多人關係 我地要坐喺出門等 一路傾一路食燒賣魚蛋一路等 差唔多 8 點先開始 10 點 半先搞掂 之後阿姨同姨丈又黎接表妹放工 所以就同我地一齊食嘢喇 ~
我地話想食米線 所以佢地帶我地去雲桂軒 其實我應該係想食雲桂米 但唔緊要啦 試下新嘢 不過我唔多鍾意麻辣 我已經小辣 但食咗幾啖已經 feel 到個肉咀有 d 麻 同埋唔鍾意 d 花椒味 唔知點咁 ~
差唔多 11 點 20 分走 去到亡命 van 站係 11 點 半 我陪埋家姐等巴士番屋企 我就 12 點番到屋企 亡命 van 真係好快呀 ~
里奧大人明明打黎話瞓覺先 點知佢開門比我 然後話都係心掛掛瞓唔着 等埋我喎 算佢對我都掛心啦 ~


text:
星期四阿姐唔聲唔聲咁返o黎,仲特登o黎接我收工o忝
一返到屋企就去黐天師仔,天師仔好乖
Charco仔坐咗上阿姐部腦上面,要脅“無零食就無腦用”,哈哈
阿姐臨瞓前,Marble 仔好識 do 咁去黐咗阿姐一陣
星期五阿姐同啲舊同學去咗行山,我放工返屋企時,見到Charco仔係阿姐床,係咪等緊阿姐返o黎呢﹖
星期六,原本阿姐話去食拉麵,同老豆補祝父親節,因為父親節當日,阿姐同男友仔去咗Maryland 出海玩
但我見阿姐老豆鍾意食龍蝦,見過有間餐廳係 Hudson River, 81 碼頭専食龍蝦,叫阿姐上網search 吓呢間好唔好,點知阿姐話呢間餐廳好過癮,原來呢間餐廳係隻船上面,睇過個menu 啲嘢都幾啱食,咁就等仔仔爸返o黎問佢好唔好
等仔仔爸返o黎時,阿姐“壁咚” Marble仔,哈哈
仔仔爸返o黎又同意去呢間食,等佢沖埋涼就換衫出去
去到81 碼頭,就睇到隻船
船上層已經有好多人,仲好快會開船
隻船每一個鐘會出河兜一個圈
上船後,好快就開船,駛出去Hudson River, 睇到Manhattan 啲高樓大廈
旁邊有展示新鮮海鮮o既艇仔
底層就有order 飲品同坐位
外面甲板都有位坐
我哋order 咗o既食物
個餐我哋要咗支紅酒
仔仔爸話順便再慶祝阿姐畢業,我就祝阿姐快啲搵到份高薪厚職
食飽就行出甲板睇Manhattan o既夜景,等回航上岸
今餐係我同阿姐一人一半o黎請仔仔爸,仔仔爸呢晚好開心呢
今朝起身我哋去食粥,炒麵,仲有腸粉
之後我同阿姐去行超市,因為屋企有包馬來咖喱醬料包,平時仔仔爸個胃唔好,唔食得辣,所以襯阿姐返o黎就叫阿姐整o黎食咗佢,所以我哋一齊去買材料
今晚都特登早啲煮飯食,等阿姐早啲楂車返去,驚會塞車搞到夜返
臨煮飯前,Charco仔又去“縲”阿姐比零食,仔仔爸話佢啱啱至比咗,咁因為阿姐仲未比,所以佢去搵阿姐扭零食,佢真係好蠱惑
咁下個星期日係表姐屋企開Party 至再見囉


text:
近來既放假節目都係同男人係屋企附近行下
因為行得太耐,小妹我對腳又唔聽話
唔係好攰咩,就痛到要坐底,
盡量都唔會去到咁遠行下街咁樣
而係屋企附近既節目,都係黎唔開去睇阿b 既野
吉x 島已經比我行到差唔多識背咁濟
早前襯要番醫院檢查,又順便買埋bb 展既野
就決定要一試呢間每次經過都唔知點解咁多人排隊既拉麵店
位於屯門吉x島超市樓層既大門拉麵
今次我地就大約未夠7點左右去排隊,
所以等左約10-15mins 左右就入到去坐啦
門口有一個好大既餐牌,如果你係有兩人或以上
當然可以先揀揀自己想食d咩先啦~
要留意番就係呢度唔係拎籌,冇得訂枱
所以要排好隊就有得入座架
坐底就有一張已經過膠既餐牌,
大家可以利用枱面上既紅筆在餐牌上畫上想要既食物
這一款是男人點的(大門油麵)$52
究竟咩係油麵,未點之時我地都唔清楚係d 咩
不過一來到的時候就有一點像撈麵的感覺
首先有一隻半熟雞蛋,在底部有一些小醬汁
同時亦可以落一些在枱面擁有既醬汁同時撈一下
有一點像吃冷麵的感覺,當然麵條是帶一點暖意感的
另外就是這個樣子絕對不討好既餃子
反而係估唔到既好味,首先佢係你下單先開始煮
所以呢個餃子反係遲過拉麵到,皮夠薄身
入面既"Hum" 又唔會太咸,即使唔落豉油都好好食
難怪差不多每一枱客人都見到佢有點呢一款產品啦
然後這個就是我的沾麵,它是大門沾麵 $58
我覺得今次它家既湯底好咸,不過最重要係個麵底好夠
起碼我食極都覺得仲有,但係同時我都飲左好多好多既水
最後呢...我真係好夠飽啦,連最後它可以加湯既問題我都冇問加到
呢間拉麵我同男人都覺得係屯門黎講,佢真係算係唔錯
起碼價錢上,麵質上都唔錯,又唔洗專登等好耐
係D 位可能未必大家喜歡啦,即係可以要兩個人同一邊咁
最大問題就係佢D 野真係比較咸,易水腫既好似我呢D陀緊B既
就盡量都唔好食住啦,睇番D 食評也許大家對它既期望好高
我自己就覺得可以下次再試佢家既湯拉麵
今次我介紹的店鋪在這裡:
屯門屯隆街3號屯門市廣場1期UG樓UG007號舖
希望你地都喜歡小妹既介紹啦
想隨時留意小妹既Blog 既動態及生活點滴
記得要Like 我既專頁啦


text:
於是我地叫 roadside assistance. 佢地好快就到,幫我地換咗條駄.雖然換咗駄係行得,但都要換㗎車,因為 spare tire 唔可以行咁多.於是我地無端端多咗個行程,就係去機場邊換車,因間分店有最多選擇.結果我地換咗架 mini van, 好過本身架!
原本想去 children muesum, 但見 D 小朋友有 D 眼瞓,於是就去 Sea Port Village 同 USS Midway 戰艦附近行吓先.
我地泊架車晌 Sea Port Village.放人仔上 stroller, 點知佢又唔瞓... 行過去 USS Midway 時見倒有個 batman 行嚟行去,我地呢班遊客就揾佢影相,點知影完佢叫我地比 $5 佢,話係比 charity, 但問佢又講唔出咩 charity.... 算,見佢咁熱都全副裝備行出嚟,就比佢賺啦...
去到戰艦附近大家都好開心咁影相,當然唔少得晌呢個經典石像下影啦.好多情侶夫婦朋友都扮石像個姿勢影,我地就嚟個婆孫版!
可惜當時人仔開始扭眼瞓,我都冇心情影...
之後哥哥同阿嫂想上戰艦,我就同媽媽推小朋友瞓覺.推咗一輪終於攪掂隻人仔.而表姐瞓覺就好乖,攰會自己上車,合埋眼瞓.
無幾耐哥哥佢地返過嚟,話上船太貴,所以唔上,於是大家就晌 Seaport Village 行吓 D 特別㗎舖頭.小朋友瞓晒,大家都行得好輕鬆!
行到咁上吓就揾嘢食.佢地見 Cheesecake factory 想去食,就行過去.一去到人仔就醒啦,可以知道有嘢食!而表姐就瞓到我地差不多食完,佢至起身食.
(待續)


text:
隊長增值服務
Monday, October 26, 2015
難得糊塗
生活係香港,可能你同我都會諗點解可以咁苦,由細讀書比人迫到癲左,到大個出黎搵野做又要捱,人工低樓價貴,做到三十出頭開始好D又可能要結婚生仔,一鋪清袋之時仲要養多件咁講,呢個似乎係香港人的社照,但同時我可以話比你聽有D人並非如此.
當然你第一個諗法估我講的,可能係條命生得好的富二代,不過實際上又唔可以套用係我上面條路,因為富二代就算本身可能想玩,但一般黎講屋企人都會對佢地有一定的期望,期待佢待接棒,所以係小時候可能一样要迫佢地讀書考試,陪育人材,所以那怕富二代係錢的層面上面有優勢,但普遍都會有一定的人生壓力來自於家庭(當然也有例外).
因此,香港的其中一個特色就係圍村的人士,由於天生出黎男仔就有個丁,加上本身屋企相對港島九龍人未必有果種學業成就,好多時個世界係相對變得細,細到有些人一般黎講就可以話只係活躍於錦田元朗一帶等等.我識的其中一個朋友,就係元朗長大,雖然佢無丁,但中五畢業的佢,從來無考慮學業讀書問題,相信番學只係一個過程,然后畢業就做車行買賣,屋企亦有幾間屋咁,而佢身邊的朋友都係呢個層次,無乜人有讀U的經驗,一班人18歲就投身社會咩都做下咁,放假又好番工又好,得閒就一班人楂架車係元朗錦田度玩下食下野,有時得閒就叫d朋友番屋企BBQ下咁,生活非常寫意.
無壓力的其中一個原因,係因為佢住的地方係有前花園約2000-3000呎,屋就700呎 x 2層,仲有一個車房可以泊四五架車,間屋門前就係政府路,呢間屋如果唔係響元朗,我可以話比你聽間屋應該都值億元以上,不過對佢黎講,係零成本.有時所謂潛建啊咩村屋問題,講真佢一D都唔怕,住村的佢試過見到屋宇署的人黎影相,佢即刻帶住兩隻唐狗係門口,大大聲聲叫一句屌你老母係咪唔撚想出番去啊,班屋宇署已經即刻上車逃走,所以係佢的世界,香港係非常美好的,因為做元朗人,同做香港人有些微唔同,就係係一定的程度底下,佢係真真正正擁有左一部份香港,可以自己係某一個地方以佢地的方式話事,加上只要有丁有地就更加係永垂不朽,所以從來對於部份元朗人黎講,讀書叻唔叻做野得唔得根本唔駛太上心,係你地要搏命搵工搵錢上位買樓的世界下,佢地由頭到尾都唔係玩緊同一個遊戲.
所以有時做人讀咁多書識太多野關心太多時事之類,可能都只係自己攞苦黎申.好似個我朋友咁,你其實同佢講D scope global D的野,佢莫不關心,你同佢講搵錢,佢又唔係好憂,(當然隨時仲多過你),好話唔好聽你呢家比個上市公司主席佢做,佢都懶得做,懶得理,最好就係維持現狀,有得玩有得食有份hea工求求其其就得,因為有丁有地的話,香港是很美好的.
睇住同我一齊成長一齊讀書的同學仔,再對比呢一位朋友的世界,不得不承認有時糊糊塗塗可能真係做人會開開心心,比你讀得多書係公司吃得開,完全唔見得會開心.難得糊塗呢四個字,越諗真係越高深.
3 comments:


text:
2016-3-24 made
我同老細喜歡食晏時討論吓晚餐食咩好.
實情係由我問 >今晚想食咩呀 ?
佢就比意見話 > 不如煮乜煮乜煮乜吖!我聽完後 > 多數否決咗佢提意
其實我一邊聽就一邊自己諗緊煮咩好,佢嘅提意永遠都係只供參考 好少錄用,哈哈哈哈!
今次也不例外,因為我已經諗倒整咩 嘿嘿.
前一日喺吉豬超市掃咗啲食材都未煮哂,仲有啲鮮牛肉(樣樣淨番少少)同埋細半煲湯,
所以要一鋪過清哂佢!
今晚就食米煩(飯)漢堡啦(好耐冇整喇)
回家後即刻洗米煲飯,摷埋啲小圓形矽膠模出嚟整漢堡飯^0^配埋少少煙肉蘑菇炒露荀,煎釀雞翼+隔夜湯.又可以清埋啲廚餘 真開心 呵呵!
洋蔥牛肉米飯漢堡食譜 ~ hanhan
材料:
A.熟米飯 兩碗
壽司醋 半湯匙
糖 一茶匙
B. 洋蔥 半個
鮮牛肉 200g
日or 韓式燒肉汁 兩湯匙
水 半碗
做法:
1. 將煲好米飯加壽司醋 糖 拌勻 將米飯,不'入圓形平底模內壓實實的然後攤凍
2. 落少許油燒熱鑊然後將米飯漢堡放入煎香脆兩面 上碟先!
3. 落少許油炒香洋蔥,然後落牛肉一起炒至牛肉7成熟,落醬油炒勻 再落水蓋上蓋轉慢火焗至洋蔥軟淋 收汁熄火.
在米飯漢堡上唧上蛋黃醬再加入炒好洋蔥牛肉變成漢堡,上碟 食得😊
後記
朋友們見我整咗呢個米飯漢堡 以為我睇咗某飲食節目介紹了一間米漢堡專門店而跟佢整.
其實真係佢哋唔講我都唔知原來有間咁嘅食店,米漢堡我都唔係第一次整 以往都整過了(可能太耐了 所以冇人記得)除了米漢堡 我仲整過米pizza 嘅呢!


text:
嗱呢個post預咗俾人鬧.
香港人飲八婆雜誌嘅奶水大,最注重外表,習慣以貌取人.
但每當某星二代女歌手出MV時,會立即性情大變,世界觀變曬,覺得身型唔重要,做人最緊要有自信,有自信就靚,wow!
我呸.
我大學畢業後出嚟做野,短短幾年肥咗40幾磅,究竟做人肥同瘦有咩分別,你問我就知.
肥咗咁多年,到今時今日喺街撞到舊朋友,有八成人都仲會address我身形,叫我:減下啦.
溝女方面,機會同埋成功率亦都係隨住我體重增加而一路下滑,進入friendzone嘅頻率亦越嚟越高,嘩你咁肥咁趣緻,做朋友fit曬.
香港人本來就係body shaming嘅皇者:喂你知唔知我今日撞到邊個?佢肥咗好多.呢句說話你有無講過?
講返首歌,呢條水阿女歌手其實都食咗好幾年,每次派台啲歌都係[肥都可以靚],[做人要有自信]做主題,真係未聽都已經估到一半,但睇啲comment大家都仲係驚為天人咁,唔夠一日就萬八個like五千幾share,七百幾個comment個個都話好感動.
仲有人話係香港Adele,give me a break!Adele有邊首個要唱呢啲主題?根本唔需要.
嗱我唔係批評呢位女個手,我只覺得marketing嘅野我係好明白,但你地洗唔洗受落得咁誇張,我知道呢位女個手有佢嘅struggle,咁其他女藝人無咩?薛凱琪Janice Man影咗個唔靚嘅封面你笑咗幾耐?楊千樺樂壇人瑞個名邊個改?呢個娛樂圈對謝安琪又何曾客氣過?
聽完首歌,我係無感動過,一來可能係我本身心理有問題,二來係事實上呢位女歌手得到嘅機會比任何人都多,剩係計TVB,愛回家首主題曲你聽過幾多次?
相比起好多人,機會係要爭取.林二汶有無focus自己身形定係俾心機唱歌同做節目?張繼聰唱歌無人欣賞佢都練大隻去無記做一線小生.你有無感動過?
係我要求太高,但阿女歌手有咁嘅天份,咁嘅背景,有全個所謂娛樂界嘅前輩支持佢,出個MV都有咁好反應,係好難得,佢絕對有條件做更多,為香港嘅肥人同女性講說話.可惜我睇親報紙,都係repost佢啲泳衣波罅相同埋有啲名人話佢賣啲曲奇餅好食.
首歌係幾好聽,但你感動啲咩,我努力地feel過,堅係feel唔到.
我都係去減肥算.香港只有好虛偽嘅人,無乜真心鐘意肥嘅人.
原文連結


text: 現年37歲嘅索腿天后陳敏之,2014年10月1號同拍拖10年嘅圈外男友雷偉信(William)喺峇里白色小教堂行禮.婚後兩年唔夠,索腿天后今午三點左右宣佈有喜喇!相中身穿露肩鬆身衫嘅敏之雙手護肚,向天微笑,一臉感恩之情.見其腹部都幾大,似乎唔止有咗三個月喇喎!敏之喺instagram同facebook公佈喜訊,話自己將榮升為人母:「A baby is a blessing! Thank you God for this amazing gift from heaven above, a precious little prince to cherish and to love. 」,好多網民見到都留言恭喜佢.據知敏之日前剪頭髮時,都已經忍唔住同人講自己快做媽媽.今年三月,敏之坦言已積極造人:「去到呢個年紀,時間過得快,就嚟又生日咁,懷孕係得嗰幾年之嘛.」又話暫時想生一個,希望快啲搞掂,估唔到話口未完已經中獎!敏之接受傳媒訪問時,開心地謂﹕「我同老公仲有屋企人都好開心,覺得係神畀我哋嘅禮物,想咗好耐,都係順其自然,因為我哋都好忙.」原來揀7月1日宣佈呢件喜事係有原因,敏之解釋﹕「我同老公都想趁7月1日放假日子宣佈,加上今日係伍姑娘(伍詠薇)結婚17周年,喺我哋家族叫雙喜臨門,因為都係喜事.」伍姑娘係敏之契姐,咁敏之嘅囝囝將來就會叫伍姑娘做「大姨媽」,敏之哈哈笑道﹕「佢鬧我呀,叫我個仔唔可以叫佢做『大姨媽』,成塊『姨媽巾』咁核突,話要叫佢做Auntie Five.叫Auntie Five係冇問題,但佢真係我個仔嘅大姨媽,哈哈!」敏之透露懷孕初期有害喜徵兆,但依家已經好咗好多,佢話﹕「初時都有啲食慾不振,作嘔同眼瞓,仲瘦過未陀BB之前,不過依家穩定咗,已經可以食番嘢,不過醫生都話唔好過肥.」敏之話唔會全面停工,噚日仲有做《Sunday好戲王》主持,問老公有冇送禮物作獎勵?佢話﹕「暫時未,但原來有咗真係可以做皇后,好多人錫,禮物唔使送,最重要有愛,開心同正能量.」


text:
對宗教仇恨組織 只能用政治手法應付
其實鵬佬一直話政治爭拗應該通過政治手段解決,真係無必要同佢哋講咁多耶穌 (笑),因為好似蘇穎智咁都唔係亦唔會同我地講道理,由反家暴到反歧視,到幾個包括陳世強,吳恩源,李炳光,陳一華之流入咗選舉委員會,有份選特首又同嗚肛係同一條偽道德路線,加上經由支持梁美芬入立會,幫西環大搞河蟹,呢班 "官商教" 連串勢力都係唔會放過利用宗教嘅偽道德高地去撈政治油水,之後再用嚟同當權者討價還價,好多時都係為咗擴張個人同佢地個堂口喺宗教界入面以至整個社會上嘅地位同勢力.
咁蘇穎智背境當然十分保守,係拉斯神學院 (Dallas Theological Seminary) 嘅碩士畢業生,呢間基本上係美國近代極端保守福音派嘅培訓基地,同佢係校友就有個 Bryan Fischer,係當地頭號煽動恐同,被評為係一個 "仇恨組織" (Hate Group) 嘅 American Family Association (AFA) 嘅發言人;Fischer 出哂名專用啲非常帶有攻擊性嘅膠論反同權,基本上係語不驚人死不休 (佢提出過納粹黨係由同性戀者組成),而依家姓蘇嗰班提嘅所謂 "逆向歧視",完全出於 Fischer 嗰套 "零和理論" (Zero-Sum game),下面短片解釋得好清楚:
即係你唔比我話事,喺法律同制度上歧視同性戀,就等於侵犯我宗教自由,又或者你比同性婚姻合法化,就等於破壞我地個宗教指定嘅一夫一妻制,亦都係等於侵犯我個宗教,係完全迫對手入哂死角冇彎轉,所以喺好似美國一個以選舉為基礎嘅民主制度,對佢地嚟講,剩低都只係赤裸裸鬥政治本錢,即係邊個可以動輒喺選票夠多就惡,完全無得亦唔會有理性討論.
從呢個角度,加上睇番好似 AFA 等嘅發展,大家就唔洗再為佢地啲大學生 "做鴨論" 而動氣,因為呢啲膠論喺目的就只係分化,搞對立,將自己班會眾引入同一個思想上嘅死胡同,同迫對方一直要追住對呢啲歪論回應,而且用呢類手段對姓蘇呢班喺短期內係無政治成本 (除咗林以諾,下面再講點解),所以只要無恥,更膠更毒更無理性嘅歪論都講得得出.
最有效對付教棍:提高反同權政治成本
咁有乜對策,按鵬佬個人意見,大家首先應多用啲時間了解下呢班本地耶教恐同嘅背景,無論出面或唔出面,搞清楚呢班人嘅關係,所謂知己知彼,先可以打呢場政治硬仗 - 呢幾日上一上網,先發現蘇穎智同 Fischer 係校友,前者又將後者嘅逆向歧視理論同政治運動手段照搬嚟香港,小弟就唔明點解無人提過,或去 check 下佢地又無交情,因為睇返近十幾年嗚肛同本地班福音派同美國班耶教極極右份子行得好埋,而且喺好多場合都有意無意提出國教論(已前有詳細寫過 "Dominionism",即係以耶教治國),或最少喺啲社會道德有關嘅立法攞番話事權,用嚟做籌碼同執政者討價還價.
另外鵬佬又聽到好多人話點解佢地講啲嘢咁膠同無邏輯,都仲有咁多人跟,而且有唔少係有教育同中產,仲唔一定係年紀偏中老年;咁呢個想法首先係低估咗姓蘇呢班牧者嘅魅力,因為佢地成功搞得起咁大間會堂,肯定係講道,人事關係同管理上有佢個人之處,而堂口人數多寡,就係基教入面邊個夠惡同聲大嘅主要指標;咁呢班信徒返得呢幾間堂,跟咗呢班牧師一段時間,肯定係好接受佢地嗰套,而班教友如果又係喺教會嘅恐同環境中長大,其實好難喺短時間入面令到佢定轉向支持同志.
所以只要明白喺呢班恐同領袖入面邊個係用緊反歧視做 "磨心議題" (wedge issue) 撈政治油水嘅教棍,大家就唔需要在為佢哋嘅言論起火,只需要不斷指出佢地嘅謬誤,終有一日佢地會講到出哂火位;另外點解佢地亂嗡得咁過癮,最主要都係因為好多同志收埋自己,正如好多人上網亂咁鬧人,都係因為唔識得,又見唔到對方,當被侮辱班個個有名有姓,而且有啲仲有頭有面,亦都表示亂用膠論辱罵會開始有政治成本,咁佢地自然會停手.對班信徒亦一樣,當中好多人被誤導,原因係基於對陌生事物嘅恐懼,當有一日佢哋身邊有信任同親密嘅人同佢地 come out,往往會令到佢地對同性戀者完全改觀.
要平權 必先有高能見度
所以有名人同志出櫃肯定係有好大推動作用,最重要係令到一般階層嘅都開始有勇氣 come out,唔再覺得基係需要遮瞞嘅醜事;其實大家見到同權運動係歐美有好大進展,最大嘅動力都只係個社群越來越 visible,同新一代對同性戀嘅態度有好明顯嘅改變,呢種社會意見轉移 (opinion shifting),喺任何公民社會都係大潮流,絕對唔係姓蔡姓蘇呢班人抵擋得往,莫講嗰個要靠明星藝人開 show 上電台電視嘅林以諾,只要有日佢覺得無論反歧視定反同性婚姻係無著數,就會自動轉軚,仲邊同你講咁多聖經倫理.
上面講個意見轉移喺香港都係啱啱開始,依家有班社會領袖同明星名人帶頭搞個 "大愛同盟",希望唔係只得霎時衝動,而係可以長久做落去,更重要係開個天窗,同班較開明嘅耶教牧者同信徒交流,另外各位有條件嘅衣櫃男女,都係時間最少伸個頭出嚟呼吸下新鮮空氣.


text:
新女神謝婷婷:女人點可以脫得cheap?
做女人,減肥護膚咩都要做足,脫毛你又點睇?唔好以為脫毛係2nd Priority,好似鬼妹謝婷婷咁脫毛同減肥一樣都係女人嘅目標!試問下唔脫毛,或者脫得唔乾淨!腳毛見曬形,幾靚女都即刻跌watt,理得你係咪謝婷婷女神級啊~小妹我不嬲都覺得化妝係錦上tim花的技巧.要靚,真係要consider埋好多方面,所以今日就同大家講下脫毛嘅必要性.
脫毛唔認真 女神形象毀於一旦
講起脫毛,其實真係要認認真真,要真正KO,點解?好似小妹細個讀書嗰陣join彩光脫毛,三年都脫唔曬,三年又三年,人生有幾多個三年先?嗰陣做彩光脫毛脫唔曬,谷住又拔又剃咁去處理,真係忍唔到手,搞到underarm同腳毛越黎越強壯成長⋯⋯所以出咗黎做野先識揀治標治本嘅激光脫毛,減肥就話終身事業啫,脫毛點可以糾纏咁耐先~
激光脫毛同化妝一樣 都係為靚
即然激光脫毛同化妝一樣都係為靚,其實都要花啲心機去揀,小妹幫襯嘅係激光脫毛medilase公司嘅服務,發現同之前啲彩光脫毛真係爭幾皮,medilase嘅激光脫毛除了解係永久脫毛之外,我意外地發現小妹本身皮膚有嘅毛髮倒生情況改善咗八九成,呢個真係medilase激光脫毛中心俾我嘅驚喜!淨係呢樣野小妹都好開心唔使再有鞋恰恰皮膚啦~
謝婷婷medilase新女神:女人點可以脫得cheap?
點可以脫得cheap?!小妹都係出咗黎做野先有錢做激光脫毛,因為好嘅激光脫毛公司真係唔會平,好似medilase Elite激光脫毛中心同dermes激光脫毛中心咁,有啲客都會同我分享佢地喺dermes做激光脫毛嘅感覺,都覺得dermes比起坊間啲彩光脫毛中心真係好勁多,而且佢地follow up都做得比彩光公司足好多,佢地有專人service,提醒啲客幾時做激光脫毛treatment都好細心架,小妹我就未真係試過dermes啦,不過以我喺medilase Elite激光脫毛中心嘅經驗,其實都serve得我好好架,佢地係2對1專人服務,即係平時whatsapp我嗰個光學療程總監同幫我做treatment嘅光學治療師,有唔同疑問我都可以問兩邊唔同專業嘅人,呢啲叫資源配對perfect match.哈哈!
激光脫毛痛?咁係因為你慳荷包吧?
最後補充一下,個客以前做過美容院激動光脫毛,痛到死,之後去咗dermes,佢先至無咁痛,但依然有啲刺熱感.但小妹我就相反,一直都唔覺做激光脫毛需要忍痛,原來係因為medilase激光脫毛個冷凍好work,medilase光學治療師靜靜雞同我講我俾出黎嘅錢其實除咗買佢地service,最重要係用喺個冷凍劑成本度,因為-20度冷凍劑好貴,每一下都係錢,所以我話,一分錢一分服務呢~
得閒就試下medilase啲服務啦,免費試架,我第一次都係咁鐘上去的:
http://www.medilase.com.hk/755nm永久激光脫毛Candela-Gentlelase_bl5.html


text:
2016年5月24日 星期二
教會唔應該講政治
咁樣樣,我覺得教牧真係唔需要識政治同時事,呢樣野可能唔係佢地「異像」,佢地亦唔係時事評論員,佢地份糧無包到呢一part.但很肯定,佢地份糧係有包到講解聖經同牧養,所以佢地負責講好聖經,做好牧養就夠.我偶然睇返楊牧谷牧師d書,發覺雖然寫係二十幾年前,但而家睇返d都唔過時,點解?因為真理本身有超越性,唔會過時,你講得中,隔十幾二十年睇返一樣中.
不過如果真係打算拎政治同時事上講壇講的話,麻煩認真做少少功夫,最起碼要有簡單基本認識,或者可以問下教會入面比較熱衷政治同時事嘅人,好多稍為大間少少嘅教會而家都會有D社關小組,正所謂三人行必有我師焉,唔識可以問,一個人無可能咩都叻晒.
之但係「屬靈的人看透萬事」,好多教牧明明唔識,但又驚人話佢out,係都鍾意要講兩野以示自己貼地.查實傳道人離唔離地,貼唔貼地係無關痛癢,有係 bonus 無亦正常,有無聽過咩係沙漠教父,佢地就係一堆離地撚,離開晒社會匿埋係深山生活,專心追求神,歷史上從來無人批評過佢地離地唔關心社會唔關心 人群,反之佢地長時間咁獨處同靈修,咁樣嘅靈性生活吸引左好多人追隨佢地.
作為一個平信徒我反而真係會去睇佢熟唔熟聖經,平日能唔能夠關懷別人,可唔可以同唔同觀點嘅人溝通,而唔係下下屬靈三幅被,開口埋口就係百搭屬靈廢話:「你要對神有信心」,「凡事都可行但不一定有益處」.
傳道人唔講政治好好地,往往一講就出事,部份教牧對社會政治時事脫節程度,真係令我感到非常驚訝.雨傘運動過左一週年,對上星期聽講道,台上傳道人竟然話自己唔知咩係黃絲藍絲,雨傘運動/遮打革命係好多人心目中完全唔等於佔中又唔知,佢甚至將黃絲藍絲講錯左做黃遮藍遮.真係唔好問點解今時今日後生仔唔想返教會,教會對佢地黎講可能同火星一樣咁遙遠,你會唔會個個星期去火星一次丫,而對呢一班教牧黎講,地球好危險,都係快D返火星,去同d火星異種傳福音.
剎時間,我真係明白,教會唔應該講政治,傳道人真係唔應該再講政治,因為唔少人根本唔識講,講錯晒,唔講好過講.講果班唔識,聽果班又唔見得真係有興趣,咁夾硬講黎做乜.都係果句,做好釋經解經關懷牧養,其他野,有心有力做多D無人怪,做得唔好只會自招批評.
訂閱: 張貼留言 (Atom)


text:
之前已經聽過呢度的麵包好正, 試過之後發覺真係好好味, 而且忡係任食的
有幾好味, 你睇吓細佬就知喇, 好味到瞇晒眼, 我平時都係食一個包, 呢朝早食咗4個, 飽到lunch 都唔洗食.... 我地坐到十時多先走, 係最遲個枱走架
整緊麵包
Lobby, 呢度的指示牌都係木造的(請留意右边有一個)
坐係度飲野應該幾正
影吓日間的教堂先
之後返上房間check-out, 因為要出發去北海道立帯広美術館
外墙的磚
美術館離呢度好近, 加上要攞住個喼, 所以坐的士去, 不過之前check 過美術館係可以幫忙保管個喼o架
小朋友黎咗北海道咁耐, 今日先第一次攞相機出黎影相
之前又大風又大雪, 今日天氣好, 終於可以自已影相喇
呢度有位可以掛衫
入去某d館參觀要比錢, 如只參觀下面呢個館要Yen170, 另外一個比較大的就Yen800, 去晒兩個就Yen840, 咁梗係去晒兩個抵d啦, 仲有下面呢個館可以影相(但唔可以用閃光燈), 另一個比較大的就嚴禁影相
大仔要交功課, 所以就每一張都影, 因為要貼上Art Kit book
原來美術館1991年9日22日open, 開咗20年喇
又有印仔
入場卷同呢張poster 一樣架


text:
11 July 2016
汕頭開埠尋跡 - Day.01b(19Apr14)
貳零壹肆年肆月拾玖至貳拾壹日 - 汕頭開埠尋跡
行到尾仲有一個相當吸引既百貨大樓,頂樓既鐘樓窗同騎樓既雕花等等實在非常靚,但日久失修唔知最終命運係霖左定比政府拆左黎新發展了,雖然佢外圍既地灘仲好熱鬧下,但好有一種蒼涼既感覺,依度真係好有5-60年代既feel
睇完晒野就去酒店check in同放低行李了,我地住既係華僑大廈,當年好出名既地方,不過加下已經好舊了,我還好啦,佢出面係香港上汕頭直通車站,都真係幾方便wor
食飯係酒店入面既酒樓,味道唔差仲有少少海鮮食,食完休息左陣9點幾就出去行下夜市,好近既地方,叫華橋新村路步行街,不過聽講好多小偷所以我都無揹背囊出去,而且仲好多電單車左穿右插,都幾難過馬路,同越南有d似,不過佢地當然無越南既單車技術咁好,而且依度仲加埋一d私家車又或者大車,又有單車人力車tuktuk等等,雖然無金邊四方八面都有車,但其實都幾危險下,仲要好多電單車係無車牌既,比佢撞到都唔知邊度搵佢,哈
可能星期六而且又係最旺既鐘數(9-11),所以都幾熱鬧,至於檔口,同台灣差唔多,不過條街當然污糟好多倍啦,成地垃圾行行下仲見到隻好大既死老鼠係條街度,但我還可接受啦,野食有好多叫可麗餅既東西,好大個我好少食,其他無咩特別想食既野,最後食左個叫武松煎餅既東西,5蚊又幾抵仲要幾好食,食左少少生果,用竹籤穿住一串串咁,食左菠蘿同桃(3蚊),甜甜地幾好食,最後飲左桑子汁(好似當造),都唔錯,而且依度食野都好平下,雖然仲有d串燒同宵夜檔口,但因太飽無食到,行埋之後一條街,同普通步行街無咩分別(大陸條條步行街都差唔多),都係賣下衫賣下鞋咁無野岩我,不過依度d人中意放張木台係鋪出面飲下功夫茶咁,人來人往下咁寫意個對比都算有趣,睇完十一點左右就上番房沖涼番覺了,不過依度d車好嘈成日亂咁響鞍,醒訓既人都幾慘,嗯
[19to21/04/14]
Photo Link <<<<<<<<<<<<<
No comments:
Subscribe to: Post Comments (Atom)


text:
2016年10月3日星期一
最有錢嘅有錢人最煩 - 方卓如
2016年10月3日 - 信報
白手興家嘅超級香港富豪,而家只係走剩兩個姓李嘅.他朝佢哋兩個都百年歸老,咁就一個時代的終結.香港永遠都唔會再有白手興家成為富豪呢回事,絕唱.唔係話家陣啲人唔叻,唔勤力,而係成個環境俾人壟斷晒,冇得畀你發圍.不過,而家嘅環境,你唔需要係富豪,生活都可以好疏肝,分分鐘你嘅生活質素仲高過富豪,至少你可以自由自在周圍去,又唔會有人背後攻擊你話你撤資.我幾時都話,做最有錢嘅窮人最爽,最窮嘅有錢人最慘.最有錢嘅有錢人,最煩.
德銀會唔會係下一間雷曼?《金融時報》Lex column計一大輪數,話佢未死,只係臥床不起.回想8年前,2008年,Bear Stearns冧咗之後,已經有電郵傳出嚟,話下一間要冧嘅就係雷曼.當時雷曼嘅CEO都話公司無事,市場半信半疑,股價不斷下沉.大家未至於恐慌,因為Bear Stearns有人救,雷曼估計都唔會例外.
之後嘅事,大家都知,亦怕重蹈覆轍.金融機構最緊要嘅唔係賬面上嘅數字,係市場對佢嘅信心,股價就係信心嘅量化.雷曼倒閉,把所有客戶嘅資產凍結,令冇欠雷曼錢嘅都要輸.德銀無論有事定冇事,稍為有少少唔對路,醒目嘅都會把資產移離,所以上周已經有報道指對沖基金轉倉.雷曼嘅教訓,係唔好把銀紙放喺唔穩陣嘅銀行.
10月似有危險要小心
上星期五德銀似乎冇事,捱過今個星期再說.所有要倒閉要人救嘅金融機構,出事前一日都係睇唔出有問題,相反仲會有好多人話冇事.股價唔會講大話,市場最清楚如何評價德銀.雷曼之後,任何少少風吹草動,都會令人分外敏感.10月似乎相當危險,小心.
特朗普唔肯公開稅務記錄,原來分分鐘18年未畀過稅,佢話自己醒目.政治同做生意唔同,做生意醒目係必須,搞政治選舉,醒目會被扣分.政治人手握公共資源,醒目仔會令人驚你出蠱惑.特朗普又係一個唔會出錯嘅人,辯論失分係因為支咪有問題,唔關佢表現事.醒目仔坐正,香港人已經知道有幾恐怖,希望美國唔好揀個醒目仔.
訂閱: 發佈留言 (Atom)


text:
做HR係好八卦嘅,做得多 Routine work,最新鮮嘅事梗係過濾新收到嘅Application啦!一份CV,基本上睇晒佢呢個人由要自己開始去判斷是非時,離開中學後選擇咗一條咩路,決定揀咗入邊間公司為將來鋪路,字裡行間就睇到一個人大致上花咗幾多時間經歷啲咩,係好珍貴嘅資料.
每個職位申請,大家表達自己嘅方式都大不同,多多少少睇得出個人性格係點,好Show off事無大小都List一餐?定係比較含蓄只係寫認為我地要知嘅事實就夠?又抑或喺網上左抄右寫走出一堆唔通順嘅Job description嚟交功課?哼哼,憑著曾經過濾數千數萬份CV嘅精明眼HR,邊走得出我地嘅法眼呢?不過,唔洗驚,八卦還八卦,幾時都記得目標係要為公司做啱Matching!
「呢位人兄雖然一直喺細公司做,但真係好捱得,讀大學個陣同時做兩份兼職,仲要係辛苦到無人有嘅侍應,做足三年,之後未正式畢業已經出嚟搵食.拿,啱啱入咗間銀行做啦,叫做捱出頭,我係對為生活捱過嘅人有情意結,你唔覺得好Man架咩?」喺未見真人之前可能會加咗唔少自己幻想,啱啱做咗人妻嘅Maggie好欣賞靠自己雙手努力而非富爸爸嘅人,成果唔係即時見到都唔會毅然放棄,Maggie成日希望有能力俾到一個機會佢地去發揮潛力.
「我鍾意有咩用,都要請人嗰位高高在上嘅部門主管點頭先得架,佢就話自己最實事求是嘅,睇嘅係客觀事實.咁佢今次講到明要求啲Applicants要喺大規模嘅公司有至少四年相關經驗先肯見,咁你有佢符咩?」小熊自己都明知要符合老闆要求先係王道,無得替人地唔抵,努力並唔一定係最佳賣點,要夾晒天時地利人和,根本講唔清.
感情還感情,做事始終要分明.特別係而家好多時User請Junior位時會覺得學歷過高或人工偏高,會擔心請咗返嚟,同事仔係騎牛搵馬心態,搵到人工更高嘅立即走佬.諗諗下不如揀啲Green嘅白紙,但見到又無咩參加過課外活動和連兼職都無做過吓,會唔會唔捱得,多野做啲或者受吓氣就頂唔順呢?到比較Senior嘅Post,有多年嘅工作經驗嘅想有Offer一定實食無黐牙,寄黎嘅Application form好似都差啲唔夠位俾佢落筆寫晒啲豐功偉績咁,CV更加無十頁八頁都唔見得人咁.有呢啲搶手貨User又頭痕啦,要度好個Package去吸引佢,如果真係請佢一個可以打十個,出高啲價當然有好大空間斟酌啦!不過公司Budget嘅野,要將就架嘛,你明架啦.
CV可以偽裝,見到真人以為討好嘅性格都可以係騙人技倆.就算係Interviewer一樣會玩同樣手段,明明係一個死位,做過嘅人一個接一個未過試用期就急住遞信走,通常一係Workload超晒標,一係就上司或同事相處出問題.喺Candidate面前當然要好好掩飾哄佢地入局,講到唔太辛苦得嚟又會得到全面嘅工作經驗.對大家嚟講


text:
10 may 2008 Sat BCN Rainy day
因為已經係尾2兩日係巴塞,我地卒之都決定左去奎爾公園(Parc Guell)睇睇, 雨冇收細到,仍然係一時時既雨粉粉或大風大雨,所以我地可以影到冇人係旁邊既蜥蜴,冇咩人既樓梯入口,冇咩人既空地同埋用瓷磚的碎片砌出黎彎彎曲曲既長椅,仲有幾個山洞感覺既地方,全部都係拼拼砌砌,但雨真係好大,我地用左好多時間去避雨同埋餵白鴒,哈哈
之後我地行行下去左高弟所住既地方Casa Museu Gaudi,四歐入一入一間屋如果唔係落大雨我估我地都唔一定入去,入面真係唔算太大,大廳睡房廁所等等,我覺得最有特色係地下既地磚,每一間房基本上都有不同既地磚,配合上上面既傢私看似隨意但實質相當配合,粉紅色既外牆相當和諧及童話既感覺,周邊亦有大大小小的藝術作品,充滿藝術包圍既感覺
最後去左買記念品既地方,原來係大雨下望回奎爾公園既樓梯,人流疏落,別有一番感覺
因為出發時間遲同埋太多避雨時間,所以基本上全日只係去左一個地方,係打道回府既途中,經過一間比較舊而地道街坊既酒吧,行過時已經聽到入面好嘈,但因西班牙人講野本身都好快同嘈吵,所以不大留意,點知過左無幾耐就見有兩個手查槍既o靚仔衝出門口,但又唔走遠反而係lee埋酒吧門口既牆邊係度等,我地同佢既距離應該冇十呎,所以好清楚咁睇到佢地手上既槍同埋笑笑口係度等,而裡面既人就係係一直鬧,我地都唔知發生咩事所以繼續行,但儀就係果時問我咩事係咪真架?我就答佢鬼知咩,跟手儀就講好驚好快d走,所以我地就加快步速,但又唔係跑既速度因為怕打草驚蛇比人"啡",其實果十零步至轉角後既一段路程唔多唔少都有少少驚,不過過後又唔覺一回咩事,反而後尾先知道原來儀同佢地有眼神接觸,所以知不知話好驚,哈哈
番到所住既屋,槍手事件已告一段落我地所關心既反而係西班牙既天氣仲會唔會落雨,因為第日已經係last一day留係西班牙,我地唔想係西班牙全雨天度過,所以依個好重要,沖涼過後快快手整番個晴天公仔,希望用最傳統既方式call番個藍天番黎,哈哈
後尾番主屋度食飯,卒之見到從香港黎既女仔,佢既partner因地方過於簡陋而所去既方法及地方有著太多分歧,打從黎到巴塞既第一日已分道揚鑣,聽佢講自己一條友搭車出左去城外既蒙錫那(Montserrat)遊覽,天氣凍得可以加上時間唔多配合既關係,一出一入番到黎已經十一點幾,一個人自己搭車同埋番屋加上盪失路,半夜三更自己一個女仔係依個冇咩人既民區行同搵路,都唔講話唔危險,佢真係幾大膽而有韌力,但感覺上好似好趕好辛苦咁,可能我係佢partner都頂唔順,哈哈
另外聽張阿姨講有幾個從香港黎既小朋友到左,佢地係法國讀書自己用幾日時間游游西班牙,張阿姨口中既小朋友(應該都有17-8歲)我地見唔到但只見到佢地一地既行李,原來係因為佢地買既火車票日子配合唔到,除要加錢外亦要停留多係巴塞2日,張阿姨話佢地因為係小朋友樣所以比人搵笨要加錢又見佢地可憐見地方full晒都留佢地訓自己間房同地下,怪不知一地行李啦
感覺上西班牙既英文水平比法國差,所以溝通有時都係一個問題
到左尾二既一晚,民宿既感覺除左好食及尚可的住宿外,人來人往既同屋及同木台既食飯人幾有趣,有時同木台食飯既只係食過一次飯或只係見過一面,今日新黎既舊既第日又唔見左,之前已講過當中好多既係居於歐洲既台灣人或中國人,但原來亦有幾個來自中國但旅行左一段好長既時間,有個男人同老婆及媽去左成年旅行,美國亞洲東歐西歐北歐全部去過,另有一個女人亦係一樣,差不多全部去晒,只係佢係自己一個同埋個樣比起果個男人更平民化,我覺得佢似一個普通而成日困係屋企默默耕耘既師拉一樣,真係睇唔出佢自己一個人可以去左咁左地方,其實住民宿加上親切既主持感覺上真係幾特別Part.13(11May-BCN)

Photo Link <<<<<<<<<<<<<


text:
所謂桂林山水甲天下,陽朔山水甲桂林,單睇已經知道陽朔嘅風景幾咁靚.我哋想慳啲使,睇吓有冇啲零團費嘅團,不過欠奉,因為嗰陣時冇呢一類嘅團,加上沿途唔會停站,全程喺船上欣賞兩岸景色,又點去購物呢?
我哋上咗船之後,沿途風景優美,我哋見到有啲漁夫一路攞魚一路帶埋啲寵物雀喺架船度,又幾識嘆喎!點知個導遊話嗰啲唔係寵物雀,佢哋叫鷺鷥,佢哋捉魚好叻架,所以啲攞魚佬喺佢哋條頸度整條索帶,等佢哋捉到魚都吞唔到落肚.結果啲鷺鷥係咁捉魚,啲攞魚佬就係攞,好過去搶,咁嘅打魚方法,又幾過癮喎!不過對啲鷺鷥就唔係好公道,捉魚就有份,食就無份.
算喇!呢個世界不嬲都冇公道架啦!我相信好多人都有類似經歷,做就有份,至於升級就無份,原因好簡單,你咁做得嘢,升咗你級走鬼埋,未必會揾到一個好似你咁做得嘢嘅員工,所以老細點會升你級,俾你走.總之一句講晒,呢個世界冇公道嘅,無論你係人定禽畜!
講番我哋嘅行程先,沿途景色秀麗,山嘅形狀千奇百怪,有啲似貓,有啲似月亮,真係目不暇給,其中較為出名嘅有伏波山同埋叠彩山.兩岸風光明媚,非筆墨所能形容,沿岸群山氣勢磅薄,令人嘆為觀止.由於材疏學淺,唯有引書嚟形容漓江嘅景色:《望群山,始指異之.山勢岈然洼然,若垤若穴,尺寸千里,攢蹙累積,莫得遯隱;縈青繚白,外與天際,四望如一.然後知是山之特出,不與培塿為類.悠悠乎與灝氣俱,而莫得其涯;洋洋乎與造物者遊,而不知其所窮》,查實呢段係我加加減減老作嘅.
去到晏晝,漓江遊到達尾聲,我哋喺陽朔落船,然後上旅遊巴回程,嗰架旅遊巴士殘殘舊舊,喺香港可能已經劏咗.沿途景色雖然同漓江冇得比,之但係郊野景色睇極都唔會厭嘅,話雖如此,開頭睇有啲新鮮感,但睇吓睇吓隻眼開始有啲唔聽駛,加上架車又無冷氣,竟然喺不知不覺間瞓著咗.
唔知過咗幾耐,突然間聽到個司機話:到咗喇!吓?返到桂林市?都幾快喎!你發完夢未呀?突然聽到一把熟識嘅聲音,吓?阿黃你講嘢呀?梗係我啦!呢度唔係桂林市,喺另一個景點,劉三姐大樹,快啲落車啦!落車一睇,棵樹真係好大棵喎.不過我係喺新界大嘅,多見樹木少見人,話之你劉三姐抑或劉二姐大樹吖,問心嗰句,我對睇樹真係一啲興趣都冇.
逗留咗約二十分鐘就開始回程,我之前都講過架旅遊巴士好鬼殘舊,所謂好嘅唔靈醜嘅靈.架老爺巴士開咗約莫一個鐘頭,開始見到有啲煙喺車頭散出嚟,之後愈出愈多,成架車煙霧迷漫,司機大佬話架車水滾,唔可以再行,咁即係點?我哋一齊問個司機.只見個司機大佬掀開咗司機位傍邊嘅鉄板,望咗一陣間就同我哋講:等陣間散減啲熱,加番滿啲水,架車就可以開番架喇!
嗰陣時同依家唔同,有乜冬瓜豆腐,即刻打手提求救,嗰陣時冇手電,喺荒山野嶺死咗火,真係叫天不應,叫地不聞,除咗自求多福之外,我諗唔到有乜嘢可以做.只見司機拎咗個水桶落車,左望望,右望望,先至發覺架車周圍都係草原,距離最近嘅樹林都有幾百碼.司機向住左手面嘅樹林走去,我哋目送佢跑咗成十幾分鐘先至慢慢喺草原消失,成車人百無了賴,架車又熱,個個走晒落車等.
等咗差唔多四十分鐘,重未見司機返嚟,啲同車嘅遊客開始有啲擔心,司機係咪揾唔到水抑或有意外哩?如果到今晚都唔返?又點算呢?最慘就係嗰條路成個鐘頭都無架車經過.我哋問阿黃點算,阿黃安慰我哋話冇事嘅,請放心.咦?阿黃講得冇錯喎,話口未完,我哋望到遠處好似有人跑緊過嚟,過咗幾分鐘,証實真係司機大佬嚟嘅!大家開心到拍手掌歡呼.我見到個司機攞住桶水,大汗踏細汗,氣羅氣喘咁跑番嚟,真係戥佢辛苦!後尾聽個司機講,喺內地揸長途車必須識得修理汽車先至有人請.照咁睇,喺內地做司機都唔係咁簡單.
架老爺車加滿水之後,真係可以行番,司機話唔可以開咁快,驚架車再水滾就分分鐘玩完,遲到好過無到,大家都支持司機,最後安全返抵桂林市.
玩嘅時間過得特別快,眨下眼就踏進第四日,阿黃安排今日去遊象鼻山.食完早餐,跟住搭車去目的地.我哋見到有艇仔出租,諗吓喺漓江扒艇都唔錯喎,即刻租咗幾隻艇仔,換好泳衣,我同埋3個朋友扒一隻艇.近住岸邊啲艇多到你踫我,我撞你,點扒呀?我搲晒頭,點解啲人咁蠢,全部集中晒喺江嘅左邊扒,我望出離岸十幾米嘅湖面,揾隻艇睇吓都難.我同班朋友講,啲大陸人真係蠢,大把地方扒,但唔明佢哋點解鐘意廹埋一堆,我哋一於扒出去,然後再去象鼻山.
我哋扒咗冇幾耐,開始覺得有啲唔妥,點解隻艇去得咁快嘅?大鑊!依家知道點解冇人扒出去喇!原來出面水流湍急.我哋完全控制唔到隻艇,啲水流愈嚟愈急,斃傢伙,仲出現旋渦添!隻艇一路沖一路打轉,嗰陣時個心開始有啲慌,因為成隻艇得一個識遊水,其餘係屬於識少少,扮代表之流.話都冇咁快,我哋失去平衡跌哂落水,隻艇跟住翻轉埋.
我發覺水底生滿水草,既驚俾佢哋纏住對腳,又驚掹唔住隻艇邊,因為船邊滑脫脫,好難掹得緊.如果掹唔穏,分分鐘浸死.我哋死命執實船邊,好彩約五分鐘之後,水流開始冇咁急,我哋任隻艇漂,最後漂到條象鼻附近嘅位置,先至知道象鼻嘅位置好深水嘅,起碼有幾十呎.正舒一口氣之際,突然見到有個人喺我哋側邊嘅水底浮出嚟,佢仲揸住支魚槍,原來佢潛水射魚.嘩!有冇搞錯?有乜依郁,分分鐘俾佢射死!我哋愈諗愈驚,即刻用腳死撐過對面岸邊.結果用咗成二十分鐘先至上到岸,隻艇睇起上嚟唔係咁大隻,但一離開水之後就好鬼重,我哋幾個人合力拖都覺得好辛苦.
最後用咗成個半鐘頭先至拖番隻艇俾船家,呢次真係筋疲力盡,成個人散晒.跟住俾個租船佬鬧到隻狗咁,話幾乎俾我哋累死.原來佢哋唔可以租船俾外地遊客,有乜意外,佢哋會連牌都釘埋.我哋唯有向佢不斷《沙冧》.其餘嘅朋友就冇學我哋咁扒出去,佢哋話岸邊扒船唔知幾好玩,又安全,唔似得我哋幾個咁有冒險精神,仲話好遺憾體驗唔到我哋嗰種剌激添!真係俾佢哋吹脹!睇吓個錶差唔多十二點,我即刻話:講多無謂,再唔去食嘢個肚就真係濕濟!
食完飯之後,就喺象鼻山一帶遊玩,之前講過大陸人嘅衣著係冇乜色彩嘅,但當我哋遊覽緊嘅時候,突然間眼前一亮,竟然見到穿著比較色彩鮮明衣著嘅少女,同佢傾開先知道佢哋係嚟自廣洲嘅大學生,雖然唔係天姿國色,但勝在青春無敵.之後發覺背後有幾個人虎視眈眈,原來係同埋嗰個少女一齊嚟嘅朋友,幾個都虎背熊腰,好漢不吃眼前虧,我哋知難而退.除咗差啲浸死之外,嗰日都算好玩.
第二日一早,我哋由桂林乘飛機返廣州.預算喺廣州玩兩日就搭火車返香港.阿黃話返去架機靚過嚟嗰架,之前嗰架係《纙旋槳》而呢架係《三义擊》,乜嘢係《三义擊》呀?即係用噴射引擎,比《纙旋槳》更俱威力,速度快成倍,阿黃好正經咁回答我哋.有冇咁勁呀?我心諗.
去到機場,見到架飛機係醒神好多喎.入到飛機裡面,發覺啲坐椅真係新淨好多同埋寬濶好多.喺升空前嘅速度,感覺比《纙旋槳》飛機強勁.而冷氣亦唔似得先前嗰隻用風扇將乾冰吹出嚟,結果唔駛一個鐘頭就飛扺廣州白雲機場.
落咗飛機跟住就搭車去沙河,阿黃已經卜咗旅店.我哋問阿黃呢撻地方個名咁得意嘅?原來就係我哋成日食沙河粉嘅發源地.我哋去到嗰間旅店,發覺重 過桂林嗰間.
第二朝一早,食過早餐,阿黃已經安排咗今日嘅行程:越秀公園一日遊.我哋搭公車去到門口,吓?乜要買飛架?先至發覺原來內地嘅公園係要收費嘅!我哋見到兩條隊,一邊寫住:本地居民;另一邊寫住:港澳同胞.入園費就唔係好貴,之不過就唔公道,當地居民平成大半.阿黃話算喇,人哋一個月揾幾十蚊咋.咁又係道理,唯有排番港澳同胞嗰條隊啦!
我哋嗰朝撻對拖鞋,著條短褲,成個街坊《碌》.去到窗口售票處,阿黃計好晒啲錢,跟住遞俾個同志,點知佢突然企起身,睥一睥我哋成班友,跟住大大聲喝我哋:呢度係港澳同胞排架!知唔知?你哋排番隔離條隊!跟住退番啲錢阿黃,我哋搲晒頭,唔知幾時做咗《阿燦》?諗深一層,先敬羅衣後敬人,一啲都冇錯!反正有著數,話之《阿燦》就《阿燦》啦!我哋即刻過隔離排隊.
越秀公園係廣洲著名嘅景點之一,公園係由主峰越井崗同埋周圍嘅桂花崗,木殼崗,鯉魚崗等七個山崗以及北秀,南秀,東秀三個人工湖組成,山水秀麗不在話下,最令人印象深刻嘅係文物古跡特別多,風景優美,其他公園難以相比.我哋梗係要影番啲相留念喇.
園內山水相依,風光自然,草木蔥蘢,鳥語花香,令人目不睱給.我哋第一次去到一個咁大嘅公園,嘆為觀止,唔認鄉下仔都唔得.公園裡面樹木繁密,竹林茂盛,鮮花綻放,真係行極都唔覺得攰.阿黃跟住帶我哋去遊覽《五羊石像》,《鎮海樓》,《明古城牆》,《四方炮台》,《中山紀念碑》,《七十二烈士紀念碑》等各個歷史時期的著名遺跡.
中午飯係喺公園內嘅一間食肆搞掂,始終係食在廣洲,比喺桂林食嘅正好多.而我哋嘅桂林遊亦去到尾聲,第二日就會搭火車返香港,但係喺嗰一刻,我竟然有一種依依不拾嘅感覺,可能係第一次同一班好朋友一齊去嘅旅行啩!


text:
我從來未試過睇電影睇到半冷哽就走夾唔抖.
一開場,一個打扮得比模特兒仲要有型,著曬落雪嘅天寒地凍衫,戴埋雪帽從直昇機走落飛機失事現場,但唔知佢係乜水(對唔住,我認新面孔有難度),亦唔知佢喺齣戲裡頭做乜水,總之有個發冷靚到唔恨嘅靚女走去完全唔凍嘅失事現場,又唔知佢去現場做乜春.呢種手法係港產片嘅特色,叫做谷大個頭.
但,谷大都有啲懸疑性啩?對唔住,冇噃!
跟住,畫面一轉就去到韓國,又無哩頭搶野殺人或殺人搶嘢.
跟住,嚟到香港,張學友出場,去到會議現場,開會班人個個都係署長級人馬,但講嘅嘢連小學生都叻過佢哋,尤其演教授嘅學友,一出聲就係一大堆冇內容嘅對白.
任何人都知道,只要演員投入角色,套戲點渣,都會將齣戲提昇救返生.但,呢齣戲嘅一班演員只係嚮度做戲,全無感情可言,越睇越屌聲載道!
唔單止演員,連攝影師都一樣,張家輝同張學友步入密室開會,輝行頭,竟然行到半個身甩出畫面,都仲要繼續行.唉,頂唔順!
跟住,又係打,最後蔣震騎電單車走,余文樂騎白蚱架車追,追到尖沙嘴鐘樓,蔣震反車失蹤,我亦跟住走出戲院失蹤.
浮跨嘅origin係「假大空」,又或者「假大空」嘅origin係浮跨.齣戲嘅內容夠曬假,場面確實虛憾夠曬大,但空到冇嘢!
都係挪返齣《追擊赤色十月》出嚟睇實際啲!


text:
(陰功豬)MK-Pop大把粉絲 3妹豬癡癡地等
2014-04-01 08:35:00
被網民戲稱為「MK-Pop」嘅三人新組合FAITH,前日下晝4點幾以旺角格局打扮登陸尖沙嘴嘅星光大道開騷,居然都有成百人圍觀,兼有四個助手.不過其中有一位女fans就俾人認出同佢哋一首,亦係唯一一首歌《Stop Peeping》裏面嘅女演員有9分相像.
FAITH獨沽一味又跳又唱之後離開,估唔到一隊MK味極濃,居然有經理人同助手同行,走嘅時候仲有班好似未成年嘅女仔追住佢哋.呢個真係乜嘢人都有市場同fans嘅年代.難得FAITH好嫌棄咁拔足狂奔,想賣甩班fans.
幾經辛苦,FAITH佢哋一行5人去到隔籬嘅Starbucks準備同傳媒做訪問.3個0靚仔就坐喺咖啡店同幾個傳媒傾咗成一粒鐘,到差不多7點左右,而門口就有3位未成年嘅少女喺度癡癡地等.到佢哋傾完行出門口,嗰3位少女就走埋去Hiu Yong度問佢攞簽名同影相,搞到Hiu Yong同班隊友不知幾開心.
當工作完成後,估唔到FAITH有咁多助手,但連接載嘅車都冇一架,三個分道揚鑣各自徒步行去唔同方向.其中兩子就往旺角方向行去,獨剩Hiu Yong一個人行咗去北京道1號,原來佢約咗家人去咗樓上嘅功德林食齋.見到Hiu Yong一家好人齊由BB到70幾歲嘅老人家都有,足足坐滿一張12人大枱,有乜嘢好得過一家人齊齊整整食晚飯咁開心.


text:
作為準媽媽嘅藝人張嘉兒自從懷孕之後,就喺社交網站開設專頁,同各位準媽媽分享佗B心得,教大家懷孕嘅時候要注意啲咩.而嘉兒今日就喺微博上載咗一段短片,分享懷孕初期睇醫生嘅不快經歷,仲以「超不推薦的產科醫生」為題.
雖然片中嘉兒冇提及醫生同診所嘅名,但睇得出呢個經歷令佢覺得好唔舒服.佢話經朋友介紹去咗中環一間婦產科診所驗孕,雖然價錢貴,但因為評價好所以想去睇.由於朋友推介嘅嗰位醫生太出名,已經Full booking,所以嘉兒就喺姑娘嘅介紹下,試吓同一診所嘅另一位醫生.
八卦醫生查家宅
片中嘉兒提及由於懷孕需要成日睇醫生檢查,所以搵合適同夾嘅醫生好重要:「可能你哋會覺得好小事,揀醫生真係人夾人緣,如果同呢個人唔夾,就係唔掂.」之後佢繼續講:「最初問吓我同屋企人有咩病歷,或者呢胎係計劃懷孕,抑或係意外.跟住問我做咩職業,知道我做演員之後,就問我拍劇辛唔辛苦,拍咩角色,使唔使拍通宵,但呢啲唔係睇醫生會問你嘅問題.你嗰陣嘅心情唔係想佢問呢啲嘢,已經覺得佢好八卦,仲要問埋我家姐結咗婚未,有冇BB,好似侵犯我私隱咁,覺得唔舒服.」
張嘉兒嬲醫生唔夠專業
不過嘉兒都覺得以上係小問題,繼而續說:「最大問題係我有多囊卵巢症,每月經期唔定時,會引致難懷孕,所以擔心會唔會好易流產.當問到我關心嘅問題時,佢好寸咁話Scan咗咪知囉.本身已經唔鍾意佢問我啲私人問題,嗰一刻真係好嬲!我明白醫生唔想令到病人恐慌,但其實佢應該用數據去分析我聽.」
嘉兒又話之後驗咗真係有咗BB時,雖然個醫生有恭喜佢,但個恭喜都唔係好熱情,又話個醫生全程要佢自問自答:「好多人都知海鮮唔食得,我都有呢個正常知識,但都會想問吓醫生意見,但我好似係自問自答咁,吓吓我答番佢,其實自己上Google都得」
2016年8月1日 星期一
張嘉兒拍片力數「超不推薦的產科醫生」 __,張嘉兒,
作為準媽媽嘅藝人張嘉兒自從懷孕之後,就喺社交網站開設專頁,同各位準媽媽分享佗B心得,教大家懷孕嘅時候要注意啲咩.而嘉兒今日就喺微博上載咗一段短片,分享懷孕初期睇醫生嘅不快經歷,仲以「超不推薦的產科醫生」為題.


text:
宴會地點係荃灣綠陽坊美心,去到時大backdrop裝置中~~
接待處,一望就知我地個大名係邊啦!
花絮:
backdrop一攪掂,即刻自動波影相啦,唔係今晚咁多賓客,好難影到架!
影兄弟團相片時,我地擺左好多甫士,亦比左好多idea攝影師,當中仲拋起新郎,但由於新郎體型較重,拋得唔係好高;跟住佢地就拋我喇,拋到好高呀,高過backdrop最高隻蝴蝶添,但影相只影左一張,唔知捕唔捕捉到!我好驚呀,原來會好有離心力架,加上班野獸真係當我波咁拋,嚇得我...都唔敢take 2!希望攝影師影到高d啦,好期待睇相!
花絮:
賓客陸續到場,花仔子元到啦,即刻拉佢影相先!
有幸係新人換衫前影到張大合照,婚禮一生一次,想同新人影相的確要自己爭取,唔係機會一走就冇架啦!
各人合照:
新郎準備同媽媽先入場,身旁係新郎妹妹!
晚宴隨即展開~~由於認識Ben好多好多年,呢個婚禮我好感動呀,可能我又識佢屋企人啦,咩都未開始時,只係新郎帶住媽咪入場個下,我已經喊啦!到新郎新娘互相講感受時,並唔係講對賓客,而係佢地好真誠咁講出對對方的愛的感覺,我一路聽一路都好起伏;佢地係賓客面前,承認分開過,各自各生活,再復合,從新認識,再承諾一生一世...呢下真係唔係人人做得到,睇得出佢地真係好愛好愛對方,呢份愛係好令人羨慕的,我聽到係超感動架!
飲宴尾聲我地又影到多一張大合照,Yeah!我就係飲宴開始時換返上身衫啦~~
大家都想同花仔影相:
\
呢個橙花籃係我諗出黎,整比子元玩架,佢玩到不知幾開心!
Olivia今晚都有黎,嚴格黎講,佢識Ben仲先過我!
今晚有即席派相服務,我地都有四款!哈哈~~
難得聽日放假,我地又係兄弟,梗係留低幫手到最後啦;大家繼續拉住新郎飲酒呀影相呀咁,個backdrop又要拆既,梗係影得幾多得幾多啦,有人仲扮醉添!
太陽哥哥冇佢地咁好精力,爭取時間恰一恰最實際,仲訓得幾型添,因為我地下場仲要去唱K!
因為攪執野同埋單攪左好耐,又有一兄弟keep住左條車匙走左,攪到大家都企左係度,野都運唔到走...攪左好耐,最後截左兩架的士,車晒去如心,因為新人今晚係如心酒店住一晚,仲住七十幾樓呢!搬晒d野上房我地先再坐的士去唱K...返到屋企沖涼真係上床訓已經係凌晨四點半啦!
分享下幾張魚眼攪笑相,係細妹新相機Canon S95的新功能!好爆笑呀,影時對方係唔知我地set左呢個功能,引人落搭就要忍笑,真辛苦!有時真係笑到肚痛,隻手係咁郁,連快門都按唔到!


text:
喺機場往返酒店途中見到有個好大嘅百貨公司
又見到有間『星巴克』 (Starbucks)
食飽野緊係要四維行吓逛吓啦
同朋友們分道揚鑣 各有各行再約時間集合
我同情人第一時間就走左去『星巴克』
呵呵 ~ 我最鍾意就係飲 Starbucks 嘅咖啡
差唔多每日指定要去嘅地方 XD
(細細聲) 講個秘密比大家知吖
其實我同情人都係喺 Starbucks 認識架 Hehee...
之後就開始我地嘅咖啡情緣 XP
呢間 Starbucks 都幾大 仲超多人
我覺得台灣人都好鍾意去 Starbucks
次次去親台北嘅 Starbucks 都係滿滿 仲有長長嘅人龍
Hehee... 嚟到緊係要睇吓呢 D 啦
睇吓有咩靚野先 係高雄有 ~ 香港冇架呢?﹗
櫻花系列 喺日本同台灣銷量都超好
最靚嗰 D 早早就比人買晒
有 D 人係真心愛嚟儲 有 D 人就拎去拍賣網以高價再賣返出去
好彩我冇特別喜好櫻花啫
(可以慳返 D 呀 ^^")
Starbucks 杯咖啡對我嚟講 緊要就不在話下
佢大部份店舖嘅店員 Service 都係好好
公司嘅理念,管理同 Marketing 都一樣做得好好
真心好欣賞佢地 (鼓掌)
亦都係我一直支持佢地嘅原因
冷凍食物櫃上有超多各色美味嘅沙律,包點同飲品
各地嘅 Starbucks 賣 D 野都有少少唔同
好吸引呀 (心心眼)
而喺香港 要去到好大間嘅先有咁多款式揀啦
雖則我成日去台灣
但我一直都冇諗過要出張隨行卡
台灣星巴克為慶祝突破 300 店之喜
特意制作左以多層次卡面處理及特殊嘅卡膜效果
透過光線折射同彩帶嘅鏤空呈現出嚟
令到整張卡面更加閃閃動人吖
今次呢張咁特別 又有意思嘅隨行卡
仲送埋個啡色麂皮卡套一個 (手感好好呀)
而卡套亦同時加印 Starbucks 品牌 Logo
哈哈~ 咁就變成一套喇
情人當然支持買左佢啦
我… 要唔要好呢…? 再諗諗先 XP
情人有儲開不同地方嘅馬克杯
今次嚟到高雄當然唔會錯過呢個機會啦
我就反而喜歡簡單得嚟較酷嘅款式
喺星巴完玩完一輪 就去商場其他樓層行吓
嚟到台灣怎麼可能唔去『誠品』買書呢﹗
哇﹗ 有冇大到咁呀??
可能人真係唔多 而且樓底又高所以覺得特別大
靜靜地又唔多人 可以慢慢揀吓書
打吓書釘 一大樂事 ^^


text:
第三天
武漢一日遊話咁快就完啦,今日要飛去另一個地方;一直以黎我都好喜歡江南水鄉,水鄉優美既環境實在非常吸引,所以今次就算武漢同江南相差幾百公里咁遠,我都唔理咁多去左先算!
今日要搭早機,四點幾就要起身啦,五點落街時四圍都靜英英,除左一間士多開門之外人影都唔多個
酒店旁邊係大馬路,好易就搵到的士,不過今次有5個人,要分開兩部的士去;未夠六點就去到機場,人唔多好快完成check in
如果唔係媽媽係道既話我就唔會選擇坐飛機,我諗我會琴晚就上火車,而家應該都差唔多時間到上海,不過媽媽係道就住下酒店等佢訓個好覺啦
早機多數都準時,今次都係一樣
荊門航空?咩航空公司黎架?
今次乘座南方航空,機票未連稅只係160蚊咋,同坐火車差唔多價錢
武漢再見
武漢去上海航程唔洗個半鐘,估唔到飛機餐唔係食麵包而係有意粉食,算係一個小驚喜
媽媽唔食比埋我食,哈哈
未夠九時半就到達上海機場,雖然今次係第三次黎到上海,不過就係第一次黎到上海機場
浦東機場距離市區好遠,坐地鐵個幾鐘先去到市中心「南京東路站」,仲耐過搭飛機...
首先去酒店check in,放低行李就即刻去搵食啦
酒店附近有間好出名既「小楊生煎」,諗都唔洗諗就食佢啦
今次係第一次食小楊生煎,啲生煎包真係名不虛傳,又香又多汁超好味!未食過咁好食既生煎包!而家諗起都想食!而且呢道服務員好好人,見我普通話講到一舊舊就拎個餐牌出黎同我講英文,最後好順利買到有得食
唔記得呢個係咩lu,睇落唔通係鴨血?
鋪面睇落冇咩特別,不過生煎包超正,去到一定要食!!!
食飽就出發啦,起程去水鄉朱家角,首先要坐地鐵去「大世界站」;上海有好多地鐵線,不過要轉線既話好多時都同北京一樣咁唔方便,係「人民廣場站」呢道轉車又上又落,人又多又要行得遠;黎到上海時已經係機場買左一卡通卡(上海八達通),所以唔洗排長龍買飛,而呢張一卡通好有用架,去到蘇州都可以用來搭巴士,好方便
出左大世界站路過上海音樂廳
行前小小就見到巴士總站,我地搭「滬朱高速快線」去朱家角,部車行高速公路好快就到,車程大約一個鐘,不過要小心好似仲有一部慢車去朱家角,如果搭左架慢車就有排坐啦
可以用一卡通比錢,車費11蚊
三點終於去到朱家角啦,不過只係去到朱家角汽車站,去朱家角水鄉仲要行10-15分鐘,靠google map帶路順利去到
準備入去啦
進入朱家角水鄉唔收入埸費,唔似得其他出名既水鄉入門口已經要收你百幾二百蚊,呢道如果想入景點先要買門票,因為時間唔多我就冇入去景點參觀lu
水鄉外圍已經古式古鄉,出面好多人,但只要行多兩步離開門口大街,周圍就變得好清靜好舒服
人都唔多個
見到有水啦!好靚既水鄉!
「小橋﹑流水﹑人家」,橋對於水鄉係好重要架
城隍廟好似要收費先可以入,所以冇入去lu
寧靜既環境,古樸既街道,感覺好舒服
呢間cafe好正,有好多好靚既postcard賣,一向都好鐘意佢,而家冇時間入去住,過兩日先去另一間分店慢慢寫postcard
大大小小河道貫通朱家角
行返去大街就到shopping時間,媽媽同auntie開始買野啦,哈哈
好有古城古鎮感覺,好靚丫(就咁睇有小小似麗江古城,哈哈)
行上上海最大既石拱橋「放生橋」,去水鄉另一邊
兩岸景色
呢邊感覺同頭先有小小唔同,呢道可以沿河邊漫步,又有好多樹木,環境更加靚
小船穿梭河中,好似回到古代一樣
坐船遊水鄉係一個唔錯既方法,呢啲小船收費唔係好貴,分長短路線,短線收60蚊,而長線收120蚊一部船
沿河邊漫步,好舒服
有間咁既野
行到去水鄉盡頭,再過橋就係馬路lu,所以係時候返轉頭啦
呢道有個小船碼頭,問問船家坐船幾多錢,佢開價40蚊載我地返去放生橋,比起官方定價更加抵呢,見咁平緊係要坐下啦,除返開每人十蚊都唔洗,好抵!
坐船可以坐定定靜靜欣賞風景,估唔到生活可以咁寫意
返到去水鄉中心位置,見到放生橋既真面目啦,放生橋又長又高
短短15分鐘船程好快就完lu,時間已經唔早開始黃昏,我地都跨過放生橋離開lu
穿過大街行返去汽車站搭車,朱家角水鄉之旅完結啦
搭巴士返到人來人往既上海
唔洗坐地鐵,行15分鐘就去到五光十色既「南京路步行街」,不過呢道對於我就冇吸引力啦,對shopping完全冇興趣
建築物就幾靚
係呢道食左又貴又唔好食既一餐
食完飯之後就行出去外灘睇夜景;幾年前第一次黎到外灘時周圍仲係封住整緊,而家已經整到好靚
不過夜景點睇都係香港最靚,對面浦東冇咩特別
不過我就好鐘意浦西呢邊,全部都係當年大上海時代留低既建築,超靚!
外灘呢道又凍又大風,行左陣就返酒店lu,酒店係附近好快就行到返去;聽日要暫時離開上海,今晚要抖足精神期待明天蘇州之旅^^


text:
本來諗住1月先去完東京北海道, 應該有排先再去, 不過因為5月尾發生咗D 嘅事, 所以好想7 月出外走一轉散散心. 考慮咗好多地方, 有布吉,曼谷同九州等, 最終都覺得7月應該要去東京Shopping同北海道賞花.
因為我地6月頭先決定起行, 好多airline 同rurubu 嘅優惠都catch 唔到, 又怕趕唔切轉分到asia mile 換機票, 加上又想搵凌晨機去晚機返嘅班次, 搵過晒jetstar, HK express 同vanilla 呢d 廉航之後, 決定揀近呢一年先開始香港  東京線嘅vanilla air.
睇開先知, 原來vanilla 嘅價錢每日都有少少唔同, 最初我地搵到嘅繽紛香草( 內含20公斤以內之託運行李及不用另外付費選位)係每位連稅HKD 2411, 因為當時未confirm 到日子, 所以冇訂到機票. 不過再過多幾日confirm 到日子時想再訂, 發現已經每人貴咗幾百, 要成HKD 3000 一個. 我地心諗貴咗咁多, 不如又睇下其他airline 先, 不過再等多兩日, 個價又去返每人HKD 2411, 所以即刻訂咗, 以免夜長夢多.
攪掂香港  東京嘅機票, 又要諗下用咩方法來回東京同北海道. 還記得五年前, 我地係用7 日全國JR pass (現在每人約29000yen), 一來可以用盡JR pass, 由成田機場搭NEX來回東京, 二來可以坐夜行火車由東京來回北海道, 慳返兩晚酒店錢, 最後又可以換夏天特有嘅furano-lavender express ( 要成四千幾yen 一程) 同任坐Norokko 號. 不過由於怕身體捱唔到, 所以最後都係揀咗domestic flight.


text:
07/07/2008(星期一) 天晴 勞特布魯尼(Lauterbrunnen) → 伯恩(Bern)
今朝六點幾七點起身,廚房照樣八點後先可以開火,咁我哋又出私家煲啦!B女煎哩個煙肉蛋三文治比我哋做晏就嫁!
我份早餐好豐富呀!
今日我哋要去瑞士首都–伯恩.
伯恩是保存完好的中世紀古城,建築物以沙岩為外牆. 伯恩以噴泉,拱廊和鐘樓聞名於世.
十點幾就到咗步,出咗車站行咗陣先搵到鐘塔,啱啱十一點開始報時啦!
噴泉本來是早期的自來水供水設施,但是由於無法供應到一般家庭,所以在住家附近興建儲水池,方便取用,再加上裝飾,成為特色,例如著名的正義女神噴泉,熊噴泉,士兵噴泉,摩西噴泉,參森噴泉及食人鬼噴泉等,大部分都以聖經故事或警世用途為主.
啲舖頭好得意呀!開喺地牢,如果姍埋門都睇唔到個門口呀!
之後就跟住熊苑方向行,途經阿雷河,熊係伯恩嘅吉祥物,處處都可以見到「熊」踨.
睇完熊仔我哋就上熊苑隔離嘅玫瑰公園.
嘩!裡面好大好靚,真係有好多玫瑰花,而且哩到可以望到晒個伯恩市啊!全部都同一隻色嘅屋頂好整齊啊!
喺哩到影咗好多相啊!跟住就行去大教堂嘞!尖頂嗰座呀!
伯恩大教堂建於1421年,於1893年完工,尖塔高達100米,係瑞士最高的歌德式教堂.
門前有234尊小雕像,以真實,詼諧兼具嘅手法表出被神挑選上天堂以及落地獄嘅人.
左手邊係天堂, 右手邊係地獄.
裡面啲玻璃窗好鬼靚啊!
然後我哋就慢慢咁沿住拱門街一邊行街一邊行返去車站啦!
B女叫住要食雪糕呀!我重買咗我嘅至愛做high tea添!
三點半返到Interlaken West,諗住去遊湖,但check咗船期發覺我哋蠢咗添!最短嗰程都要坐個幾鐘,重要四點八先有船!然後去到Spiez要等個幾鐘先有回程船返,如果頭先我哋喺伯恩返嚟就喺Spiez落車轉坐船返就唔使走回頭路啦!
而家唯有check定由Spiez返去嘅火車係幾點開,counter 小姐話我哋會6:05喺碼頭上船,但由碼頭去火車站要20分鐘,咁應該搭6:32個班車就最啱嘞!於是就咁決定啦!
見有啲時間就係咁意行吓Interlaken西站啦!人哋話哩邊多嘢賣啲同平啲!但我哋都冇咩時間行啊!
夠鐘上船啦!有Swiss pass唔使比錢.
到啦上岸啦!嘩!由碼頭去車站原來要上好長好長嘅斜路嫁!雖然趕時間但有個城堡同觀光車都要影吓先!
終於順利咁喺15分鐘內跑由山腳跑到上山頂個車站,喺香港我一定唔得!
去到車站班車竟然delay喎!今次已經唔係第一次delay嫁啦!之前由Zermatt去Interlaken啲火車都試過delay,又話瑞士火車好準時?
好彩去到Interlaken Ost轉車時,去Lauterbrunnen班車亦配合返我我delay咗開,如果唔係又要等一個鐘呀!所以今日七點半就可以返到去啦!
返到去啲舖頭又係close晒!重成日話想試吓對面間凍肉舖啲烤香腸添!日日都一係咪開一係姍咗!
返到去又係B女時間,話咁快沖個涼出嚟又食得嘞!
對住咁靚嘅景食嘢就寧舍開胃
今晚係我哋喺哩到最後一晚!又要拾嘢準備離開啦!
食: 蛋糕: CHF2.90 x 2
士多啤利撻: CHF2.80
雪糕: (1球) CHF4.00 x 2
(2球) CHF7.00
手信: CHF119.40
住: CHF90 (CHF30.00 x 3)


text:
其實坊間有一啲幫人外拍婚紗相既攝影師,但包埋助手同車動軌都要幾千蚊,仲要斷鐘計,既然有朋友拍開業餘就唔使嘥呢啲錢啦,反正我地都只係志在試下個流程同感覺.而化妝方面咁岩又有識人,又可以省卻麻煩喇!
由於係中大職員,化妝間自己然因利成便係自己既辦公室,換衫就去殘厠,貪佢夠大麻.今日我地既主要路線係山頂到山腳,先婚紗後晚裝,希望可以爭取機會影晒中大既著名景點.而除左攝影師外,外加了一位朋友側拍,仲有同時間至少三位隨行助手.
五月中天氣唔穩定,之前果晚仲落雨添,原本都打算取消,好彩當日早上只係陰天就照出吧.一早返到公司,化妝師一到就開始化,都要兩個幾鐘先搞掂哩!
化妝期間仲可以搵人幫手搽埋指甲,另外自備左頭飾耳環等襯衫!
之前係大陸影過啲藝術照,都叫有經驗,但另一個就完全冇,所以一開始影時很生硬.老公果件係廣州婚紗街買的一套三件禮服,只售人民幣230,真係低到爛!不過裡面果件恤衫要自備.而我果件婚紗係租衫果度五舊水買入,少少拖尾影出黎都幾靚.
呢張相既重點係手上既花球個托係用之前情人節收到既Haggendaz雪糕花既包裝循環再用的.
俾個Friend鬧左一餐,開始進入狀態.
全中大最大既草地就係聯合書院呢度,有好多新人同畢業生都鐘意係度影相,撞岩時節仲可以用木棉花砌心型,份外浪漫.我地間中仲會見到啲外籍學生係度著住三點式曬大陽哩!
影完外景轉戰室內,預先訂左個講堂,影出黎似戲院.
我的婚禮吉祥物:樹熊和袋鼠,公仔來自澳洲悉尼,禮服則是我同家姐精心製作.
聯合書院另一著名景點就係呢條瀑布喇,睇真啲原來啲水整左效果的!
換過套晚裝再出發!
可惜天陰陰冇乜景睇.
呢度影出黎好特別.
落出雨喇,不過咁樣跳都幾好玩,好似玩降落傘咁!
去中大影相既好處係有好多乾淨既洗手間換衫補妝,不過由於化妝師晨早走了,呢個任務唯有靠一眾姐妹同自己喇.
原來係Locker前影都幾有型.
趁住太陽未完全落山,趕快去”煲底”影中大標誌.
天黑喇,百萬大道我影晒!
夜晚影相要打燈,好在有兩位人肉燈光架,佢地仲要兼任阿四幫我地拎野哩.
影左成日終於完成了,天都黑齊喇!衷心感謝大家既幫忙.不過可惜只係影左山頂同本部,如果要影晒成個中大校園我諗要分兩日喇,亦都慶幸全日都冇乜落雨哩!


text:
前排睇番啲食譜剪報時,睇到 Bonnie Yves 好耐之前嘅食譜,佢呢次唔係教整果醬,而係教大家煮個泰式湯水,見佢個味道酸酸辣辣,應該會幾醒胃,而且我又未用過阿參呢樣食材,所以都幾有興趣一試.參考咗 Bonnie 個基本做法,再加上自己嘅 idea 同選料,好容易就煮到喇!
之前睇到肥媽個電視節目話喺灣仔街市有檔專賣泰國食材,對我嚟講真係一個天大喜訊,因為我每個禮拜都可以經過灣仔,咁就唔使去到九龍城都可以買到啦!檔口所賣嘅嘢都算好齊,價錢平唔平我就真係唔太清楚喇,但起碼都叫做有個地方俾我去買囉,你知啦,啲新鮮嘅東南亞食材及香料真係唔係到處都有得賣,淨係金不換同紅辣椒都好難搵,如果吓吓都話要去到九龍城買的話,我呢個屯門人打埋車費上去,都幾重皮囉!
材料:
甘筍
四季豆
泰國青圓茄
番茄
香茅 2
枝
南薑 1 小塊
辣椒乾 適量
乾蔥頭 2 粒
阿參醬 約 1 湯匙
清雞湯 300
毫升
清水 300 毫升
- 甘筍刨皮後切細件;四季豆洗淨後摘去兩邊粗纖維,然後切段.
- 青圓茄同番茄洗乾淨,去蒂,切件;香茅撕去最外層,之後用刀拍鬆,切段.
- 南薑去皮後切片;辣椒乾洗淨,切細;乾蔥頭去衣,切片;阿參醬加小量熱水,用叉鬆開
拌勻.
- 將清雞湯及水倒入煲內,加入甘筍,香茅,南薑同辣椒乾,煲滾後轉中慢火煮至甘筍半
腍.
- 之後加入乾蔥片,煲 2 分鐘,將其餘蔬菜料加入煮熟.
-
最後將阿參醬加入,攪拌均勻後落鹽調味.
喺灣仔街市嗰個檔口買咗袋勁大粒嘅乾蔥頭,粒粒都有成個蒜頭咁大,
我返到屋企先諗,呢包會唔會係迷你紫洋蔥呢!
阿參其實係一種果實,又叫做酸子,亦即係用嚟整
喼汁嘅羅望子,味道都幾酸!
味道唔錯喎,飲完之後真係會好開胃,唔怕無胃口食嘢呀!
一個人食飯,簡簡單單就已經有湯又有餸喇!
Notes:
-
蔬菜用料可因應自己喜好選擇.
- 因阿參醬比較酸,所以最好試過味後再決定用量.


text:
製作方法請參考《五香素粽》.
2016年6月9日星期四
紫米素粽
學老表話齋,原來唔經唔覺已經九年!!
近呢幾年,無論我去探佢定係同人講起件事,我都已經無再有好傷痛嘅感覺,無再喊,無再流淚,但原來其實自己都仲係未完全放得低,噚日去探佢時,睇睇吓張相,又試不其然咁流淚,證明我呢段時間情緒真係好唔好!
同輔導姑娘傾偈時,呢個話題一定走唔甩,因為呢樣嘢先係主角,為今時今日嘅我正式揭開序幕!同姑娘傾傾吓都可以泣不成聲,完全講唔到落去,真係無諗過自己個反應會咁大,仲以為 "泣不成聲" 只係當年警察及醫護人員正式將佢帶走,真真正正咁離開咗我,知道我倆永遠分隔兩地嗰一刻先會出現!記得姑娘當時都話已經相隔咗咁多年,依家提番起都仲係咁傷痛,仲問咗我一句:「你無事嘛,你得唔得?」不過,姑娘話俾我聽,其實媽咪一直都同我繼續生活緊落去,因為原來我一直都帶住媽咪嗰一份信念去生活,所以先至會對一路不斷遇到唔開心嘅事變得 "麻木","理所當然",感覺上唔覺得係一件咩事,但其實始終都係對我有一定影響!
學識包粽之後,以後每年我都會包素粽送俾媽咪,就當係我倆一齊 "做節"!
可惜今年無買到開邊綠豆做餡料,覺得有點遜色.
今次仲貪得意加咗少量黑糯米落去,再混入
眉豆,裡面就放咗栗子同冬菇.
製作方法請參考《五香素粽》.
訂閱: 發佈留言 (Atom)


text:
幾個阿茂噚日又試約埋一齊整餅喇!
上個禮拜二家姐整過一次四川担担麵俾我哋食,真係食過番尋味,
Winnie 聽見都流哂口水,所以噚日 lunch 就整多次俾佢試吓!
煮好麵,加入担担麵醬同其他材料,一撈就食得.
明仔 request 要整嘅 doughnut,炸好之後就即刻蘸上肉桂糖,
熱辣辣即食,勁好味,又唔會好似街賣果啲咁油,正!
Louisa 負責炸,對佢嚟講簡直係手板眼見功夫啦!
呢串貌似炸魚蛋嘅物體,其實係將 doughnut 麵糰中間 "吸"
出嚟嘅小麵糰炸埋,之後串埋一串.
晚飯時間到喇,呢煲係 Louisa 整嘅香濃南瓜湯,非常清甜.
爽脆沙律菜.
估唔到 Louisa 勁鍾意食無錫排骨,噚晚都有整,不過就交哂俾
工人 Jovy 負責,咁就弊喇,唔單只煮燶咗,仲鹹到唔食得!!
學 Winnie 話齋,真係唔可以假手於人呀,唉!
呢煲係海鮮 risotto,原本都係 Louisa 負責煮,但係佢噚日實在太攰,
加上非常腳痛,唔可以再企落去,所以就由我接手去煮,
好彩味道都唔差啫!
煙肉薯蓉.
呢個就係我無份整嘅 rapsberry mousse cake,顏色真係好靚,
不過食味太酸,只有酸精 Winnie 鍾意食!
切件後更加吸引人呢!


text:
噚日我哋成班人喺 Louisa屋企一齊開 party,整嘢食,除咗我同 Louisa 一家四口之外,仲有 Winnie,Li Kien 同 Danny.
同 Arthur,Louisa 上完堂之後,食咗兩盒刺身做 lunch 之後就開始郁手整嘢,準備晚餐,估唔到一做就做到夜晚 9 點幾,未停過手,都幾攰呀,好彩有 Winnie 幫手咋,唔係就死得囉!真係好佩服 Louisa 一個人都可以做到咁多嘢,唔駛人幫,佢仲話唔覺好辛苦 o添,強呀!
呢個係我喺屋企整好拎過去嘅柚子雪芳蛋糕,專登整俾 Louisa 試味嘅.
Louisa 見到我整咗個雪芳蛋糕咁靚,佢又心郁郁想整番個,於是就整咗呢個班蘭雪芳蛋糕.有冇覺得個形狀怪怪哋咁呢?因為焗果陣發得太勁囉,你哋睇吓下面張相就知喇!
嘩,發到咁勁嘅,簡真係個原子彈磨菇雲咁呀!唔通用貝印 (KAI) 模係唔同啲!
倒扣攤凍之後就好好多喇,收縮咗唔少.
所以個形狀咪變成咁樣囉!
呢個係個雪芳模裝唔哂啲麵糊,另外用個長模裝住嚟焗.
顏色一樣咁靚,食落有香濃椰汁味同班蘭味.
好啦,跟住到戲肉,即係夜晚果餐喇!
我同 Winnie 一齊整嘅香橙甘荀湯.清清哋,加上香濃橙味,正!
主角出場喇,就係 Louisa 整嘅海鮮意大利飯.原本佢係諗住整西班牙炒飯 (Paella) 嘅,不過因為用太多料,好麻煩,所以咪簡化成煮 risotto 囉!不過一樣咁好味,啲飯索哂啲海鮮嘅鮮甜味,好好食.
Louisa 喺廚房洗洗吓蝦時,專登走出嚟叫 Winnie 影低呢隻巨型大蝦.
Louisa 整嘅雞柳串燒.
呢個係我點嘅餸,由 Louisa 煮嘅青咖喱雜菜,啲豆角係我老豆個朋友自己種嘅.
繼續係 Louisa 整嘅,聰明嘅你,一睇啲紋就知道係點整啦!咪就係用 Le creuset grill pan 豬煎扒囉!豬扒好鮮味,好嫩,好 juicy,唔知係咪真係用 Le creuset grill pan 煎出嚟嘅豬扒特別好食呢!
又係我同 Winnie 一齊整嘅麥皮雞翼.本來係烤到好脆 o架,不過影得相嚟攪到腍番哂,真係可惜!
要令呢餐飯食得開心又完滿,又點少得好食嘅 dessert 呢!呢個 Gâteau classique au chocolat 係我同 Winnie 夾手夾腳一齊整嘅,不過做唔到裂面,收腰,唯有放多啲色彩鮮豔嘅水果上去轉移視線喇!
比起上次整俾 Arthur 做 birthday cake 果個蛋糕,今次呢個啲朱古力味香濃好多,因為今次嘅可可粉同朱克力我都係用 Valrhona,而且仲用咗 72% 嘅朱古力整 o添!
當然唔少得 Louisa 個班蘭戚風啦!
今餐食得豐富又開心,最重要係自己有份整,唔係好似平時咁喺度等食.鍾意整嘢食嘅人,有份參與製作係開心好多 o架!所以我都同 Louisa 講,我哋得閒就攪吓呢類 party,除咗有餐食,仲可以加快縮短我哋個 " To Do List " o添,真係一舉兩得呀!


text:
你哋有冇留意到,今次份新年禮物係擺喺「消費撐經濟」而唔係「物重情更重」個 catagory 裡面呢?原因係今次呢份禮物係我買嚟送俾人,而唔係我收人禮物囉!送俾邊個?之唔係送俾 Louisa 囉!平時多數都係我收佢禮物,今次輪都輪到我送番禮物俾佢喇!
平時我都好少送禮物俾人,一來自己無乜心思,二來又怕送咗俾對方之後,對方會唔鍾意或者唔啱用,咁就變成垃圾,好無謂.但今次送呢份禮物俾 Louisa,我就送得好滿意,好開心喇,事關呢兩樣嘢都係 Louisa 一定會鍾意兼啱用嘅!點解咁肯定,因為早前同佢傾偈時佢漏咗口風囉,呵呵!
就係呢個煎 pan 同食譜喇!
之前喺佢屋企睇到本「無印良品」產品 catalogue,佢話俾我聽
想買呢個煎 pan 嚟整燒玉子,當時我就即刻諗到買嚟送俾佢
做新年禮物喇!
而呢本食譜係佢之前叫我幫佢買嘅.
原因係我之前同佢講過話我見到有本食譜,裡面有教整玻璃曲奇,
於是佢就叫我買返嚟睇吓,參考吓人哋個 recipe,咁我就順便
買埋返嚟當禮物送俾佢囉!
佢之前送俾我個 Le creuset grill pan 減咗價都要幾百蚊,相比之下,我呢兩份禮物真係名副其實嘅 "小小心意",希望佢唔好介意兼喜歡喇!


text:
依家情緒好低落,因為啱啱收到好友阿聰嘅消息,已經無見幾年嘅 Edward 噚晚凌晨時份離開咗,我知道之後真係晴天霹靂,好 shocking,真係諗都諗唔到!!不過,呢次亦都話到俾我聽,當年醫生叮囑我同阿馳要多加留意自己身體,原來遲啲真係會發生喺我哋兩個身上.
雖然跟 Edward 都無聯絡幾年,但係,收到呢個消息,始終個心都好唔舒服,畢竟大家都一齊玩過,而且佢年紀仲細過我.對朋友嚟講,佢嘅離去始終唔係一件開心嘅事,但對 Edward 而言,就係一個大解脫,永遠都唔駛再受苦!
Edward,希望你往生淨土,早登極樂,與媽咪重聚,阿彌陀佛!!
P.S. 細個嗰陣,成日都會有紅事喜宴,但自從十幾年前開始,就經常遇到白事,當事人包括家人,親戚,老師及朋友,而且年紀仲一個比一個年輕!究竟幾時先至輪到我 o架,我成日都好自私咁講,我寧願我自己走先,好過要我見住你哋逐個逐個咁離開我!當年媽咪離開我無幾耐嘅時候,啱啱電視做緊《家好月圓》呢套劇,我好記得大結局時,夏雨對李司棋講:「我身體比妳好,妳死得俾我早!」我聽完之後就大讚兼拍爛手掌!!我諗好多人都會好似劇中其他角色咁,覺得夏雨好口臭,但係身同感受嘅我,就覺得劇中嘅李司棋真係無比幸福,亦好清楚知道,度呢句對白嘅人兄亦都一定有同樣經歷.


text:
本來諗住倫敦係BA既地頭, 安排一定唔會有咩問題. 但係結果我對BA既處理過程真係好失望.
本來諗住佢地神早知道班機delay, 到我落機時一定有人舉住我個名, 之後會安排好一齊. 點知原來係無. 唔緊要, 咪自己去搵人. 去到Connecting flight Information counter, 點知無人收0左檔.
問其他人話要過0左immigration先可以搵到BA d人. okay, 行多幾步去搵都唔係問題. 印象中97後香港人過英國海關試過有d阻滯. 不過, 咁多年同過咁多唔同海關既經驗話我知, 呢d情況, 答佢地問題時扮下可憐, 扮下無奈, 一般關員都會有d同情心, 順利放你過去既, 最忌係答佢地時聲大而唔耐煩, 見過d關員可以好有耐心同你慢慢玩.
關員: stay幾耐?
radhk: one night
關員: one night…?
radhk: (加d無奈既語氣, 一五一十解釋一次)
關員: 咁係定0左今晚住邊未?
radhk: (無奈狀) 未呀, 要等航空公司安排
關員: 咁係要搵到BA d人先可以入境
radhk: 我試過搵, 不過入面一個BA既人都無 (呢次真係無奈架)
關員: (本能地咁將我本passport揭來揭去, 睇下我去過邊, 有咩visa…佢對個Pakistan visa幾有興趣架) 你有幾多錢0係身?
radhk: (我身上得一舊水美金, 好驚佢又以錢少諸多為難, 我無直接話我有幾多錢, 又無奈地拎出銀包0係佢面前約略一數) not much but enough
關員: (又再揭我本passport) okay, good luck…
順利入境, 諗住一去到BA既ticket counter就一天光晒. 點知又係無人, 太夜收0左檔. 行晒所有check-in counter, 一個 BA既人都無. 好彩最後都搵到個機場既地勤, 話可以搵到BA既人幫手.
同病相憐, 其他轉唔到機既人.
等下等下過0左大半個鐘, 終於有BA既人同所有各種原因轉唔到機既人登記. 重新定航班, 登記名安排酒店. 如是者又搞0左成個鐘, 終於派酒店voucher, 吓, 點解咁黑仔會無我份既.
我再問BA d人, 佢地話佢地係跟據佢地既record幫有需要既人訂酒店, 之前登記0左名, 唔係一定有酒店. (吓… 我又真係聽唔明佢地既解釋), 不過佢都話即刻同我做番, 咁又要另外等多大半個鐘.
就係因為遲0左比voucher比我, 搞到去到酒店check-in都要等好耐.
最後, 到真係到機場酒店已經係1點半鐘. 由10:30 pm 落機, 左等右等, 搞0左成3粒鐘先上到房休息.
間Park Inn都okay. 不過唔記得d鬼佬酒店係無牙刷 (自己d個人用品仲0係機場件行李到), 搞到要去買牙刷都成四, 五十蛟港紙.
最安慰係個早餐係唔錯.
或者有熟航空公司運作既朋友可以話我知BA咁既處理過程係咁正常. 不過, 我自己覺得真係好難接受.
實在太少時間0係倫敦, 除0左d野好貴, 機場好多人, 同埋見到架的士. 對倫敦真係無咩印象.


text:
早幾日前就同大家去咗 香港迪士尼樂園酒店,分享趣緻可愛嘅 迪士尼朋友 造型點心.今日,我將會再次帶領大家離開樂園,不過就唔係淨係去酒店咁簡單...
其實,我有一個小習慣;假如入去樂園玩嘅時候遇著係係比較多人嘅日子,有時我會選擇遠離繁囂,靜靜地行去酒店區.響今年暑假嘅某一日,我做咗一個更誇張嘅嘗試,就係環繞整個 香港迪士尼樂園渡假區 行一圈!
睇睇路線圖!由樂園正門出發環繞整個渡假區,將會先後經過 迪士尼碼頭,香港迪士尼樂園酒店,迪士尼好萊塢酒店,迪欣澳活動中心,迪士尼站,最後就會再次返到去樂園正門,完成旅程!
當日,我係響 迪士尼飛天巡遊 以及 米奇水花巡遊 之間嘅嗰段時間出發,大約係響下午3:00開始行;穿過正門嘅閘口,就去到米奇 滑浪噴水池.
向左?向右?平時響樂園行出嚟,會向著左手邊行過去,到 迪士尼站 乘搭港鐵離開;但係,今次我走向右手邊,去到 迎樂路 嘅另一個路段.
呢條小路人煙稀疏,冇咩人經過... 相信,假如要去酒店區,大部份人都會選擇乘坐穿梭巴士,而唔係行路過去.唔知呢條路幾時先至會繁華起黎呢?
唔單止寧靜,呢度仲有好多優雅嘅裝飾;水柱高低舞動,池中的水不斷流動.響咁悠閒嘅環境之下,整個人都可以平靜落黎.
接近盡頭,右邊有一條分叉路喎!呢條路係可以通去 香港迪士尼樂園酒店 嘅,不過我決定唔行呢到,繼續向前走步向海邊!
一路行之餘,仲要望下燈柱上嘅招牌,有好多響園內比較少見嘅 迪士尼朋友!當中,有一隻全身黑色嘅羊仔,我一直都唔知佢係邊個,幾經搜尋後,得知佢叫做 Danny!
到達 迪士尼碼頭!呢到依然係幾乎一個人都冇,渡輪時間表依然係冇任何顯示... 呢個碼頭其實設計得好靚,盡頭仲有一個燈塔!望向遠方,更加可以隱約地見到市區!可惜,呢到經已被遺忘...
響海傍小徑漫步,行到去 香港迪士尼樂園酒店,再次黎到華麗嘅大堂!暑假嗰陣時,商店外面嘅櫥窗係八週年佈置,上星期去嘅時候就已經變成萬聖節佈置了!
唔逗留咁耐啦,始終我今次嘅目標係要行完一整圈!同埋要響 米奇水花巡遊 開始前返到去!離開 香港迪士尼樂園酒店,沿著 神奇道 前進!
下一站係:迪士尼好萊塢酒店!突然記起,上年響呢到過咗一個好奇妙嘅生日!然而,我今次並無入去故地重遊,因為... 時間的確非常緊迫!要繼續行啦!
講到整個渡假區最少機會行到嘅路段,應該都係由 迪士尼好萊塢酒店 行去 迪欣湖活動中心 嘅呢一段,平時最多只會坐穿梭巴士經過.原來,呢到有一個後台車輛入口.
前面睇黎有啲唔同喎,整到好似一條橋咁嘅?等我望望橋下有啲咩先!大件事,唔夠高添!唔緊要,我跳高黎睇!喔,係路軌喎!呢到就係 神奇道 以及 迪士尼線 交界嘅位置!
終於都黎到路線圖嘅第五個地點:迪欣湖活動中心!行咗一段頗長嘅路,開始有啲攰... 但係我唔可以停落黎,緊接落黎要行返去樂園,我要睇 米奇水花巡遊!
之前曾經有一段時間成日都黎 迪欣湖活動中心,呢段路經已行到熟哂!穿過隧道,響 幻想道 向前行,見到旅遊巴停車場就經行人路走入去!
返到黎熟悉嘅 迪士尼站 外面!時間已經係下午4:00,衝啊!又再見到 米奇 滑浪噴水池,都唔理啦,衝啊!我嘅一圈就響匆匆忙忙嘅情況下完結...
好彩,我返到入樂園嘅時候,第一架花車都未到 美國小鎮大街... 最後,我當然同 米奇 好開心咁大玩水花啦!行咗一個鐘,好熱,而家可以降降溫,啱哂!
環繞整個 香港迪士尼樂園渡假區,比起我原本所預計嘅時間耐,最尾搞到好似好趕咁... 跟住我又響到諗,響香港行一圈需要一個鐘,咁如果係 東京迪士尼渡假區 呢?人地有兩個主題樂園,多間酒店,商場,究竟要行幾耐呢?或者我下次去嘅時候可以黎一個終極挑戰,哈哈!


text:
(網絡圖片)
其他嘢先唔好講,你睇吓個名就已經知呢個所謂十大傑青獎有咩問題.
十大傑青既然冇十個,點解要加「十大」兩個字?十大富豪可唔可以得六個?嚟我公司幫襯有十大好處,我可唔可以淨係同你講原來只得五個好處?
全香港咁多人,你揀唔到十個唔係代表你要求高,而係代表而家好少有料嘅人走去提名.
其中一名獲獎者被圍插,其實對佢有少少唔公道,因為其實佢本來都係一個好好嘅年青人榜樣.出身唔係好,靠自己雙手買到樓,仲買埋舖,供完又好未供完又好,必定算係成就.既然人哋係咁有成就,我哋咁樣批評佢,就係有少少唔公道.
不過只係少少唔公道,即係 5% 唔公道,有 95% 都係批評得好公道.
賺到錢,周圍同人講,係一件好冇腦嘅事.除非你係開賭博網站,你要話畀人聽你係捉路之神,咁你就絕對應該用買樓嚟曬你嘅命.
你係傑青喎,唔係講錢㗎嘛.買到樓就大肆宣傳,同葉朗程呢啲市儈佬買㗎靚車周圍同人曬有咩分別?不過呢個都唔係重點,而重點係,你買層咩樓咁巴閉?淺水灣?山頂道?最戇居嘅人,就係攞住一啲唔巴閉嘅嘢然後巴巴閉咁攞嚟講.
人哋補習天王林溢欣,同你年齡一樣,三年賺一億.你買嘅單位,人哋一炮過唔使供買三十個都可以面不改容,係面不改容呀,因為今年買完三十個,佢下年又多幾千萬,又可以買多十個.你知唔知,人哋淨係泊喺屋企嗰架唔係成日揸嘅法拉利都貴過你層樓?
得,我知,你攞傑青,唔係因為錢,係因為你做過好多社會服務.有做社會服務係好,但呢啲咁嘅社會服務,係唔係足以去到攞傑青?我答你,far from enough.我唔係質疑佢嘅善心,但社會服務呢啲嘢,要 chok 出嚟容乜易.喂,而家講緊攞傑青喎,咁易 chok 出嚟仲係傑青?最令人擔心係,如果做傑青嘅門檻只係咁,十年後個個傑青都會變晒強國富家子弟,因為佢哋會發現,原來攞獎係咁容易 manipulate 嘅事.
搞呢啲傑出獎,最怕就係有人為攞獎而做啲為攞獎嘅事.
呢個傑青話佢冇朋友,我信.因為如果佢有朋友,佢嘅朋友就唔會睇住佢改個咁嘅英文名都唔出聲.Fony 即係虛偽嘅人,你叫自己做 Fonia,係唔係要搵個 Greedia 先襯得起你?
這個傑青真太傑
https://www.facebook.com/marcusyiphk


text:
打算要個salad, 估唔到呢個鴨胸salad咁大碟!鴨胸好味,啲菜落左沙律醋好開胃
main course 老公要左rib eye steak, 上面隻蝦好大隻而且爽口! 下面個薯蓉好味到我係咁偷食!可惜塊steak就一般,食得出唔係靚野.但百幾蚊一碟,一分錢一分貨啦~
我就要左bbq spare ribs,嗰啲薯角好味呀,脆得黎唔燶,好有薯味!(老公話我淨係鍾意食side dish, haha) 可惜個ribs就麻麻地,肉質鞋鞋地,個source又咸左啲,好少餐廳ribs 會失手架嘛!
最後係甜品啦~
上甜品時無啦啦播birthday song, 仲要好大聲嗰隻,我都嚇左一跳!都幾驚喜嘅!
個樣好似心太軟,其實係chocolate pudding with ice cream, 都好味嘅!
多謝老公送嘅花同dinner!
之後我地就趕返屋企見我個寶貝仔啦~
老公仲買左帝苑酒店fine food 蛋糕.呢個hazelnut crunchy cake 好好味呀!我好怕蛋糕好甜,呢個係啱啱好!個皮我以為會好硬好甜,但原來係淋架,只係好薄嘅糖面,咬落去有點煙un, 99 都話個皮好好食!而上面兩粒macaron就真係勁甜,所以我一向唔好macaron 嘅
第二天束花仍然好靚呀~
生日願望就係包包快高長大,一家人健康快樂啦!
其實真心覺得自己相當幸福,爸媽6299健康健在,有自己屋,車,工人,有愛我嘅老公同可愛嘅仔仔,有穩定工作,還有對我地好好嘅親戚朋友!雖然我地唔算有錢,但我已經好滿足!知足常樂!
人愈大,朋友同親人就愈來愈少,所以我好珍惜身邊每一個親人朋友,珍惜自己所擁有的一切!


text:
我......RESIGN左
今日我終於掛起個勇字係心口......resign左我一份巳經做左八年既工,所以黎緊我將會係FULL TIME做攝影既工作,都講解返我本身係做雜誌既Graphic Design唔經唔覺lee份工一做就做左成八年.....其實當中都有好多朋友及同行都問過我會唔會轉全職,但我一路都覺得未係時候,一黎係DM冇咩人識XDD二黎係覺得自己咁年黎都係慣左有一份穩定既工作....如果一時要自己轉變怕會唔習慣.
但除住婚禮攝影比我既滿足感真係越黎越大,但相反我份工就.....(算吧啦!下減一千字.....XDD),我諗個個都應該會識得揀,其實諗返轉頭我可以做到一份自己好鐘意既工作我真係幾幸運,需然未知夠唔夠開飯XDD(請大家多多支持^.^)但起碼我做得開心同滿足ma.所以黎緊我可以投放更多時間係DMwedding度,希望可以有更好既反應啦!
係lee道我想特別多謝兩個人:
一個唔洗講就梗係Mabel啦,佢真係比左好多支持同意見我,老實講我真係一個唔識做生意既人,所以lee方面佢真係幫左我好多好多.
第二個就係Lawrence Tsang,早兩晚同您傾計中真係有好多得著,您既欣賞同鼓勵我會記住的!!多謝您!
好啦!黎緊我就係一個全職既攝影師,希望大家多多指教同比多d意見我^.^


text:
2013年11月9日 星期六
超好食香煎加拿大豬肉條
大家要認住呢隻豬肉條,係一田有得買,初初見佢係唔吸引我,因佢有一大舊肥肉係表面(如圖1),但有次冇我想買豬扒,咁抱住乜都試吓心態買嚟食,但一定要揀有雪花才好食,回到家又諗唔到點整佢,媽媽話愛食香口,咁我用炒香蒜粒同乾葱,蒜鹽,椒鹽,少少雞粉醃佢有半日,因佢有一邊係肥肉,我切成粒粒先煎肥一邊,見佢金黃再煎另一邊,再四邊煎一煎佢見金黃,我取幾粒比家人食,佢哋好大聲咁話超好食,由其係媽媽" 阿女,呢隻係我心目中想食豬肉啦...",真係咁堅,我又食一粒,真係好似食緊燒肉咁,係呀,我一邊煎佢肥肉那邊時真係聞到燒肉香架,我好怕聞到豬肉蘇呀,但呢隻真係一邊煎佢一邊聞到燒肉香,可能我係灑胡椒鹽醃佢,但家人話呢隻豬本身好,食落豬肉粒係爽脆,所以一定要揀有少少雪花(小妹己影吓我揀肉標準),同埋以我哋食了4次經驗嚟說一定要有一邊係肥膏才好食,因佢煎完肥膏油之後舊肉粒係超香,有次買冇肥膏係冇咁香架,我媽媽真係超愛佢,佢話仲好食過燒肉,怕唔係成日有得買,今天同我買定3盒係凍櫃隨時有得食喎,真係比佢笑c我,我哋第一次係就咁煎香嚟食,之後我變化吓伴煎香薯片同菠菜一樣咁好食,由其係菠菜用番煎出嚟豬油(用少少好啦),炒起嚟特別香架,大家有機見到買嚟試吓,有些太太話bbq用佢嚟燒真係正到冇得頂呀.
訂閱: 張貼留言 (Atom)


text:
昨天bb走咗了,喺無任何徵兆下離開咗我,大約10點多,去洗手間時見到流啡,之後仲越流越多,見唔對路,即刻打電話俾巫醫生睇吓可唔可以插個時間睇吓.好彩佢話得,叫我12:45前去到,咁我就即刻同兩位老闆講聲就去睇醫生.去到當然都等咗好耐,好彩我上去前買咗個蛋糕頂肚.大約1:30終於到我,醫生先同我個肚照U/S,但乜都照唔到,跟住醫生要照陰照,叫我去清D小便先,當我去小便時,已經好多血,唉! 我都唔樂觀,但都要照完先算,照陰照醫生都係嗰句話乜都睇唔到,照埋附近的地方都係乜都睇唔到,醫生話應該都唔似宮外孕,佢話可能係個胎根本無大過,醫生話如果個BB有成6個星期應該睇到BB同聽到心跳,但我乜都無,醫生話個胎可能根本長唔成,所以現在排出嚟! 我真係好好好失望,前天仲開開心心做檢查,點知第二日就無咗,到底係咪我做錯D乜呢? 醫生話由於睇唔到個BB,佢話最安全係驗血,昨天驗完,星期一再驗,睇吓個HCG指數係咪仍然高企,如果係就要再檢查睇吓個胎喺邊,因為佢擔心會係宮外孕,一定要搵出個胎先得,如果唔係個胎爆咗會有生命危險.醫生話佢見唔到個胎,所以佢唔會開安胎藥俾我,佢怕如果係宮外孕,養大咗個胎會好危險.醫生解釋得好清楚,仲替我喺樓上搵咗LAB驗血,等我唔洗行嚟行去,我一直都無喊,直到個姑娘幫我驗血時問我點解驗血我先喊出來.驗完之後我就坐的士回家,回家途中打番公司交待幾句,我諗住臨收工先打俾老公,費事影響佢工作,點之返到屋企,見到佢喺度,原來佢放假,我即時崩潰,不停的喊,好彩佢喺度安慰我,情緒總算穩定下來.其實今次都係不幸中之大幸,因為so far身體都ok,好似正常嚟月經咁,我今日都已經book咗睇中醫調理番身體,亦book埋牙醫,因為有bb之後先發現d牙有唔妥.雖然好唔捨得,但都無辦法,只好接受,同希望天主可以好好咁照顧bb.
8/27/2009
6W2D
6W2D
本應今日係6W1D,點解會變咗6W2D呢? 因為我今日去咗母嬰健康院檢查,姑娘話係6W2D喎! 今日亦都是我知道有咗BB之後第一次正式做產前檢查.感覺都....OK啦!
今朝一早起身,原本打算出街食個早餐先去健康院嘅,點知在家中唔知係咪因為緊張得滯,留極都留唔到小便,我怕出到去先留會好"論盡",所以咪喺屋企攪掂先囉! 點知攪吓攪吓,越攪越遲,好彩最後都留到小便,怱怱食件蛋糕就出發喇! 去到已經9:45a.m.,已經好多媽咪度等緊喇! 填好form交咗去登記處之後,便聽到姑娘叫我哋去驗小便,正當我檢緊小便之際,登記處又叫我個名,我真係唔知做得邊樣,唯有先驗小便,再去登記處,原來佢要再同我核對D資料,跟手俾埋個籌我,嘩! 20號呀! 一定有排等,好彩我預咗半日啫!
驗小便嘅過程真係好有趣,原來係姑娘俾兩張試紙我自己浸入小便再俾佢睇結果(個姑娘無講用嚟驗乜,之後聽講座先知係驗糖尿同蛋白尿),其實我都唔知佢有無睇到個result,跟住佢就話得喇! 可以掉得張試紙.跟住度高磅重,又係無人理喎! 只係叫我哋入1號房,入到去無人,又唔知自己攪定等人攪,問人啦! 又好似無人知咁,後尾有姑娘嚟,先叫個阿姐嚟幫我哋做.之後等姑娘量血壓,好攪笑,姑娘問我剛才驗小便正唔正常,我都唔知點答好,咪答正常囉! 我心諗剛才姑娘淨係講咗一句"掉得喇!"跟住就無講其他嘢,咁我就assume個reult OK啦! 姑娘紀錄咗D資料,就叫我出番去等叫名.等呀等...叫我喇! 原來係見另一個姑娘,又係問吓我D過往病歷同親人病歷呀咁,之後佢幫我用張咭計吓計吓就話我6W2D喇! 見完姑娘又等呀等,終於見到醫生了,但係要做我最驚的陰道檢查,有D媽咪話照陰超同陰道檢查都有可能引致下體不適或流啡/血,我都總算好彩, 一來係個女醫生,二來個醫生手勢好好,無令我不適.但好戲在後頭...
見完醫生suppose我便去抽血,點知姑娘插咗入去抽唔到,話要等醫生抽,咁我就無奈咁白白受咗一針,姑娘叫我出去等,等咗一陣又話聽講座,咁我就照去啦! 聽聽吓講座又聽到叫我個名,咁我又要好"論盡"咁(因為隻右手抽咗血拎唔到個袋,左手又拿著驗血紙)走返去頭先抽血間房,入到去,姑娘話你聽緊講座呀? 咁你聽埋先啦! 玩咩,要我一個大肚婆走嚟走去,咁我又走番去聽講座,聽完又去搵番抽血D姑娘,等呀等,我覺得佢好似唔記得咗,又入去問吓啦! 嗰時有另一個好似senior D嘅姑娘話等佢試吓抽唔抽到,我見佢都好似無乜信心,咁我話"左手未試過抽到o架喎!"跟住佢梗係好驚啦! 佢話咁都係等醫生抽好了,跟住又係等呀等,D姑娘又好似唔記得咗,咁我就喺間房出面行嚟行去,佢哋終於記得喇,先去搵醫生,醫生三扒兩撥便攪掂,簡直係無難度,抽血最終都能順利完成.跟住又等呀等! 等到姑娘又叫名攞番D report,唉! 終於走得喇! 當時已經係12:30 P.M.,我由8:45 A.M.,足足要攪到12:30 P.M.先走得,真係勁過馬拉松呀!
到放工見到老公梗係第一時間向佢報告啦! 佢話唔洗錢,係咁上下o架喇! 仲有呀! 你估私家唔洗等咩,咪一樣要等.咁又係喎! 俾要都要等咪仲唔抵.
8/26/2009
6W
踏入第六個星期喇!so far 身體都OK,只係易累一點,晚上都仍然煮到飯,老公亦都好細心咁幫我洗碗.
今日公司要開會,我要拖一箱水去另一個office的會議室,我老細已經知我有咗BB,原先佢叫我話手痛請其他同事代勞,但我又唔想講大話,所以咪諗住LUNCH時自己分幾次拿過去,誰知竟然見到隔離office的OA同事,佢問我去那兒,我話要拖箱水去另一個office的會議室,佢竟然自告奮勇話幫我拖過去喎!實在太好喇! 真係感謝神又一次幫咗我,我竟然唔洗開口話有咗都有人幫我,好彩我無講大話另外搵人幫咋! 原來神真係有佢嘅安排嘅! 衪對我真係好.其實我除咗怕BB小器之外,仲係怕要回應各方的問候與關心,因為我真係好怕人對我熱情過度,我更加唔想一句說話要重覆好多好多次,所以遲D當話俾其他同事知嗰時,佢哋好熱情咁問候我的話,我都唔知點反應好,唉!不過都唔諗得咁多,船到橋頭自然直,我估神都會幫我安排的,哈哈!
另外我今日都打電話去問瀝源間健康院,問佢到底我喺威爾斯掛咗號,仲洗唔洗喺健康院再掛號呢? 點知個姑娘都係叫我去,佢話佢哋逢星期四收新症,叫我8:30a.m.去到就得喇喎!上次老公去威爾斯幫我掛號時填咗大埔個地址,唔知我可唔可以改番個地址去沙田呢? 如果可以的話重新填過張form就好喇! 不過我都喺健康院個website download咗份改地址form,希望填番就OK啦! 原先我都唔知去唔去健康院好,但諗諗吓去咗都無壞啫,去就去啦!
8/25/2009
8/24/2009
5W5D
5W5D
原本想今日同老闆講的,但係其中一個老闆今朝send email給我話放假,唉! 咁又要等聽日先講得喇!
今日放咗工返屋企煮飯,估唔到自己都應付到喎! 不過就要成日提醒住自己唔好急,要慢慢嚟! 好彩老公都好生性,肯洗碗,咁我就舒服好多喇!
今日買咗個file打算入起產檢D嘢嗰時發現老公去威爾斯幫我掛號時竟然填咗我哋大埔個地址,原本我係想填我阿媽沙田個地址的,地址證明都俾咗佢,交帶少一向佢就填錯咗,而醫院D姑娘又好奇咁無check住址證明喎! 不過無所謂啦! 後尾我check過北區醫院只係得候產門疹,生仔都係去返威爾斯的,咁我都無咁驚,不過老公話下次去交另一張form嗰時都係改番阿媽沙田個地址好D喎! 希望OK啦!
今日老公臨瞓前仲同小B講聖經故事添呀! 佢話佢之前嗰晚練習咗好耐,仲要NICAM添,我聽佢講嗰時真係好想笑,不過都忍住,希望佢可以堅持落去繼續講啦!
5W3D & 5W4D
5W3D (22 Aug 09)
今朝一早就同個朋友去覆診,我哋都好耐無見喇! 對上一次係我畢業禮嗰時.起初我都有點擔心會否勞累得滯,但諗深一層都係坐車啫,又唔洗企同行嚟行去,而個醫生嗰度又唔會有D乜嘢傳染病的病人,所以我都照陪佢去,因為我知道佢係好需要我嘅支持的.幸好,佢似乎復原得好好,見佢精神都好OK,希望佢早日康復啦!覆完診同佢返咗屋企之後我便回大埔,因為我想買點內衣褲,我怕我著緊嗰D會太窄影響到BB,之前喺baby kingdom D媽咪話大埔中心有間賣孕婦衫的舖頭又平又靚,咪去睇吓囉! 個老闆娘好nice,我買了一點試吓先,好著就再返去買過.老公今日好乖呀! 喺我返去之前清潔好晒間屋,我返到去沖個涼睡了一會,之後就煮烏冬食.因為今日精神都很累,所以都無乜心機同精神睇書添,真係要爭取時間先至得喇!
5W4D (23 Aug 09)
今朝一早起咗身,因為要返彌撒,我今日唔打算返媽媽度,因為細佬大感冒,我怕被傳染,所以唔返喇! 返完彌撒同老公食完lunch去西田買咗隻雞,諗住整手撕雞,原本去咗商務睇吓有無D乜嘢書啱睇,但係都睇唔啱,都係等有時間去教協睇吓吧! 之後返屋企休息咗一陣,跟住老公話幫我買餸喎! 實在太好喇! 因為真係好熱,而且仲不停打雷,好似想落大雨咁,我真係好唔想落街呢! 而且都幾多嘢買,佢肯去,實在太好喇! 佢幫我買完餸回來後就返咗佢阿爸阿媽度,我就準備自己的晚飯同大家的飯盒喇! 我慢慢整,整一陣休息一陣,都無問題,我整咗手撕雞,淥菜心同西芹炒肉片.不過真係俾我奶奶嚇死,佢突間衝上嚟話拜祖先喎! 可能係七月十四的關係啦! 好彩我D孕婦書都收得切啫,萬一俾佢知我有咗就有排煩喇! 老公後尾都有報料話佢阿媽上嚟,但都太遲啦! 佢都到咗了,好彩我醒目啫! 以後返屋企都係鎖住度門好D.食完晚飯,我休息咗一陣先洗碗,跟住仲整咗鮮奶燉花膠添! 明天又要返工喇! 希望一切順利啦!
8/21/2009
5W2D
昨天終於同老公講咗喇! 佢好開心,仲問咗我好多問題添! 同埋佢都同意等過咗3個月先通知雙方家長,一來想做完產檢同OSCAR,知道BB everything OK,才告訴大家;二來其實初初懷孕都有好多變數,我唔想大家空歡喜;三來我真係好怕他們熱情的照顧同問候,我希望證明我可以妥善照顧自己同BB,咁就可以避免他們之後經常來騷擾我喇!另一方面其實我都唔想佢哋辛苦,萬一佢哋因為照顧我而引致到身體有問題,我會好內疚,因為我真係自由慣,我唔想俾人控制而影響心情,我明白佢哋係關心我,但佢哋唔明白過份關心便會成為騷擾的道理囉!
今日老公好好呀! 佢幫我去威爾斯排期做產檢,咁我就唔洗得登請日假去喇! 希望佢順利排到期啦! 因為佢下個星期放完大假要返工,如果今日攪唔掂下個星期我就要請假自己去喇!
今日我開始食醫生開的維他命同葉酸,食咗好似很累咁,唔知係因為拕BB累,昨晚唔夠瞓累,還是食咗D維他命同葉酸累呢? 今個weekend希望可以有精神同時間整理吓D胎教同育嬰資料啦!不過明天仲要同個friend去覆疹添,唉! 佢好擔心呀! 所以搵埋我去壯吓膽.
8/20/2009
慕道班第四十三課(20-8-2009)
今日以一首詩歌 >作開始,今日的主題係教會團體.
基督係教會的根基à佢將佢自己比喻為葡萄樹,而我哋就係奧體入面的肢體.
若10:1-18 耶穌是善牧
耶穌將自己比喻作牧人,而我哋就係羊,耶穌係一個善牧,因為衪為咗我哋,甘願捨棄自己的生命.耶穌將羊棧比喻為永生之門,而衪就係呢度門,我們通過耶穌就可以進入羊棧,得到永生.
厄2:11-22 在基督內猶太人和外邦人合為一體
天主教係無界限,無論係什麼類型的人,天主都係會接納佢的.基督係基石,因著基督同佢的宗徒廣傳福音,為我哋打好基礎,因著基督令到信仰團體逐漸擴大,成為上主的聖殿,上主臨在當中.
伯前2:1-10 應以基督為基石
我們應該放棄邪惡,唔係要有特權,而係要尋求屬神嘅嘢.
終於confirm喇!
今日一早起床第一時間就係收集晨尿,不過我都怕唔夠濃,所以我都帶定多一個樽仔返工,睇吓下一次小便會唔會濃D,同埋我又驚太早收集晨尿(6:00a.m.),怕攞到去醫務所時因為相隔時間太長所以check唔到喎! 我知我唔應該有憂慮,因為一切都已交托給天主,但又真係好難控制到自己唔諗喎! 最後返到公司,我再留一次小便,但見都係今朝的晨尿濃D,所以都係用番晨尿,在等待化驗結果的15分鐘真係好緊張,時間過得好慢好慢,到我知道結果係positive時真係有點兒想哭,醫生問我係咪好開心,我話係就係,不過都好怕食乍糊,我話我試咗成年都唔得,現在得咗真係有點患得患失,所以醫生的confirmation真係好重要,係一個肯定囉! 因為我到最後昨晚都無同老公講,因為我想肯定咗先話佢知,費事到時食乍糊佢會失望.
之後醫生都同我講咗好多嘢,飲食同生活上要注意的事項,問我想喺邊度生等問題,我打算在威爾斯生,另外再搵私家產檢,所以醫生便寫了兩封信給我,一封for威爾斯的,一封for私家醫生的,另外佢仲開咗維化命同葉酸給我,真係唔該晒佢,佢真係好好人呀!
Lunch time時,我便打電話去巫少慈醫生度book時間做產檢同OSCAR,嘩! 現在book都要book到9月尾,要9月25日,BB大約10 week先做到第一次產檢,而OSCAR則在個多星期後10月7日 (12 week)做,雖然兩個期相距好近,但我真係好想早D見到BB呀! 其實好驚10 week先做第一次產檢會好遲,咪上baby kingdom問吓人囉! 發現原來政府一般都會成10 week打後先做第一次產檢的,同埋D媽媽話10 week 都OK,加上我又book埋OSCAR,如果我無唔舒服就無問題o架喇! 希望BB喺我個肚內乖乖哋,等到10 week時先見面啦! 唔知老公會唔會同我去呢?
仲有,我都唔知何時先同我老闆講,等我今晚同我老公相量吓先! 唔知老公知我有咗會有乜嘢反應呢?
8/19/2009
點解會咁嘅?
今朝一早,我便立刻去買多支曼仔測試吓! 咦! 又係bingo喎! 心諗無走雞啦! 咪嗱嗱聲去睇醫生囉! 點知醫務所用咗三種唔同的test kits,只有一個驗到微弱的positive,其他兩個都係negative,唉! 簡直係情天霹靂,negative? 我買咗兩支成$160的驗孕棒都話係positive喎! 點解現在會negative o架! 我仲俾埋我自己嗰兩支驗孕棒個醫生同個化驗睇添,個化驗話我嗰D驗孕棒可能over sensitive喎! 唉! 個醫生話如果唔趕不如下個星期先嚟過啦! 如果趕的話就明天用晨尿再check過,我話趕呀! 佢話咁趕做乜? 我話好的產科醫生好快full,早D知就可以早D book,而且我真係好心急,我昨晚用clearblue check到pregnant,我真係瞓唔著,我怕食乍糊,雖然我知我唔應該懷疑天主,但我真係好徬徨呢! 我相信天主都會明白我的心情.其實一日都係自己衰,諗住要驗尿,之前便不停飲水,諗住一去到有得屙,但又無諗過D尿唔夠濃會check唔到,唉! 仲以為自己好醒添! 唯有明天再去過啦! 希望今次真係會check到! 不過我都諗住今晚會同老公講,因為我實在忍唔住喇! 我一定要找一個傾訴對象.仲要明天老闆放完假返嚟都唔知會多唔多嘢做,所以都係一早再去醫務所check多次先開工.
價值成$100的clearblue digital,唔好睇佢成百蚊呀! 都係只可用一次o架咋! 不過佢標榜係清楚,因為佢係出字的,一定唔會睇錯,有就有無就無,而且真係好sensitive,佢話可以喺M前4-5便可以check到,所以都係物有所值的.下面嗰支就係傳說中的綠D,係之前買check排卵的testpaper送的,佢無咁sensitive,所以只係得水印.
呢個係價值$60曼仔的驗孕棒,check到有線,即係bingo,不過個化驗師話乜唔係bingo的話係會有個"十"字的嗎? 唉! 呢隻係bingo就有線,唔bingo就無線,我已經睇說明睇得好清楚o架喇!
希望明天順利check到positive啦!
8/18/2009
8/13/2009
慕道班第四十二課(13-8-2009)
今堂我們以一首詩歌 >作開始,今日題目係講聖三共融:聖父,聖子,聖神.
其實天主只係得一個,就係聖父,聖子,聖神三位一體,而聖神就係父子共發之神.而令到三者能夠共融,因為當中有愛.
今日經文:
若14:6-11;15:26-27;16:25-30
耶穌係道路,真理同生命,我們通過耶穌認識父,可以同父溝通.其實父就在耶穌內,而耶穌亦喺父內,可能就咁睇會好抽象,但只要諗深一層,如果父唔係在耶穌內,耶穌又點可以用著天主的能力去行咁多神蹟呢!
聖神係聖父聖子所派嚟的護慰者,堅定我們的信德.
耶穌戰勝咗世界,耶穌由天父而來,最後又返番去父嗰度.
若一 4:7-21天主是愛
4:7-10天主打發衪的獨生子做贖罪祭,我哋通過耶穌可以去到父嗰度,因為佢通過釘十字架犠牲自己做贖罪祭,讓我們無罪可做天父子女.人與人之間亦要彼此相愛,咁天主就會喺我們內,這樣才叫圓滿.
4:19-21人與人之間的愛
我哋應該心中有愛,我們除了要愛天主外,仲要愛埋我哋的兄弟姐妹,如果我們唔愛我哋的兄弟姐妹,就不能愛我哋的天主.
P.S. 不過要愛我原本唔愛甚至係討厭的人真係好難,不過我都會盡力而為,慢慢嚟啦! 希望天主俾D時間我.
8/12/2009
8/10/2009
心情
不過當然我都要聽候天主的安排,孩子係天父賜予父母的禮物,我真係好希望天主會成全我,因為miss咗今個黃金月又要等到出年先再有,過完呢個暑假大家又會變番好忙碌,能夠懷孕的機會就會更加微的了.我現在每天都唸玫瑰經,因為我真係好希望聖母能夠幫我把我的祈求轉告天父,幫我說項,好等衪能夠成全我,賜我一個孩子.希望衪們都能垂聽我的禱告並予以成全啦!
我今日見有時間做個咗個plan,睇吓到時生BB大約要用多少錢,其實生同生之前應該唔多,因為有好多產檢費用公司都包,不過生咗之後就會洗多D錢,希望喺用品嗰方面有多D朋友仔贊助或俾二手貨啦!
如無意外應該下星期一可以開估,期待ing~
8/08/2009
8/07/2009
慕道班第四十一課(6-8-2009)
昨天鍾修女終於返嚟喇! 原來佢過去的三個星期是返咗澳洲 home visit,探佢的屋企人,睇得出修女回來後心情好好,仲容光煥發呢! 所以話工作得太久,真係要放吓假relax吓!
今日我們以詩歌 >作開始,之後就進入今日的主題 - 信仰團體的生活,今堂我們主要集中睇聖經的 >.
首先喺(宗1:12)耶穌餘下的11個門徒(因為出賣耶穌的猶達斯自殺死咗,所以得番11個)同埋聖母一齊準備教會的誕生.
宗2:1-13聖神降臨:聖神除了降在門徒和聖母上,亦降臨其他人之上,所以佢哋聽到門徒們用他們自己的方言向他們講道.
宗2:16-21:伯多祿向百姓講道,宣講耶穌的救恩計劃.
宗2:25-28:見證耶穌係出自達味王朝的救贖者,應驗了神之前向達味所講嘅,達味王朝係會永垂不朽的.耶穌唔會再受死亡控制,因為佢已經戰勝咗魔鬼.
宗2:37-41:三千人聽完道之後歸化受洗,顯現到聖神臨在令到個團體有生命力.
宗2:42-47:教會的建立,教會就好似一個大家庭一樣.
宗9:1-18:天父令到一個迫害門徒門的人掃祿歸化,顯示天父真係愛每一個人,無論佢之前個過乜都好,佢都唔會放棄佢,只要佢係決心改過佢都會接受番佢.
宗13:1-3:掃祿禁食禱告,自我節制犠牲.仲去到外邦人的地方傳揚福音.
迦5:13-26:信徒門該做的事.這裡所講的自由並唔係做乜都得,這裡所講的自由係唔再被魔鬼操縱,這裡仲講咗好多信徒們應做同唔應該做的事.但修女提醒我哋,唔好成日諗我唔應該做乜做乜或我有無做錯,雖然時時警醒係十分重要,但時時刻刻要這樣做亦未免太辛苦,倒不如,時時刻刻令自己心存仁愛,喜樂,平安,忍耐,良善,溫和,忠信,柔和同節制,咁樣自己都會開心d,如果能做到以上各點,根本亦唔會再做那些不該做的事了.
8/01/2009
竊聽風雲
導演: 麥兆輝,莊文輝
主演: 劉青雲,古天樂,吳彥祖,張靜初,方中信
片長: 100分鐘
日期: 2009-07-30
故事內容:
電影以金融犯罪為題材,劉青雲,古天樂和吳彥祖飾演的“竊聽三人組”,是刑事情報科的竊聽精英成員,通曉從傳統常規到高科技的各種竊聽及反竊聽的器材,專門負責跟蹤,竊聽及收集情報,今次任務是深入金融中心竊取機密資料,因而得知股市內幕交易消息,可是他們不惜隱藏情報,更挺而走險以身試法,令他們一步步泥足深陷…


text:
今日又係晨咁早起咗身,望出窗外原來個天仲未光,但原來我哋間房向住東面,可以欣賞到日出.睇完日出就落下浸番轉溫泉消除疲勞,浸完再叫醒3儍去食早餐.
酒店早餐好豐富, 除咗日式同西式嘅食物之外,仲有新鮮水果,食飽飽我哋就番房望住個無敵海景休息一陣,再執好行李check out.呢間酒店好正,真係唔捨得走,希望下次有機會再住過.
下一站係高千穗,不過我哋唔係去高千穗峽而係去坐小火車,小火車係响一條因颱風破壞而廢棄嘅鐵路上面運行,對三儍嚟講去睇風景不如去坐下小火車,所以我哋揀用呢個方法去遊覽高千穗 .由日南到高千穗車程要2個半鐘左右中間我哋响PA食晏,不過嘛嘛好食,食完就繼續上路.
終於去到目的地.由於小火車無得予約,所以一路都驚去到無哂位,一停好車我就第一時間衝去買飛,但都只係買到1個鐘頭後嘅車票,原本可以四圍行下夠鐘先番嚟,不過天氣實在太熱,唔想周圍走所以响度等.職員見我哋係外國人,响等侯期間都好積極安排d節目俾三儍,俾佢哋予先坐下响鐵路行嘅電動車,又去車庫睇已經停駛嘅火車.一個鐘好快過,係時侯上小火車喇.
小火車路程其實好短,全程都係半鐘,途中會穿過隧洞,經過車站同農田,最後响條谷上面嘅鐵橋上停低,响鐵橋上可以吹住山風欣賞峽谷嘅風景,好舒服好寫意,最搞笑嘅係揸車嘅叔叔居然响鐵橋度放泡泡,襯埋風景又係幾靚嘅.短短半個鐘嘅小火車之旅好快就結束,我哋係時候又再起程.
經過2個幾鐘嘅車程,我哋終於到咗今晚嘅住嘅旅館-由布院いよとみ.去到已經差唔多7點,其他住客已經食緊飯,我哋匆匆忙忙check in就上房.間房唔算好大,但就好舒服,有個小露台,望出去見到火車路,火車經都會有聲,不過好彩火車班次唔太密,可以接受.
洗個面就落去食晚餐,晚餐係旅館予備.二,三少食兒童餐,份兒童餐份好似幾好味份量都啱啱好.而我哋就食地雞窩,原以為只係得個窩,點知有頭盤沙律魚生冷麵,仲要係好食,簡直喜出望外,反而個地雞窩就普通d,不過就勝在份量好多,食飽就返房休息.
旅館本身有三個溫泉,兩個室內一個露天,全部都係貸切,只要入去鎖埋門就變成自己嘅私人溫泉,而客房裏面就無浴室,想沖涼就要去溫泉沖.我哋食完飯諗住返房嗰陣見到其中一個室內溫泉無人用,所以就改變主先去沖涼兼浸溫泉.雖然只係室內溫泉,但可以食飽飯舒舒服服沖個涼再一家人一齊浸溫泉就好滿足,浸完溫泉想返房時見到露天溫泉居然無人用,所以趁機去埋露天浸.露天溫泉比室仲要正,三儍可以一齊玩水又唔會影響到人,無哋映下相浸多陣就番上房.
番到房時間仲早,我哋睇陣電視,食下水果就瞓覺喇!
(Day 6 完)


text:
估唔到自己可以真係做到晚晚煮住家飯 但煮咗一個星期 野性難馴 始有 d 想出街食咯
呢排天氣凍 好想打邊爐 但里奧大人話唔好喎 熱氣呀 唉 無哂心機 想蛇下都唔得
唔想食豬 唔想食雞 又唔想食蛋 所以去街市買鯪魚肉 ( $10 ) 再加 2 條粟米 ( $5 ) 就算喇 唔知係咪好多人用粟米打邊爐呢 所以好難先買到粟米呀
臨番屋企前再買包腐竹 ( $6 ) 因為好想煲糖水潤下呀
是日懶餐 - 鯪魚大餅 + 牛油炒粟米 + 腐竹湯丸糖水
鯪魚大餅 - 加菜甫碎 所以食落爽爽地好正架 再加埋泰式醬汁 真係超好味呀
依家習慣 11 點前瞓 感覺好似有足夠嘅時間休息咁呀
今朝好似無咁凍 lu 但依然都要着番件外套呢 唔係冷親好麻煩架
唔想食蛋 唔想食麵 所以食芝腿菠蘿包 + 奶茶 ( $17 ) 個菠蘿包皮甩咗出黎 好似帶咗假髮咁 樣衰到不得了 今朝仲買埋報紙邊食邊睇 $5.5 送 tempo 又幾抵喎 不過其實我好小買報紙 因為根本無時間睇呢 同埋上網可以睇嘛 唔好 sai 錢呢
老細今日番咗喇 所以要快手快腳做嘢喇
晏晝里奧大人同同事食 所以我就約媽咪 朱朱去食晏 食濕炒牛河 + 海蜇燻蹄 + 馬拉糕 好開心呀


text:
( 10-jan-2011 mon )
雖然係星期一 有 d 攰 但心情好好喎 唔知係咪食得飽呢 ~
番到菇場超忙 但我好有衝勁咁做嘢喎 估唔到估唔到 ~
好快就到 lunch time 有 lunch box 就唔駛煩食咩啦 ~
又係忙忙忙 所以好似好快放工咁呀 行緊去搭地鐵嘅時候 有個男人細細聲講 " 行快 d 啦 媽咪等緊 " 好似同我講咁架 我果下好驚呀 好似叫我咁 因為我行緊嘅時候唔見有細路仔嘛 我驚佢係傻呀 好在 佢真係同行緊佢後面嘅仔仔講嘢咋 ~
呢晚好攰 但又想煮喎 已經諗好哂買咗乜嘢先 第一樣買叉燒 點知無喎 唔理啦 其實嘢先 到最後行去遠小小嘅燒臘檔買叉燒 但個樣又衰到不得了喎 所以無買 諗住去惠康 但係惠康係 pack 好哂 一盒細細嘅都差唔多接近 $20 又覺唔係好抵 所以最後去明星酒樓買半斤叉燒就番屋企 lu ~
去到買叉燒嘅時候 見到好多男人阿叔買兩餸飯盒 我覺得佢地係無住家飯食咁架 好慘咁 希望里奧大人唔會成為佢地嘅一份子啦 ~
是日懶餐 - 叉燒炒麵 + 菠菜
叉燒炒麵 - 半斤叉燒 $28 食落都唔錯 唔會好鞋 第時可以多個地方買叉燒喇 ~
菠菜 - 想食油麥菜架 但街市又無喎 所以菠菜囉 ~


text:
2014年9月13日 星期六
忘不了拉麵小籠包 @ 官塘 ( 13-SEP-2014 )
蜀都燻魚 - 唔好食 哈哈
蔥爆牛肉 ( 配薄餅 ) - 一般啦
滬江炸醬麵 - 睇 menu 好深色好吸引 點知 ..........
( 13-SEP-2014 SAT )
因為我要清假 所以請星期六 其實我得番 1日半咁大把 所以慢慢拻 哈哈 ~
今朝同里奧大人自然醒 但我 9 點幾都醒咗 lu 咁我見里奧大人企咗起身 我咪問佢係咪起身食早餐喇 之後佢擰轉頭話我痴線 咁鬼大聲 嚇死佢喎 因為佢話諗住靜靜地出去 唔嘈住我 但其實我都醒醒地啦 佢痴線就真 ~
去 Delifrance 食早餐 坐得舒服 但得牛角包好食 其他無厘味道 同埋杯凍咖啡唔好飲 熱都係唔好飲架 所以應該唔會再黎食 lu ~
里奧大人話想同我出去行 但其實佢有嘢做 不過其實我都真係唔想出街囉 好鬼熱呀 情願喺屋企執下嘢好過 我執好個廚房同零食柜 都用咗 2 個幾鐘 出咗成身汗 所以唔再執其他嘢喇 要沖涼休息呢 ~
2 點幾去麥當勞食 tea 估唔到唔駛排隊仲大把位 其實過期食物同地溝油呢 d 大公司都咁 何況細公司呢 依家講出黎果 d 食店都只係冰山一角 所以我地已經食唔小啦 真係唔驚得咁多囉 種子都有假啦 依家 d 人無哂良心架喇 真係等天收囉 為咗賺錢妄顧人命 真係夠哂賤 ~
食完就自己去惠康買嘢 里奧大人就番屋企做公司嘢 ~
差唔多 5 點半家姐打黎 話煲咗西洋菜生魚湯 問我要唔要 我更要啦 所以一陣去停車場交收呢 ~
拎完湯番屋企就走喇 去官塘廣場買電腦袋比晴晴 daddy 里奧大人要買把風扇仔比我 驚我喺醫院好熱呀 因為上次醫院真係好鬼熱囉 ~
搞掂哂就去食嘢 食完就搭地鐵番屋企 lu ~
超勁熱 所以即沖涼 里奧大人就做嘢做到 9 點半 話唔做喎 陪下我睇電視 ~
聽朝番主日學 11 點半要瞓喇 ~
訂閱: 張貼留言 (Atom)


text:
Pepperoni Supremo - 好味呀
BBQ Chic Chop ( Half ) - ok 啦
Seafood Fett w/Tomato - 無厘味道 @@
Tomato Salad Chips - 個 Clips 唔好食囉
( 4-SEP-2014 THU )
里奧大人依家上大陸新 office 要 6 點半起身 我就會 7 點 50 分先起身 以前 8 點架 不過我發覺呢排等車耐咗 所以都係早小小起身好 d 唔駛咁趕 ~
今朝食芝腿治 呢期鍾意唔烘底 好似無咁熱氣咁 阿姐仲以為佢漏咗烘底添 哈哈 ~
菇場唔太忙 不過有濕碎嘢做囉 ~
今日好在有 lunch box 咋 因為出面好焗 同埋無啦啦又好大雨咁呢 ~
放工坐 van 去 Mega Box 因為上次同媽咪食泰菜 經過 CPK 我話呢間好味 所以佢話黎試下 ~
我行咗陣 IKEA 其實我成日覺得 IKEA 好似迷宮 同埋覺得有入無出咁 哈哈 因為一定要行哂先行到出口 半路中途想走都唔得囉 ~
家姐 7 點 15 分先到呀 所以佢一坐低就話餓餓餓 好在 pizza 啱啱到 可以熱辣辣食 ~
之後奧大人打黎問今晚食咩 嘩哈 我完全唔記得同里奧大人講今晚佢自己食添 好在佢打黎咋 ~
呢餐抵呀 用 Compass 有 8 折 好似因為係星期一至四 同埋 Promotion 好似做到 9 月底咋 ~
8 點半一齊坐的士走 送埋家姐坐巴士就番屋企 lu ~
番到屋企已經見到里奧大人 不過之後佢都做嘢 lu 我就沖涼休息 11 點幾瞓 ~


text:
明爐燒味拼盤大斑兩味 - 碧綠炒斑球大斑兩味 - 蒜蓉蒸頭腩紅燒鮑參翅肚羹荔茸鳳尾蝦枝竹羊腩煲田園脆綠蔬當紅南乳吊燒雞 生炒糯米飯精彩甜品 - 合桃露精彩甜品 - 綠豆沙
( 31-dec-2010 fri )
今日 Happy Friday 再加上係 2010 最後一日 心情真係特別興奮呀 因為好期待新一年嘅開始呢 ~
早餐要食飽 d 因為飽 d 個人會精神 d 同埋特別開心 d ~
Holiday Mood 啦 番到菇場無嘢做 更加好想快 d 放工呀 ~
晏晝食完 lunch box 之後就落街買嘢 但買唔到嘢添 又好熱喎 唉 無收鑊嘅 之得唔落街啦 ~
噢噢噢 仲諗住放 4 點添 原來無得放早 仲要好忙添 不過算啦 好過悶嘛 ~
今晚約咗大眼妹一家同埋佢家姐一齊食飯 里奧大人又放 6 點半 所以諗住行一陣 之後再 join 埋里奧大人一齊去 途經街邊檔 買咗梳皇帝蕉 再去食神傳說買咗零食比自己 又買餅乾比里奧大人 點知里奧大人打黎話不如將 d 餅乾直接拎去佢公司 咁佢就唔駛拎黎拎去 咁又係喎 所以我就接里奧大人放工喇 ~
今次着 One Piece 又出事啦 里奧大人同事問我地會唔會倒數 我地話唔會啦 佢同事話 " BB 唔捱得夜 " 我仲以為佢知我地早瞓 所以用 BB 黎形容 點知里奧大人陰陰咀笑 話妳知咩事啦 我話我真係唔知喎 佢話同事話緊妳個肚嘅 BB 呀 Oh no 個腩真係大成咁 成日比人誤會 慘呀 ~
7 點準時到酒樓 大眼妹一家又係差唔多時間到 今次我地叫咗半席嘅菜式 我覺得勁有 Family Feel 咁呀 又一齊飲紅酒 呢晚好開心呀 ~
差唔多 9 點半就各自歸家喇 我帶里奧大人搭 Van 仔番屋企 點知搭錯車 我仲同佢講話呢條 Van 仔線又加咗價 點知去到中途發覺路線唔同之前 再望真 d 個牌 原來係另 1 條線嘅 Van 仔 好在可以比我地中途落車咋 唔係都唔知去邊到先可以落車呀 之後再行番附近 Van 仔站 好在唔遠咋 不過已經比里奧大人嘈嘈嘈 我實在太論盡喇 咁都睇錯 ~
2010 年最後一日喇 好想同里奧大人一齊迎接新嘅一年 但我地年紀大喇 要早瞓 又唔想同人迫 舒舒服服喺屋企相親相愛咁倒數仲好啦 ~


text:
2013年8月25日
魔法筆 特務手冊 小熊信紙... 各式各樣精緻的文具!
尋日發表嘅《幸福‧童話》魔法之章,男孩就揮動魔法棒,打開幸福歡樂的大門.其實嗰支魔法棒係來自日本嘅 迪士尼商店!今日就等我順道分享一下 迪士尼商品 嘅文具精品!
嗰支魔法棒原來嘅面貌,只係一支平平無奇嘅原子筆,上面有 魔法師米奇 同埋幾粒星星.
呢支筆附有一個 米奇魔法帽 筆蓋,只要將筆蓋拆出黎,就可以寫字架啦!
神奇嘅事情發生啦!呢支筆不斷延伸,變得愈黎愈長,最後變成一支魔法棒!好正!
魔法棒究竟有幾長?伸到最盡的話,仲高過一隻 大Duffy!好厲害啊!
我響 迪士尼商店 都買咗好多文具,其中一樣我幾鍾意嘅,係一套文件夾套裝!有一個文件夾印有不同造型嘅 豆豆,好得意啊!另外亦有兩個分別係 大眼仔及毛毛,三眼仔.
呢個套裝總共有四個文件夾,最後一個就係大雜儈!有齊哂以上提及過嘅所有 迪士尼朋友!
正面就係 大眼仔,毛毛,背面就係 豆豆,三眼仔!又係有好多搞鬼造型!
除此之外,我都買咗一個獨立發售嘅文件夾,主角就係:鴨咀獸泰瑞!
泰瑞 只不過係一隻鴨咀獸,唔做得啲咩;但係將文件夾反轉,佢就化身成密探,要去對抗惡勢力!
之後就有便條套裝!封面有好多 迪士尼朋友!搞到我又俾佢吸引咗,買咗返黎!
當然就唔少得 米奇家族 啦!我另外仲見到 小飛象,奇妙仙子... 可以話係滿足哂所有人嘅喜好!
裡面有好多款便條,但係有一款特別引起我嘅注意!右邊嗰版嘅左下角,有經典版 米奇,米妮!
講起經典版角色,迪士尼商店 都有推出好多經典版 小熊維尼 嘅商品!我又買咗兩款精品!
呢個信紙套裝就有好靚嘅信紙同埋信封,亦有設計到好似蠟印嘅貼紙!
整個套裝包含咗好多野,除咗以上物品,仲有兩種小飾物!不過我就諗唔到條鎖匙有咩用... 諗返轉頭,有幾多野我買咗返黎係會用丫... 所以,最重要係靚!哈哈!
另一款經典版 小熊維尼 精品都好靚架!係貼紙!買一套貼紙會附送塑膠袋,同樣係好靚!
有部份讀者應該知道,我係好喜歡買貼紙嘅,因為我鍾意欣賞印響貼紙上面嘅 迪士尼朋友 圖畫.而日本嗰邊係有好多好多貼紙賣,我又點會忍到手呢?結果就係...
有一套貼紙係用咗郵票做主題,並且又係有好多不同嘅 迪士尼朋友.
郵票貼紙有大有細,咁啱我喜愛嘅 小熊維尼,小飛象 係大嗰兩款,好開心!
唔係每套貼紙都附有塑膠袋,例如呢套Q版 小熊維尼 貼紙就係冇嘅;不過我好鍾意啲蜜糖罐!
而講到我最愛嘅一套貼紙,就係以下呢張!全部都係 豆豆 黎架!
話說,大家知唔知道,豆豆 入面有其中一粒係妹妹黎嘅!望真啲,你睇唔睇得出邊粒係女仔呢?
呢篇完結之前我想問下,當你一入黎 Tho's Dreams,見到只得呢篇文章,有冇一刻想噓我?請放心,我已經製作緊首篇有關 東京迪士尼渡假區 嘅文章,內容非常豐富!好快會有得睇架啦!;)
於 15:07
標籤: 東京迪士尼之旅2013 [商品]
訂閱: 張貼留言 (Atom)


text:
第七回 食扒屋
2014年11月13日 星期四
布藝店 (姐妹情 最終回)
創意劇場 之 姐妹情 最終回
上集講到孖妹間新舖搞點晒, 仲走去慶功!
今集尾聲終於講到戲肉
孖妹籌劃多時o既新店, 終於開張
佢地開咗一間"布藝店"
呢個idea係由細孖諗出來
近年流行DIY
好多人都鍾意制作自我獨一無二產品
所以呢d配件專門店深受歡迎
加上細孖對手袋制造有豐富經驗
將兩者合併開一門diy布藝店
專買材料及提供制造指導
除咗布料配件, 仲有教學書賣
仲有多款開裁好o既手袋材料包賣
基本工具都一應俱全
佢地仲會自家設計d手袋既可以零售又可當樣辦吸引客人
仲有大孖間workshop有餘料又可以攞黎嘢到賣
講咗咁耐, 依家睇吓佢地開張後情況
大孖: 食完早餐就開舖, 網上店今日有無order
(細孖早已定好, 除咗門巿, 仲開埋網上店, 做埋郵購生意)
細孖: 有2個袋order, 轉頭我會開料
大孖: 咁我要快手d, 今日要搞掂好
食完早餐就啦啦聲開工, 細孖負責開料
去到中午時段, 門巿就開始有客人
客人A: 請問呢d材料包, 真係可以做一個手袋?
細孖: 除咗車線, 全部所需的做料有齊, 好方便
客人A: 咁我要呢包, 唔該
客人B: D布料細細件好方便, 唔洗買一碼咁多
客人B: 唔該, 我想配一個綠色車線車布料用
大孖: 我見議撞個深綠色會加出效果
客人B: 好呀!
客人C: 請問窗台個手袋可唔可以睇吓
大孖: 小姐, 呢個袋係我地自己做, 出街唔會同人撞款
客人C: 手工好靚喎, 好鍾意, 唔該包起佢
大孖: 多謝晒
客人D: 呢到D配件款式好齊全
客人D: 就買材料自己試吓DIY先
客人E: D花布好靚, 質料好好, 買幾埤
大孖: 今日D order搞點晒, 可以收工
細孖: 應該好快會上軌道
細孖: 收咗工, 今晚去食咩好?
~~ 完 ~~
場境制作日期: 2013-10
創意劇場 ~ 姐妹情
第七回 食扒屋
第六回 孖妹屋
第五回 咖啡店
第四回 Coffee Shop
第三回 Mini Cake Shop
第二回 My Office
第一回 Craft Shop
訂閱: 張貼留言 (Atom)


text:
查看相片
喺無綫劇集《一屋老友記》入面飾演細寶嘅張彥博,劇中雖然只係配角兼生面口,不過就搶鏡度十足!佢喺劇入面讀完大學後乜都唔願做,淨係搞下音樂又唔正正經經打工,激死屋企人.喺劇集入面做到入型入格,令大家都以為佢真係好後生,不過其實原來佢過埋今年生日就36歲架喇!而家好多藝人都好似食咗防腐劑咁,個個都變童顏.今日同大家數下仲有咩藝人都係keep得咁好
查看相片
蔡卓妍(阿Sa)
2001年憑住青春無敵出道嘅阿Sa拍著阿嬌成為女子組合Twins,雖然以前經常被人批評,不過無阻其演藝事業發展.雖然而家33歲,喺呢出道十幾年嚟經歷結婚,離婚,拍拖,分手,不過樣貌依然同當年嘅學生妹look無分別,只不過多咗一份女人味.
查看相片
鍾欣潼(阿嬌)
有阿Sa當然就有阿嬌同樣年過30嘅佢出名有啲Baby Fat,不過35歲嚟講皮膚樣貌各方面都保養得十分好,到而家拍戲都仲可以扮學生.
查看相片
周慧敏
一向俾人話食防腐劑大嘅周慧敏雖然而家已經少咗幕前演出,48歲嘅佢到而家仍然都維持到玉女形象,同90年代嘅佢一啲分別都無.倪震真係執到
查看相片
孫慧雪
今個月就34歲嘅宅男女神孫慧雪,向來深受網民愛戴,淨係睇樣真係估佢唔到已經年過30.好似係啱啱播完嘅《純熟意外》,阿雪劇中飾演楊言愛,係殷然(蔡思貝飾演)嘅好朋友,望落去真係同25歲嘅蔡思貝差唔多.最近,佢仲趁住入行10周年推出處女寫真集添呀,相信到時應該會有好多巴打支持阿雪㗎
查看相片
邵美琪
今年51歲嘅邵美琪喺正在播出嘅《完美叛侶》入面狀態大勇,演技仍然細膩之外,最令人驚奇嘅就係佢「逆生長」嘅外貌.好多網友都大讚佢keep得好,扮三十幾歲嘅少婦仍然十分有說服力.
查看相片
張智霖
童顏並唔係女士嘅專利,就好似44歲嘅張智霖咁.佢同台灣嘅林志穎,日本嘅福山雅治齊齊被網民封為童顏三寶.雖然佢之前喺國際電影節被司儀讚佢同廿年前一樣,佢自己就話其實自己知自己漸漸變老,只不過外人未必睇得出,仲話自己係天然無添加.天然無添加都仲Keep到咁?Botox以後無定企
查看相片
曹永廉
51歲嘅曹永廉自從拍咗《公公出宮》後就被網民話佢逆齡生長,扮娘娘腔嘅太監「細雞」扮到入型入格,深得觀眾喜愛.不過俾人讚佢童顏成功吸睛時,佢就話:「我個樣還可以,但副偈唔得,不過化粧都好重要!」


text:
成日聽見人話引埋哂啲狂蜂浪蝶,即係好受歡迎而且通常都係型男索女嘅專利,不過如果引到堅·狂蜂嘅話,到時你就笑唔出啦.話說有位網民間房長年都唔開窗簾,點知一打開窗簾時就呆左,原來窗外竟然有個成半隻窗咁大個嘅蜂巢!呢位網民就話問過漁農署,但就話要佢自己搵人拆左部冷氣機先至幫佢處理,但係邊有冷氣維修夠膽來拆呀?搞到網民唔知點算好,只可以上網求救!
結果引起網友熱烈討論,有網民叫事主拎去淘寶賣咗佢,又有網民叫事主用殺蟲水或者用火攻;亦有人話千萬唔好用殺蟲水,後果嚴重到連滅蟲公司都唔願意接,亦有人話等天氣轉凍,蜜蜂會自己走.拿拿拿,呢個網友最實際,叫事主:「你拉返塊簾就無事!」
網民回覆:
事件發展成點都係未知之數,不過原來網上都曾經出現過好多屋企出現蜂巢上網求救事件!原來屋企發現蜂巢食環唔一定會理,佢哋只會處理公共地方又或者村屋發現既蜂巢,至於私樓,就要閣下同管理處自理啦!仲有網民話試過打電話俾食環,食環建議當事人夜晚等啲蜜蜂視力減弱時著多件長袖衫自行處理,因為蜜蜂夜晚係盲嘅咁話,真係唔知點應佢好啦!
如果唔好彩屋企出現蜂巢,最好都係打1823搵返專業人士去處理啦,萬一俾虎頭蜂針到,分分鐘有生命危險架!
相片來源:二手傢私傢俱電器專區@facebook


text:
我第一個糖皮花花cupcake前星期已經送出比朋友做生日禮物
朋友話好好味,真係多謝哂
我真係好驚唔好食啊
原先我本來係整12個
但後來第2底蛋糕衰左,加上又唔夠時間
咁我就只係做左6個
我都估唔到自己真係咁有興趣
我見到咁靚的cupcake真係好開心
成日都上網睇下其他人的作品
本地網站睇
外國網站又睇..
仲成日煲youtube學野
又成日蒲書局睇書
我發覺中文出的翻糖書真係好少
外國的cupcake書真係好多好多
我的生活因為蛋糕充實起來
成個人都好似靚左(呢樣我d朋友講架)
又成日出中環complete deelite買材料
complete deelite的店員已經識得我喇(因為我去得好密)
在此,我要多謝blog友Irma的教導
Irma真係教左我好多,又成日解答我的問題,真係好多謝妳啊
另外,我老公一路以來都比左好多意見我
個牛油cupcake食譜我地都試左3個
總之我就好開心啦,多謝哂支持我整餅的人
唔講咁多...睇下相先
牛油蛋糕仔的材料
如果有牛油杯子蛋糕的食譜可以比我呀,我想繼續再試更好的啊
我的工佢枱,個底我加左塊厚的透明膠,響家品店買$17/尺,呢隻膠唔痴糖皮,平靚正
自己打的buttercream
先整左d花花,呢隻花我響Youtube學的
搞惦第一個
完成喇,呢六個cupcake我一共用了4個半小時
入盒就送出喇,朋友好鐘意啊
********
我買的fondant係響中環安蘭街complete deelite
門口,我入面無影喇,每位店員都好好人,全部都好肯答問題架
我次次去都見到好多外國人去買野
工具我響返上海街買(平好多),我搵到間全九龍賣得最平的糖皮工具,有興趣知就問我啦
complete deelite我主要係買satin ice的fondant,今次我買左白色,另外果盒係icing要黎溝色用
呢盒gum paste硬身d係要黎做花花
*****
以下係昨天買的
我明天要整個蛋糕同朋友慶祝生日
我諗住整個fondant蛋糕
今次個面我試wilton出的fondant,呢隻係pink色
留返黎下次做cupcake用
complete deelite的cupcake係出名好好味,我買左個黎試下
真係好好食,朱古力buttercream一d都唔會好甜
個蛋糕有d脆脆的朱古力係面,又係好好食
$22/個
所以話一定唔好怕羞,同店員傾下計又搵到好野
原來佢地有homemade buttercream賣
呢盒係原味$78
可以放響雪櫃,用的時侯放出黎室溫一個鐘就用得
我整的buttercream太甜真係好難食,我試左佢地呢隻真係好好味
完全同我整的係兩回事
呢排響書局買左兩本書
呢個係我早幾日跟Irma整的花花夾子


text:
The Mira Hong Kong
商戶搜索
服務詳情
評語 提交評語
我哋揀The Mira就係因為靚同埋露天,配合番大自然主題,同埋主要都係方便.
當中籌備嘅過程都係我哋主動問同埋追,佢就唔會主動去幫我哋諗啲我哋諗唔到嘅嘢,其實我哋都希望佢哋會主動幫我哋,但係最後可能好多嘢都要我哋自己搞番.
到咗當日啲姊妹係換好哂衫自己嚟嘅,但係去到reception嘅時候就冇提供指示俾佢哋,佢哋要自己問先知喺邊到上去.
場地方面可能始終係temp staff,好似唔係咁熟手,例如有位賓客想要檸檬水,嗰位staff可能唔係太清楚所以就話冇檸檬而就咁俾咗杯熱水佢,但係其實buffet張枱係有嘅.
我揀Mira擺酒係因為俾佢哋婚展個booth吸引咗,個sales manager (Henry Law)好好,例如我送俾賓客嘅小禮物(macaron)佢都幫我包起哂,唔駛另外加錢.
當初我係2014年二月頭落訂,Mira係唯一一間可以in advance咁話俾我知係fix咗呢個價,唔會再額外加錢,咁樣令我budget嘅預計係好好多.
到咗big day就唔係Henry跟,佢pass咗俾另一位同事Eva,佢都係好好,基本上佢真係24/7,就算我十一點幾message佢佢都會即刻覆我,好prompt response,啲follow-up亦都好好.另外Mira照顧得我哋好周到,佢提供咗啲吹氣球嘅機,喺玩新郎嗰陣用,之後我太太所要求嘅佢都提供到.
聽番啲賓客講啲食物好好,但service就可以改善,可能始終係外判,員工質素有啲參差,比較難控制,有啲賓客反映就話啲食物有啲凍咗,我哋自己嗰碟係okay嘅.整體都算滿意!
其實我一向做嘢嘅公司同Mira有contact,見之前合作開都OK,而且我當時時間都幾tight,所以見佢呢度有位就揀咗佢哋.不過,Big day前接洽嘅sales同事態度我哋就唔係咁滿意,好在另外一位負責banquet嘅同事就OK,所以big day當日都無咩問題.
因為Mira價錢都唔係平,但我哋傾嘢過程中間都有啲氣要受,所以心情就唔係太好同唔係咁滿意.主要係喺傾嘢期間,我哋有啲requirements想改同提出,佢都好straight咁答yes/no,而唔會幫我哋諗其他方法去試吓幫我哋做.我哋提出嘅要求好多佢都話「呢啲跟酒店policy我哋做唔到俾你哋喎」.其實我自己之前都有同其他酒店傾過,其他嘅sales都會話幫我哋問問之類,令我哋覺得真係caring好多.例如,嗰度包埋酒水,但我哋做完food tasting後覺得啲紅酒唔係咁OK,就想唔要酒換做其他嘢.一開始講完佢都話唔可以轉,咁我哋拗咗好耐最後都俾我哋轉,但中間嘅態度就受咗啲氣.跟住,當初我哋話擺16圍,但我哋因為一啲原因減咗,佢都問咗我哋好幾次會唔會加返.我諗可能佢係擔心我哋meet唔到minimum charge,不過後尾我哋upgrade咗個plan,換咗間大房同買咗啲餐前小食,所以都meet到,無問題.但係中間佢問我哋嗰時嘅態度就唔係咁好,亦令我哋覺得佢嘅態度同一開始嗰時唔同咗咁.我覺得佢做嘢係夠細心,但啲態度就比較掘,唔知係咪佢個人習慣答嘢係咁,但做客人聽起上嚟就覺得唔係咁好.我覺得或者佢可以試吓唔好答得咁硬,試吓幫我哋諗諗先,或者唔好咁直接咁答唔得之類會令我哋感覺好好多.
雖然sales team同事令我哋感覺唔太好,但要讚一讚佢哋event team嘅同事.嗰時我哋上去同佢哋傾返啲big day details,佢就主動送咗啲當日嘅泊車票俾我哋,仲話唔夠可以問佢再攞.另外,當晚event team都幾幫得手,我哋係用咗最頂樓嘅ballroom嘅某一間隔,賓客feedback都覺得場地同食物各樣嘢都唔錯.但當晚event我就唔係太留意到佢係咪有個staff長期跟住我,可能因為我太忙或者係我啲姊妹都有跟住我,所以成晚印象中好似只係見過1,2次左右就唔見咗.Big day之前我哋有做過場地testing,各樣嘢都OK,但可惜當晚播片嘅時候就hang機,播播吓之後播唔到,只係聽到聲無畫!(係我老公俾我嘅驚喜片段嚟).到最後我老公去同佢哋埋數時講起呢樣嘢,佢哋就送返啲酒水俾我哋,都算係咁喇!(係我老公就傷心啲啦,播唔晒佢預備咗嘅片)
其實Mira場地同食物上都算OK,但因為佢哋sales team嘅態度唔係咁好,我自己就唔會recommend人用佢哋嘅service.
因為我哋30圍左右都唔少,所以我哋可以考慮嘅地方都唔係好多間.Mira其實唔係平,仲貴過帝京,但當時我哋去帝京做site visit時就唔係咁滿意.帝京site visit真係只係帶你去睇完個場就走,唔會坐低同你go through啲plan包啲咩.去Mira睇場後就覺得佢哋個服務態度好好,會有時間帶你去meeting room度好仔細咁介紹個plan俾你聽,感覺好用心,所以最後揀咗Mira.
跟我哋個account manager Fiona Cheng佢跟得好足,所以好多嘢都好放心.其中Mira值得一讚嘅係佢哋對當晚嘅食物好細心.因為我同我先生都有一個朋友唔食豬,但會食其他肉,佢哋就盡量幫我哋keep原本個menu,完全無再收我哋extra charge.有啲酒店會用個好簡單嘅方法就係俾素菜menu我哋,但Mira就唔係咁做.我哋去試菜嗰時交代咗呢個情況,主廚就出嚟同我哋講有一道焗釀響螺入面有豬肉,會幫我哋其中兩份走豬肉.個湯都幫我哋睇下會唔會當晚有隔離嘅banquet有合適嘅湯可以serve俾佢哋.之後當晚返黎feedback都好好,嗰2位客人都好appreciate咁照顧到佢哋.Fiona佢喺我哋big day嗰日有另外有2個potential客要睇場,都有事先同我哋講定,問我哋介唔介意先去做.除此之外,我哋個package係包咗試菜同埋試菜嗰晚有模擬返我哋嗰日個場係想點set.我唔知係唔係特別安排,但我哋試菜嗰晚同big day當晚都係同一個event host.因為試菜嗰時見過,big day嗰時就令我哋好放心,唔使再做ice breaking,同埋都算傾過吓當晚嘅嘢.
當日我哋3點鐘check in咗連酒席包嗰間酒店房,大家都喺嗰度休息.雖然都明白佢之前有event都早唔到交場俾我哋,但如果3點鐘已經可以俾我哋放物資喺場地嘅某個角落就好喇,可以唔使搬2次.
另外,嗰晚跟住我個妹妹阿moon好好,一見到我就好自動波咁叫我唔使擔心,會全程睇住我.有一個位我好appreciate佢嘅就係當晚有啲親戚嘅細路因為開始夜,眼瞓有啲扭計,佢即時喺自己衫袋度攞咗隻公仔出嚟吸引啲細路嘅注意,令大家都留意返鏡頭,我都估唔到佢咁細心!同埋佢自己好識執生,見我哋中間要有斟茶嘅環節就即刻幫我哋放好啲椅,茶具同跪墊,令成個過程都好smooth.
場地方面,當晚佢哋有個專人操作panel,俾咗歌同片佢哋就自動自覺幫我哋處理好.Event host之前亦同我哋go through過晒成個run down,所以大家都配合得好好.最後交尾數過程都好順利,因為一開始都傾好晒有咩要額外收錢.而且佢哋張單都列得好清楚, 所以無問題.最後就係,個場地真係好靚!


text:
2013年8月8日 星期四
西刀魚丸出前一丁 + 豬肉水餃辛辣麵 ( 8-AUG-2013 )
( 8-AUG-2013 THU )
唔知係咪飲咗水鴨湯 半夜熱醒呀 次次食完 d 補嘢都係咁呢 ~
好多時都係星期四晚先番媽咪屋企食飯 所以成日以為今日係星期五 ~
早餐食奶油豬仔包 齋齋地都唔錯 其實我早餐最緊要係杯咖啡 無佢唔掂呀 ~
菇場忙咗陣就 hea 喇 今日有 lunch box 又係食到好飽 所以又出去行下 lu ~
里奧大人上咗大陸 又唔知幾點番 所以我都唔買餸喇 ~
番到屋企飲碗湯 之後就執嘢 襯里奧大人唔喺屋企 要掉哂所有買咗無食過嘅嘢 掉咗 2 大袋呀 其實真係好折墮 我真係要忍下手唔好再亂買嘢喇 ~
之後再抹乾淨書房 再拖埋地 抖陣就煮麵喇 雖然里奧大人差唔多 9 點可以番到屋企 但我好餓呀 所以都係自己食先 ~
是日懶餐 - 西刀魚丸出前一丁 + 豬肉水餃辛辣麵
西刀魚丸出前一丁 - 其實都好驚包西刀魚丸可能過咗期 不過估唔到原來係 2014 年先到期 但我依家會買咗就食喇 好過擺到過期 咁仲嘥咗 個出前一丁都係 8 月尾到期 所以拿拿聲食埋呢 ~
豬肉水餃辛辣麵 - 呢 2 樣嘢都係 8 月尾到期 咁煮埋比里奧大人食啦 佢不知幾咁鍾意 哈 ~
洗哂所有嘢 飲埋杯中藥就沖涼喇 今晚唔去徑步喇 因為條街好焗呀 ~
訂閱: 張貼留言 (Atom)


text:
早排拎住本農場書睇吓香港仲有咩農場, 跟住見到呢個「復興農場」就好想嚟,
因為佢寫住有鼠睇, 同埋有一大片草地....點知今日去到發現....
今日要嚟既呢個地方可以話有點神秘!一陣再講點解 ~ ~ ~
今日係同老婆既結婚6週年紀念,本來諗計劃咗今日係去一個農場,但係諗起今日係週年紀念,冇理由去農場架!
於是一早起身就睇吓邊度好玩,本來有諗過不如唔番教會一次,去迪士尼啦!但係老婆又話早d講可以去買平飛,
跟住我就話去迪欣湖啦然後可以到酒店裡面食tea, 點知打去book枱又話full哂,
如果就咁去迪欣湖真係好似冇咩做,所以諗吓諗吓好晏就決定番咗教會先算,
出門口既時侯呀仔問我,唔係去農場咩(因為之前應承過佢),完咗教會之後都未諗到咩新既地方,所以我哋決定買個外賣然後打的入去呢個農場,
呢個農場叫復興農場,以前都見過呢個名,但係一直都冇打算去,諗住去哂d出名既先,大家睇吓呢條link就發覺好正!
左手邊會見到有條小路
在小路口向後影番頭先落車既地方
點解話神秘,因為起初入到去都唔知行邊條路,只係大概知係一個天德宮落車,
跟住我打電話俾農主,原來唔駛去到天德宮,只係前少少度見到有個復興農場個牌落就ok,
跟住行1分鐘度就到門口,但係去到之後唔係好似呢段新聞咁介紹,門口感覺就好似一個農村屋企,好細!
其實我週中都打過電話去問問,當時電話裡的男人態度好差,好唔想接待我哋咁,
但係佢又話「你鍾意嚟咪睇吓囉」,講到明話「冇嘢玩架」本來我真係唔想嚟,
沿小路行入去, 見到兩旁有D菜田
嚟到復興農場個門口喇
但係本書度介紹佢哋有飛鼠睇,所以先入嚟,入嚟既時侯見到個農主,係個女人!
原來聽電話的男人係佢個仔,唔係做農莊的(唔怪之得咁差),
佢哋其實已經冇再開放俾人入嚟玩!農主已經退休湊孫了,
相中既草原俾龜食哂,剩下一片沙地!
我哋首先settle down先,農主人開咗個冷風機俾我哋,我哋係張枱度食咗個lunch先
芊芊瞓緊覺仲未起身,狗狗好胃食,一路望住我哋食既嘢
哥哥見到咁大隻龜又想行近佢又要驚...
之後同Hysan去周圍參觀,雖然呢度真係冇咩玩
同開心農場相比 同樣農場亦係主人家,但呢度更WILD & RAW龜係周圍行,狗都係周圍行,得一隻惡d係鎖住,
滑梯同韆鞦都有蜘蛛網,睇得出好耐冇人玩,
過咗前面個沙地有個木閘,入咗去睇有好多驚喜好開心,首先可以見到刺猬!即迷你箭豬,
Hysan都唔敢掂,驚俾佢拮親!
最奇怪係見到好多大龜,但係佢哋條頸好長!未見過咁長既龜頭(我知你笑緊!)
然後仲有個好靚靚既荷花池!又有好大棵仙人掌,
有隻好靚既雞呀!
本來真係有飛鼠,但係我哋打開塊布,農主人話佢哋係晚間先活動,所以依家都係瞓緊覺,所以最後都係睇唔到!
農主人話本來仲有好多唔同種類既青蛙,但係佢話上年冬天佢哋凍死哂,好慘!
仲有隻鸚鵡,但係佢話上年都瓜埋,Hysan問咩叫瓜咗,主人話佢上咗天堂LU! :P
然後有個好大既鯉魚池,真係我見咁多最大條既一次,
另外有好多兔仔,隻隻都唔同樣,好可愛!
哥哥即場畫低佢所見到既動物!
盾臂龜同小朋友一齊打千秋
Shutter Speed | 1/100 s
Aperture | f/5.6
ISO/Film | 400
然後等芊芊起身食埋飯之後,再一齊睇多次所有嘢就離開農場,
跟住我哋搭602唔駛半個鐘就番到元朗落車番屋企,
夜晚再去食個好好味既Lam Tei Grill 晚餐嚟慶祝結婚週年紀念,
番到屋企一齊去睇番d相,老婆同工人敘述番都好開心,希望佢都鍾意今日呢個行程啦
Photo by CANON 5D Mark III, Len | EF 35mm f/1.4L USM
呀劍評語: 雖然冇咩玩,農主人都去做自己嘢,我哋自己坐吓行吓,唯一可以加分真係可以見到更多既動物,好新奇!刺猬BB同兔仔真係好得意!中途有2隻盾臂龜打交,隻狗去勸交咬其中一隻龜隻腳,真係好攪笑!仲有成個環境剩係得我哋一家, 好似去探一個農村朋友咁, 好悠閒好輕鬆好舒服!
呀劍貼士: 其實佢唔知會唔會再俾外來人入去,如果佢肯俾你入你就望吓呢個貼士啦,個厠所都係好農村,但勝在人哋全家都係用呢個,所以都仲可以坐得同乾淨,另外自備食物同水,因為佢真係咩都冇,我見佢有個大雪櫃都有少糧飲品,我估佢都會賣俾你,如果太怕悶就真係唔適宜去,因為行一圈睇哂d嘢就冇嘢做架啦!
復興農場簡介
唔知佢將來點,如果係今日既簡介就只可以講,係一個自家式農場,本來的3萬幾地租咗俾人,勝在多動物睇!冇嘢玩!講完
巴士 54/ 77K/ 251M
紅色小巴 18號
綠色小巴 602號於大江酒房下車,步行5分鐘至農場
巴士及18號線小巴於大江埔站下車後步行10分鐘至農場
電話
9621 7239
(以上資料更新至文章當日)


text:
同佢中學個肥婆朋友拍左十幾年拖
佢個肥婆女友好霸道
當年睇住佢溝個可愛同學YY, 有次成群人去打機, 咁啱YY又來一齊打
個個都覺得同我朋友B好襯
打打下機個肥婆出現, 原來來爭仔
後來朋友B真係同左肥婆一齊, 我地啲朋友都覺得痴L線
明明YY都冧我朋友, 點會揀左肥婆
朋友B話佢有次夏天同YY去玩, 發現YY有臭狐, 所以之後疏遠左佢
我地就話, 臭狐可以根治, 我地幫你搵藥方嘛
(.....未打完, 好眼訓, 明天再加)
點知朋友B真係同左肥婆一齊
後來大家出來做嘢, 各有各忙, 少左傾計, 曾經以為佢地會分手
但原來一路打風都打唔甩
朋友B讀書唔叻, 學歷唔高, 但出到來做嘢好俾心機, 仲讀返好多關於佢嗰科的書, 原來肥婆嫌佢搵得錢少, 一路都迫佢上進, 又唔俾佢任何玩嘅機會
有時一班舊朋友過時過節去BBQ, 打WAR GAME, 朋友B都唔會出現
三歲定80, 由中三四認識呢個肥婆開始, 我地已經覺得呢件肥嘢難頂, 一定係老虎乸類
結果不出所料
近年肥婆同朋友B打算結婚, 兩家人開始多左往來, 朋友B會探伯母, 肥婆又會上朋友B老母靚姨姨度, 結果上上下同靚姨姨不和, 開始迫我朋友一齊憎靚姨姨, 話佢呢樣點呢樣點.........
呢度要講返我細細個就識靚姨姨, 應該係小五六, 因為嗰時成日上朋友B屋企打機, 靚姨姨個人好隨和, 對朋友B所有朋友都好好, 朋友B個阿哥好多一齊過的女友我地都識, 個個都讚靚姨姨好人, 會係好奶奶
所以我一知道肥婆同靚姨姨搞成咁, 就估一定係肥婆霸道所致
想朋友B疏遠自已阿媽
朋友B好STRUGGLE, 唔同意肥婆話自已阿媽唔啱的地方, 但又唔識反駁肥婆
最慘係朋友B近年都三張外了, 打工讀書捱到病病地
想攞啲錢睇醫生, 肥婆都唔俾, 肥婆就做仲話咁係對我朋友B好, 話唔想佢嘥錢
呢單嘢真係成班朋友都嬲, 原來佢份糧已經攞哂來儲錢買樓
我同朋友講, 呢個肥婆做人極度自私, 為左目的, 為左自已可以指鹿為馬
但朋友B就話肥婆有時又真係好為佢, 迫佢讀書
我話佢迫你讀書唔係為你, 係為自已, 你唔搵多啲錢, 點養佢?
我話如果你將來結左婚, 有咩大病意外, 呢個人一定會離你而去, 因為佢太自私了
但朋友B仲未肯同條肥婆分手, 佢話肥婆有樣嘢好, 就係對佢好專一, 所以自已唔會飛佢, 同埋都唔細, 唔想再搵過個, 又十幾年感情
我想問大家身邊有冇呢啲CASE?
應該點搞, 好想朋友B快啲飛左個肥婆佢, 佢唔配做人老婆
-
like
0
-
bookmark
0


text:
呢個係日本漁夫自家製菜式,漁夫捕捉到大量魷魚,拎去賣之餘,會留啲俾自己食,例如做刺身,但係要長期保存,做一夜干都係好方法.
日本漁夫會將魷魚劏好,再用海水洗淨,用海風乾一晚,早上便有魷魚一夜干食啦.
魷魚一夜干,加上熱乎乎嘅味噌湯,白飯,加點漬物,係好美味嘅日式早餐.
海水海風我冇,不過都整到架!
魷魚劏開,水加入3-5%海鹽拌勺,加入魷魚等5分鐘.
倒走啲鹽水,串起啲魷魚,掛起,自然風乾就可以.
係咪好簡單呢?
咁要風乾幾耐呢?要睇個人口味啦,一般有風嘅話大半日已經可以.
風乾得耐,魷魚味會濃啲但冇咁軟,所以真係要自己決定.
一夜干其實係一個慳家餸,因為可以趁魷魚平嘅時間買多啲,做好包好一份份入冰格,要食便拿一份出來.
可能天氣凍又冇風,我已經風乾咗20小時都唔係勁乾.
咁我再用廚紙印印啦!
燒熱易潔鑊內,不用加油,加入魷魚,用大火烤熟就得.
魷魚一夜干可以用黎BBQ,又可以用多士爐烤兩隻用黎送啤酒,日本人食魷魚一夜干通常會點沙律醬食架.
呢個其實係日本人嘅懶人餸,要加餸,就原份冷藏魷魚一夜干用多士爐去烤.
我今日整嘅係魷魚一夜干沙律.
因為魷魚啲水份抽乾咗,魷魚味會濃咗.
烤嘅時候又唔會有水出,令啲魷魚味可以keep住唔會少咗.
下次我會試風乾耐啲,睇睇效果會點.
另一味係茄子肉醬,因為要有汁俾王子撈飯呀.
呢餐我幾鐘意呀.


text:
粉皮稍為厚咗少少,醬汁好香麻醬味
係豬耳,好爽口
每一次都會叫,口感軟綿綿,配以菇菇我至愛
蝦好爽口,不過嫌佢個賣相太清,可以加啲乜加啲物又加啲咩架嘛
叫咗一籠蒸鍋貼 & 煎鍋貼
我唔鍾意食但並不代表佢唔好食
普普通通,無咩特別,不過鮑魚菇好好食,我食咗兩塊呀
堅持唔食魚翅,一定要魚翅至好食架咩???
花膠有益又補身,食花膠仲好啦
套餐的魚賣相奇差,無頭無尾,但味道依舊
魚肉仲比散叫一條有頭有尾嘅為多
奇怪奇怪,好食好食
以為方叔叔會同瑞梅阿姨一齊黎香港
點知原來係隔一個星期之後至黎
早知唔洗訂雞住啦
新加坡啲雞唔好食,係肉質問題,係養雞時嘅問題
我又未試過,不便透露啦
初上枱時血淋淋好恐怖,之後叫廚房再攪一攪,ok喇,雞肉嫩滑
麵質彈牙,味道似...干燒伊麵吧
我無食過,因為一上到枱,嘩!!!油浸出黎架?我只知有小棠菜包住唔知咩去炸
juice到爆汁,哈哈哈,好食
咁鴨骨呢?佢比多一隻我地,我地可以煲粥又可以整雪菜鴨肉絲米粉呀
我最鍾意呢個甜品,好味,自己磨,香到不得了
唔好食,太實喇,差過以前仿膳好多
送嘅豆沙窩餅
原本我叫佢送拔絲蘋果/香蕉
但可惜廚房太忙,唔整,好,咁有性格
我下星期再去食時預訂,哼~~係呀,我下個星期五再去食呀


text:
話時話,據我自己觀察,甚至多口問返黎,好多結左婚嘅人都不約而同會話,佢個老婆老公同自己當初定立嘅條件差好遠,即係之前話唔會接受細個自己果位姊妹,又真係嫁左個比自己年紀細嘅弟兄.話要搵葉子楣做女友果位弟兄,最後又真係無搵到個好似葉子楣咁賢良淑德嘅女仔拍拖.甚至有人會話對方唔係自己一生人最鍾意果個,只不過係最適合係埋一齊果個.咁教會成日搞D大龍鳳,叫人諗清楚自己要求,寫張清單出黎列出所有擇偶條件,然後逐樣祈禱向神求為乜架呢?既然好多人都相反,咁我而家係咪應該祈禱,叫上帝先祈唔好整個好似李心潔咁嘅女仔比我,我最憎就係李心潔呢款.
言歸正傳,一個人有要求好正常,但呢個要求是否合理,甚至存唔存在,係需要定時定候咁去檢討,唔好又得二百蚊,又要李嘉欣(呢句話都係對弟兄講).正如好似搵工咁,你想做top sales底薪三萬,無壓力唔駛跑數,有生意仲有佣收,有無諗過呢個世界根本無呢份工呢.姊妹去搵老公時,有無得閑上下政府統計署睇下,年齡30-45呢個階層,月入三萬以上無拖拍又從未結婚,同時係基督徒,有幾多個?
但姊妹們又似乎一副態度:「上帝早已預備!」
不過,當你問深少少,係咪一定要「愛主基督徒」呢五隻字就搞得掂呢?係咪比個Nick Vujicic你都得呢.我試過問佢地,我唔聽我唔知我唔理咩叫比你更愛主,總之,而家就有一個真係比你更愛主更屬靈嘅人出現黎追求你,不過佢只係小學畢業,送外賣,住劏房,你會唔會考慮?答案係點,心照啦.
只不過教會呢個場境下,大家都無得唔咁樣講嘛,難道話自己可以接受非基追求,就算係,都唔夠膽講啦,否則你就好快要「被教導」同「被關心」.
即係話,教會姊妹,只不過都係一班口是心非嘅屬靈港女,面對呢班屬靈港女,真係好需要一種獨特的溝通技巧先掂.
睇到呢到,大家應該都明點解我追唔到教會女仔啦,返到教會唔比人分屍再用鹽醃起拎去餵狗都已經神蹟啦.
得喇得喇,下篇到我講下教會班男仔.


text:
睇到火都黎埋
岩岩係某討論區 既電影bt 到諗住搵下戲睇啦
見到有條友係咁貼魔術片仲要連教學囉
之後我pm佢同佢講
我:
你當魔術係d咩 亂咁教人
你唔佩玩魔術囉 每個魔術都有佢既價值
你咁樣無條件公開俾人知 你好唔尊重魔術囉
之後佢咁答返我囉:
「尊重」只可以用在人身上 ,
不可用在死物
而且一件有價值的東西 ,
理應越多人識越有價值 ,
你最好反醒下你自己講緊咩
之後聽到佢咁答火都黎埋
我再答返佢:
下...死物唔可以尊重
如果你老豆死左 你會唔會踢你老豆條屍丫
以d咪叫尊重囉 你老豆死左我唔信你會唔尊重岒o
尊重用係人身上 好心你亂教人就唔好玩魔術啦
你影衰晒我地d玩魔術既人
理應越多人識越有價值<-----人地係睇效果
你將果個效果既秘密公告出黎 請問仲有人會睇嗎?
魔術既價值以經唔存在啦 你就反省下自己講野咩啦
咩叫反醒丫 我好醒啦wow 你想講反省丫
果果再查下佢名 起碼有30左右既魔術教學
如果係d入門野我都唔會理佢囉...
仲有發現條pk每個post都要貼一貼一句野:
大家小心灣仔最小有2間黑店 唔好去188商埸
香港魔術界發現騙子阿力士和阿文 係咁講以條友-.-
alex同man 係咁講 又吳識長/金文狗咁
唔知係咪以2個人殺左佢老豆老母 痴q左線係咁
貼教學片


text:
1 April 2008
今早帶阿B去〝惠康〞買餸排隊等比錢時,
佢等到不耐煩將個頭放在購物車的手柄上,我冇帶相機用左電話影,
但係捕捉唔到,佢一見我影就立即坐返好,睇下佢幾蠱惑丫!
一返到屋企就自己立即脫下背囊喇!不過,係拋落地下到.
我執之前買落既蛋糕,麵包材料預備拎回老公家,
阿B一見到我執野個盒就立即將D野執出執入喇!
後來佢仲自己將個盒笠落自己個頭到,仲要不停由屋頭走到屋尾,笑鬼死我地.
阿B可能知今日係〝愚人節〞,所以就自愚氹下大家開心.
我一見到佢笠個盒係頭到就諗起早上同佢睇〝四眼雞丁〞
,套戲內〝雞丁〞有個朋友叫〝泡泡魚〞,佢係一隻魚要帶氧氣罩架!
就好似阿B而家咁樣喇!咁精彩我緊係有錄低與大家分享嘛!
傍晚時份~阿公執藥阿B例牌去攪攪振,因為阿公有個兜裡面會有好多個樽仔,
而樽仔內裝住D藥〝五顏六色〞搖下又有聲,所以阿B每次都會去攪架!
而我又要煮餸唔得閒喎!所以又出動個盒比佢玩勒!
佢又係將D野搬出搬入,又將個搖控器放埋入去,到冚蓋時又拎返出嚟!
唔通佢識分類既?
但係冚極都冚唔到,跟住又再執過,佢不停執都係唔得,
最後〝har〞到D野週圍都係,跟住又走去攪阿公,我就〝拿拿淋〞煮埋D餸,
然後去〝泡製阿B〞喇!我唔係打佢,只係叫佢執返D野啫!


text:
我都覺得Sister 們真的要學懂一招半式
但係今日我唔係想介紹柔道既好處,而係我想介紹一件產品比大家認識,
同埋想同埋大家講.....其實柔道仲可以幫你激退你d 痘痘Tim 呀
(天音: 搵鬼信你咩,柔道關咩痘痘事呀,亂咁講!!!)
我講真架~真係可以架~仲要係黎至日本架tim !!!
我想介紹既係 "JUDO全新配方極速抗痘系列" 既
特強純效痘痘消炎膏 > 來自日本既產品,保証方面亦都唔洗我多講,
一定有咁既信心,另外佢包裝方面好簡約
因為佢係來自日本所以包裝上都係有日本字,雖然簡簡單單但係都睇到佢發行商係
"大板市中央區南久寶寺町2 丁目1番2號" →你地知唔知係邊呀?
同埋仲見到個有效日期係2015/3/22 先到期,不過如果你長期都Keep 住用應該唔會拖到咁耐
打開個盒就會見到呢個樽仔細細功能蠻多既
特強純效痘痘消炎膏 >
其實佢仲有個幾貼心既地方架,平時我地查暗倉膏多數都係手呀,
但係呢個呢,佢有比枝小棒棒你架,又衛生又方便
再深入d 睇下件產品先,我都真係覺得件產品真係好貼心加好衛生,
我估好多人都會知道任何化妝護膚品一開之後如果冇一層隔膜呢,
其實都好易有細菌既存在,好似d 化妝品眼影為例其實好多都會有張膠片係度阻隔一下
,其實真係唔好多手掉走左佢呀,一來冇咁易氧化二來仲可以防止細菌既滋生
而今次呢款消炎膏同樣都做一個可以
防止細菌既滋生,因為佢本身有個膠既隔層係度,減少左空氣接觸既機會
拎開隔層之後你會見到有兩邊,一邊就係油份一邊就係膏部份,
記住一定要攪勻先好用呀,唔係就發揮到個功效架啦~
唔知點用?但係又想知有咩成份同功效?其實佢係盒入面有張說明書架,
仲好環保因為佢一張紙入面係有所有產品既資料
而我呢款消炎膏啦佢話可以消炎殺菌啦,仲可以收毛孔 其實如果你有暗倉印都可以Keep 住查佢地,因為佢可以減退暗倉印
好似樣樣野都岩我咁WOR~~~同埋如果你朝早有化妝番工既姊妹們,即使生痘痘都唔洗驚啦
因為BA 同我講朝早都用得,只係查薄薄地一層又可以做到遮暇效果仲洗咩查遮暇膏XDD
一望到呢度有冇D 嚇親呀XDD 因為我第一次使用個陣又冇粒粒係面度,所以我咪想試下係唔係可以又收毛孔又可以暗淡番D 暗倉印嗎
我覺得自己唔似查左暗倉膏而係敷緊深層清潔Mask,因為佢係有始終係有色既,唔係透明~所以要留意呀!!
但係好景不常,我仲話冇粒粒生,點知隔左一日就出事啦,都唔知我呢排又捱夜呀,
定係因為親戚問題啦(但平時我係唔會肚痛同爆粒粒架
雖然個粒粒唔係好大粒係應該蘊釀緊出黎架,係有DD 痛但係唔大~
既然係咁,當然我要即刻試下個效果係咪真係咁Work 先
事實証明佢真係幾work ,只係三日就完全唔見個粒粒~最重要係連痛都唔痛咁先勁呀嗎xdd
總結: 我對呢個消炎膏真係一半一半~我覺得佢功能真係得既,真係好Work ,
起碼我蘊釀緊既暗倉都只係三日都可以完全消失
同埋D 消炎膏都好有淡淡既中藥味,亦唔會有拿唔係乾既感覺,
不過我就覺得佢質地方面就真係有D 唔太喜歡啦
因為老實講有陣時我洗完面查野個陣都未必即時訓教,
好似第一日查左消炎膏我仲要整下野先訓,真係成日唔記得自己查左野
半個鐘後都仲係未乾,攪到成隻手都係~
所以第二日再查個陣我就已經唔敢再做任何野即刻訓教~
不過都唔知係因為我自己查得太多定係點啦~不過呢隻痘痘消炎膏真係唔錯,
但係希望佢快D 乾就好啦XDD
除左"特強純效痘痘消炎膏" 之外其實佢地仲有其他產品架~
可以睇下以下既介紹~~全線雅施有售~~